<header data-type="book">
<h1>靈驗良方彙編</h1>
<dl class="元資料">
<div><dt>作者</dt><dd><data value="沈銘三">沈銘三</data>原本，<data value="田間來">田間來</data>增輯</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1729">公元1729年</data></dd></div>
</dl>
</header>

<h1>序言</h1>
<p>先儒有云：一命之士，心存仁愛，於人必有所濟。余服膺斯言，每思勉行一二。無奈德薄才疏，命運微蹇，荏苒一生，惟與青氈相終始。求其實能有濟於人者，曾幾何也？每誦先儒之言，輒以自愧。近歲以來，老病日增，兩耳失聰倍甚；與世暌隔，塊處窮廬，無復一事可為矣。夫壯盛之年，尚不能有濟於人，況茲日薄西山，又復何望？然而濟人之心終未敢忘也。</p>
<p>去秋，家人多為二豎所厄。因思人之至苦者，莫如病；病之急需者，莫如醫。顧或窮鄉僻壤，欲延醫而限於地；或食貧處約，欲延醫而限於資。即不為二者所限，而或以迫不及待之病，時值暮夜，則雖有慈父孝子，亦不免立視其危而束手無措。此亦宇宙間一缺陷事也！</p>
<p>夫醫則誠難急致，而古今良方，其夫為與病適合者，往往而有，特患散見諸書，倉卒難檢用。是不揣鄙陋，特為搜輯成編。方必求其昔人已驗，稍涉疑似者勿登，方中之藥，必求其貧家易辦，尋覓艱難者勿錄。寧慎毋濫，寧簡毋冗。以類分為四卷，而顏之曰：《靈驗良方彙編》。庶幾有所限而不能延醫與迫於時而不及延醫者，可以開卷一覽而即得治病之方焉。雖未知其與人果有濟與否，而衰朽無能之人，聊以此寓濟人之心於萬一，或亦先儒所不鄙也。</p>
<p>余姻友沈子銘三，素以仁愛為志，曾採《神驗靈方》一冊，見聞所及無不備載。茲編之成，實藉為藍本，所神良多。余甥戴綸宣，外孫沈子周、吳聖謨皆與余有同心，今於是編校訂精詳，不遺餘力，襄余匪淺，是皆不可以不志，因並及之。</p>
<p><u>皇清雍正七年己酉菊月山陰田間來是庵自序</u></p>

<h1>養生妙訣</h1>
<p>皆杜病於未萌之法，但擇其淺顯易明者錄之於下。</p>
<p>《老子》云：虛關心，實其腹。解云：心多妄想，甚是為累，故欲其虛。腹漏精液，何以能久！故欲其實。</p>
<p>《洞神正經》云：寵辱不驚，肝木自寧。動靜以敬，心火自定。飲食有節，脾土不泄。調息寡言，肺金自全。恬靜無欲，腎水自足。</p>
<p>《白玉蟾》云，薄滋味以養氣，去嗔怒以養性，處卑下以養德，守清靜以養道。</p>
<p>《元關雜記》云：口中言少，心頭事少，肚中食少，夜間睡少。依此四少，神仙事了。或疑睡與食皆以養生，何以反欲其少？不知惟用力勞瘁之人，二者不厭其多。若安逸之人，須食少睡少，則飲食皆化為精神以供人用；若食多睡多，則反須精神去化飲食而疲倦潛滋矣。至於少年之人，醉飽熟眠易於遺漏，故尤以少為貴也。</p>
<p><u>身勞心逸論</u></p>
<p>古云：養生之道，身欲其勞，心欲其逸。蓋身勞則飲食易化，氣血流動，諸病不生。如流水不腐，戶樞不蠹，此理固無可疑。至於心逸之說，或疑勞心勞力各任其一，如何可逸？不知逸非怠情，安肆之謂也。天與人以心，原以供人之用，但僅足供人正用，而不足供人妄用。何謂正用？如研求義理，經營事業等，雖殫日夜之勞，而初無致病之虞，以其心存而不放，專而不雜，則勞心即所以養心也。何謂妄用？如七情過度，則終日固結而不解。憧憧往來，則終日紛擾而不寧。甚至夢寐之中亦無停息之時，譬如一物晝夜被火煎熬，何以能久！故無病之人以此而精神暗耗，易衰易老。若有病之人，則萬般滋補藥食皆難取效，而與死日近矣。所以養生之法，必須將一切妄念，如追憶已往，期望將來，計較人我，爭競得失等項盡情掃除，使心常等太虛。則無病者長生可幾，而有病者亦旦夕可愈。所謂一心療萬病，不假藥方多也。第人心最是活物，頃刻之間思想百出，若強制使逸則愈不逸。昔人有身勞則心逸之說，尤為至論不刊。蓋身勞於一事，則心無暇他及而自逸。每見有病之人，因身不能勞而謝事將息，不知心因閒暇而思想愈多，勞反愈甚。凡虛弱病之難痊，往往由此。是故養病之法，除困憊已極，必不能勞者，無可如何；若苟可小勞，則莫若就意所喜為之事，勉強勞動。即不能勞動，或彈琴，或觀閒書，或聽人歌曲，總使心有所奇而思想不萌，得以安逸，則病可不藥自愈。竊以是為治病最妙之方。而中年以後，養生之法亦莫善於此。其為補益，殊勝於參、苓等百倍也。余蓋歷試之，而實見其然，爰即昔人之說而暢言之，以公諸同志云。</p>
<p><u>養氣論</u></p>
<p>人賴氣以生，猶魚賴水以活。氣充足則康強，氣微弱則衰憊，氣耗盡則身亡矣。故道家以氣為至寶，而有運氣之法。然非得明師傳授而強行之，則不惟無益而反有損。莫如守心以養氣，則人人可行，有益無損。《孟子》云：志為氣帥。故氣常隨乎心，心馳於外則氣亦散而不收矣。心動於中則氣亦擾而不寧矣。故養氣之法莫如守心，而心又易馳易動，極難把握。欲求守心之法，莫如兩目迴光返照。昔人云：目之所至，心亦至焉；心之所至，氣亦至焉。目定而心自定，心定而氣自定矣。故或以目視三田（泥丸為上丹田，心為中丹田，臍為下丹田），或視山根（鼻為山，鼻之上為山根），或視鼻端白（朱子調息箴內嘗言之），此皆以目定心，以心定氣之法。道家所謂若要長生，先須久視，意正如此。以之修仙、則不足，以之養生，卻亦有餘也，順與高明共質之。</p>
<p><u>十二段錦</u></p>
<p>一叩齒：齒為筋骨之餘，常宜叩擊，使筋骨活動，身神清爽。每次叩擊三十六數。</p>
<p>二咽津：將舌抵上齶，久則津生滿口，便當咽之，嚥下淚然有聲，使靈液灌溉五臟，則火自降矣。咽數以多為妙。</p>
<p>三浴面部：將兩手自相摩熱，覆面擦之，自頸及髮際如浴面之狀，則鬚髮遲白，顏如童矣。</p>
<p>四鳴天鼓：將兩手心掩耳竅，以食指彈腦後兩骨二十四次。</p>
<p>五運膏育穴：此穴在肩上背心兩旁，藥石、針灸不到之處。將兩肩扭轉七次，能散一身諸症。</p>
<p>六托天，將兩手握拳，以鼻收氣運至泥丸，即向天擎起，隨放左右膝上。如前法，每行三次。</p>
<p>七左右開弓，此法要閉氣，將左手伸直，右手作彎弓狀，兩眼稍相隨右手運轉。其右手伸直亦如之，左右各行三次，以瀉三焦之火。</p>
<p>八擦丹田（臍也）：此法將左手托腎囊，右手擦丹田三十六次。後將右手換轉，亦如前法行，數多更妙（此法於戍亥時行之，極治遺精。《金丹秘訣》曰：一擦一兜，左右換手，九九之數，真陽不走。擦畢後，目視泥丸而睡，則精自固矣）。</p>
<p>九摩內腎穴：此穴在尾閭之上，右為命門，左為腎府，俱貼近背骨。摩時要閉氣，將兩手搓熱，各擦三十六次。</p>
<p>十摩夾脊穴：此穴在內腎之上，背脊之下，統會一身之血脈。摩之，運之，大有利益，摩運之法與內腎同。</p>
<p>十一擦湧泉穴：此穴在足底心，用左手抱住左腳，右手擦左腳心三十六次。換轉如前。</p>
<p>十二灑腿：足不運則氣血不和，行動不能爽健。須將左腳立定，右腳提起灑七次，後換右腳立定，如前行。</p>
<p>上坐功按摩之法，仙師所傳，簡約顯易。行時須兩手握固，萬緣放下，一念不動。逐段行去，不拘早晚，間暇便可為之。久而不怠，有病者得以痊瘥，無病者得以延生，甚是有益。忙冗之人不暇全行，擇其中尤得力者，日行數段，亦多寡有益。</p>
<p>凡人飲食，常宜乘熱，不宜遲至寒冷。宜適中，不宜太飽。食後宜略行動，不宜即臥。食熱物後，不宜即食冷物（如西瓜、冷茶等）。食冷物後，不宜即食熱物，冷熱相激，最不養人。五味不宜偏多，多則於臟腑各有所傷。咸多傷心，甘多傷腎，辛多傷肝，苦多傷肺，酸多傷脾。飲酒後，不宜飲冷水、拎茶，被酒引入腎中，停為冷毒，易致腰膝沉重、水腫、消渴、攣臂等症。以上飲食失宜，少年壯盛之時恣意不覺，養成病根，暮年發出，侮己無及。每食細嚼多咽，送氣入腹，最是養人。</p>
<p>凡人寒暑衣服，宜以漸而增減。寒來不宜驟多，暑來不宜驟少。冬畏寒而取熱太甚，春必多病。夏畏熱而取涼太甚，秋必多病。慎之。</p>
<p>凡人形氣，當使運而不滯，久偏於一，不免有傷。久臥傷氣，久視傷血，久立傷骨，久行傷筋，久坐傷肉，皆所宜防。</p>
<p>凡人睡時，宜閉口，口開即失元氣。或有不能閉者，當著意習之，習久則白閉矣。愛小兒者，見渠睡時口開，即宜以手捺之使閉。仰臥久則神氣易於渙散，故以側身曲臥為佳。夜眠以被覆首，則多受濁氣，易致損壽，須使首露被外，以受天地清氣。昔人傳為長壽妙方，臨睡時，須將萬緣放下，一心注在鼻準，則氣不渙散，最是養人。</p>
<p>凡人或患睡不熟，皆由雜念紛起，心不能靜之故。人苦雜念難絕，佛門教以數息之法。王龍溪云：數息又不如調息。一部《參同契大旨》只是「心息相依」四字盡之。蓋以心依息則心不妄動，以息依心則氣不外散。就此法而精用之，可以成仙；就此法而淺言之，只在調息。入惟細細，出惟綿綿，絕不有意強制，亦不無意而忘，則息自調而漸長矣。凡人一吸一呼謂之息，一晝夜有一萬三千五百息。能使息漸長而省一息，即有一息之受用。工夫積久，而長日加，其益無窮。止於睡時略得纖毫之益，亦睡熟裕如矣。</p>
<p>昔人云：上士異房，中士異床，下士異被。服藥千顆，不如獨臥。故杜病之源，在於寡欲，不待言矣。然寡欲中，又有不可不知者。凡人慾念不萌，則精氣散於三焦，榮華百脈。及欲念一起，欲火熾燃，雖不交會走泄，而精氣已暗損而陰消矣。故寡欲者，尤以寡其欲念為要。又有房事禁忌，不可不知。古云：凡大寒大熱、大風大雨，日月薄蝕，雷震地動等，皆天忌也。山川、神祗、杜稷，井灶之處，皆地忌也。凡大祭之前及父母諱日，與夫大勞大病、大憂大醉之後，皆人忌也。犯忌行房，召禍致病甚烈，不可不戒。行房百里者病，百里行房者死，二語人皆知為必然。所謂百里者，即上所謂大勞中之一端也。然農賈等人，習於行走者，則百里始為大勞；若土人之平昔安逸者，則僅行三、四十里，亦同於農賈之百里而為大勞矣。此亦不可不知。</p>

<h1>卷之一　內科</h1>

<h2>治頭痛</h2>
<p><u>上清散</u>　治頭痛、眉骨痛、眼痛不可忍者。</p>
<p>川芎　鬱金　白芍　荊芥穗　芒硝（各五錢）　薄荷葉（一錢）　片腦（五分）</p>
<p>共為細末，每用三分，鼻內搐之。一方有乳香、沒藥。</p>
<p><u>川芎茶調散</u>　治傷風上攻，鼻塞聲重、偏正頭痛。</p>
<p>薄荷葉（一兩）　川芎　荊芥穗（各五錢）　羌活　白芷（各二錢）　甘草　細辛　防風（各一錢三分）</p>
<p>共為細末，每服二錢，食後茶清調下。</p>
<p><u>硝石散</u>　治風邪犯腦，患頭痛不可忍。</p>
<p>硝石　人中白（等分）　冰片（少許）</p>
<p>共為末，用二、三分吹入鼻中。</p>
<p><u>選奇湯</u>　治眉稜骨痛。</p>
<p>防風　羌活（各二錢）　黃芩（酒炒）　甘草（炙，各一錢）</p>
<p>水煎熱服。</p>
<p><u>點頭散</u>　治偏正頭痛。</p>
<p>川芎（□兩）　香附（炒，去毛，四兩）</p>
<p>共為末，每服二錢，食後茶清調服。</p>
<p><u>當歸酒</u>　治血虛頭痛欲裂。</p>
<p>當歸（一兩）　酒（二碗）</p>
<p>煎八分服。</p>
<p>治半邊頭痛：</p>
<p>蓖麻子（五錢，去殼）　大棗（十五枚，去核）</p>
<p>共搗如泥，綿裹塞鼻中，甚效。</p>
<p><u>又方</u>　用生蘿蔔搗汁一蜆殼，仰臥注鼻孔，右痛注左。左痛注右，左右俱痛，兩孔俱注。能使數年之患即愈（此方系宋神宗傳與王荊公，甚效）。</p>
<p>又治半邊豬頭風奇驗方　細條魚膠剪碎。炒，研末。日服三錢，不至一斤即可全愈，雖眼睛痛瞎者，亦可復元。</p>
<p><u>清震湯</u>　治頭痛、面起核塊，或頭中如雷鳴，名曰雷頭風。</p>
<p>升麻　蒼朮（米泔浸，各三錢）　青荷葉（一大片）　水二盅</p>
<p>煎八分，食後服。</p>
<p>治大頭瘟：此乃天行瘟疫之氣，其症則喉痛、頭項俱腫，甚有頭大至鬥者。俗人呼為大頭瘟，又名盧鷀瘟，又名蝦蟆瘟。此濕熱壅盛，最凶之候。東垣制方，名曰普濟消毒飲，專治此症。百發百中，活人甚多，當時皆稱為天方。</p>
<p>黃芩（酒炒）　黃連（酒炒，各五錢）　桔紅　玄參　生甘草　桔梗　柴胡　牛蒡子（各二錢）　薄荷葉　連翹（去心）　板藍根　馬屁勃（各一錢）　白殭蠶（炒）　升麻（各七分）</p>
<p>上共為細末，半用湯調，時時服之。半用蜜丸，噙化。服盡無有不愈。如大便秘，用酒蒸大黃一、二錢以利之。《景岳全書》載此方，有人參三錢。若有力之家，可增用之。</p>
<p><u>又方</u>　治頭忽然腫大至項。硫黃二錢，磨燒酒擦之，數次愈。</p>
<p><u>又方</u>　治頭頸強側，不能轉頭。南星為末，以醋調敷即效。</p>
<p><u>又方</u>　治項腫。大蚌殼粉和醋搗爛，敷之即消。</p>
<p><u>又方</u>　黑豆五錢，半生半炒，共為末。作兩次服之，茶清下。</p>

<h2>治眼方</h2>
<p><u>萬金膏</u>　治爛弦風赤眼。此藥之效如神，若能合起備用，兼以施人，價廉功倍，所濟甚大。</p>
<p>文蛤　黃連（去毛淨）　防風　荊芥穗（各五錢）　苦參（四錢）　銅綠（五分）</p>
<p>上為極細末，用簿荷煎湯作丸，彈子大。臨用時，以熱水化開，乘熱洗眼。日三次，神效。一方有當歸、川芎各四錢。</p>
<p><u>清涼膏</u>　治眼目赤腫不能開，痛悶熱淚如雨。</p>
<p>生南星　腦荷葉　荊芥　百藥煎如無（即用文蛤）。</p>
<p>上各三錢為末，井水調成膏，貼眼角上，自然清涼。</p>
<p><u>點眼方</u>　用黃連切碎，少加生白礬，以人乳浸蒸，頻點眼角，大效。</p>
<p><u>又方</u>　朴硝置豆腐上蒸之，待流下者，盛以瓦器，點眼甚妙。</p>
<p><u>又方</u>　五倍子研末，調敷患處。</p>
<p>去星：凡胡椒、韭菜根、桔葉、菊葉之類，皆可杵爛為丸，用綿裹塞鼻中觸之，過夜則星自下。</p>
<p>已上皆外治之方，至於內服之藥，則須隨人證候。大抵初起者宜於清涼，患久者不宜多用苦寒之劑。而其要則尤在於清心靜養，寡思慮，節嗜欲，愛護目力，自然速愈而不遺後患，非可徒恃藥力也。今擇一通行可用之方於下。</p>
<p><u>蟬花散</u>　治肝經風熱，毒氣上攻。眼目赤痛及一切內外翳障。</p>
<p>蟬蛻　甘菊　穀精草　羌活　防風　白蒺藜（炒去刺）　草決明　蜜蒙花　荊芥穗　川芎　蔓荊子　木賊　甘草（炙）　黃芩　梔子（炒）</p>
<p>上等分為末，每服三錢，茶清調下。若欲取速效，則即將此方煎服亦可。若火重者，則加黃連、龍膽草。有胃火，則加石膏。若畏寒涼者，則去黃芩、梔子。若患久者，則加生地、麥冬，或熟地、枸杞，或當歸、白芍俱可。</p>
<p>凡眼目打傷青腫，以生半夏為末，水調，塗之即愈。</p>
<p><u>治雞盲眼方</u>　夏枯草連根洗淨，曬燥研為末。每日早晨用羊肝一個煮熟，以夏枯草末拌勻同吃，用酒數杯，一月即愈。</p>
<p><u>又方</u>　揭羊肝一具，不要下水，用竹刀割開，入穀精草四兩，煮熟食之。</p>

<h2>治耳</h2>
<p><u>枯礬散</u>　治聤耳流膿。</p>
<p>枯礬　龍骨（各二錢）　黃丹（錢半）　麝香（一分）　干胭脂（七分）</p>
<p>上為細末，先以棉杖拭去膿，後以鵝毛管盛藥放入耳中。如無干咽脂，止用上四味亦可。</p>
<p><u>又方</u>　枯竹蛀粉五分、冰片、麝香各一分，照上式，放入耳中即愈。</p>
<p><u>又方</u>　用石菖蒲根洗淨，搗取汁。亦先拭去膿，後將汁罐入耳中蕩洗，數次即愈。</p>
<p><u>杏仁膏</u>　治耳卒痛或膿出。</p>
<p>用杏仁去皮尖，炒焦為末，以蔥涎和為丸，綿裹塞耳中，日三、四次易之。</p>
<p>百蟲入耳：用貓尿滴入耳中即出（用生薑擦貓鼻，則貓自撒尿），或以麻油滴入耳中亦出。</p>
<p>蜈蚣入耳：用薑汁滴入，或韭汁，或雞冠血，滴入俱好。</p>
<p>暴聾灸法：用蒼朮一塊，長七分，一頭削尖，一頭截平。將尖頭插入耳內，平頭上用艾灸之，至十四壯或什一壯，覺耳有熱氣則效。</p>
<p><u>又方</u>　用磁石（要頂活者，如豆大一塊）、穿山甲（燒存性，為末）二味共用綿裹，塞患耳內。口中含生鐵一塊，覺耳內如風雨聲即通。</p>
<p><u>又方</u>　於大蔥內入小蚯蚓一條，加麝香少許。過夜蚓漸化為水，以此水滴入耳中，數次即愈（其蔥即於原盆處入蚓，過夜方摘蔥取水，但防夜中蚓於蔥根中鑽出，須於日中管此蚓將死，已不能動方好）。</p>

<h2>治鼻方</h2>
<p><u>蒼耳散</u>　治鼻流濁涕不止。名曰鼻淵，亦名腦漏。</p>
<p>蒼耳子（炒，二錢半）　辛夷仁　薄荷葉（各五錢）　白芷（一兩）</p>
<p>共為細末，每服二錢，蔥湯調下，食後服。</p>
<p><u>腦漏秘方</u>　治鼻中時時流臭黃水，甚者腦亦時痛，俗名控腦砂，有蟲食腦中。</p>
<p>用絲瓜藤近根三、五尺許，燒存性為細末，酒調服之即愈。</p>
<p><u>又方</u>　用黃牛角取尖，煅存性，研細末。飽肚服五分，白湯下，一日服二次愈。</p>
<p><u>又方</u>　藿香一兩研末，用雄豬膽汁熬膏為丸。每服二錢，三服即愈。如日久虛痃，宜服補中益氣湯、六味地黃丸以滋化源，始得斷根。</p>
<p><u>菖蒲散</u>　治鼻內室塞不通，不得喘消，</p>
<p>菖蒲　皂角（等分，為細末）</p>
<p>每用一錢，綿裹塞鼻中，仰臥片時。</p>
<p><u>輕黃散</u>　治鼻中息肉。</p>
<p>輕粉　杏仁（去皮尖，各一錢）　雄黃（五錢）　麝香（少許）</p>
<p>上四味，先研杏仁如泥，後入雄、麝、輕粉，同研極細，磁器收貯。於臥時用筷頭蘸少許點息肉上，隔日一點，半月見效。</p>
<p><u>簡易息肉方</u>　用枯白礬為末，以綿胭脂裹，塞鼻中，數日內隨落。</p>
<p>治鼻衄（鼻出血曰衄）：龍骨煅為細末，吹入鼻中少許即止。凡九竅出血者，用此皆能止之。</p>
<p><u>又方</u>　用亂頭髮燒灰，吹入鼻中即止。胎髮灰更妙。</p>
<p>止鼻衄歌：石榴花瓣可以塞，蘿蔔藕汁可以滴，火煅龍骨可以吹，水煎茅花可以吃。</p>
<p>又歌：牆頭苔薛可以塞，車前草汁可以滴，火燒蓮房可以吹，水調鍋煤可以吃。</p>
<p><u>又方</u>　凡衄血甚多，不能止者，用大蒜搗如泥，作餅如錢大，厚一、二分，貼腳心。左衄貼右，右衄貼左。兩孔俱出者，左右俱貼即止。</p>

<h2>治口舌</h2>
<p><u>甘露飲</u>　治口舌生瘡，咽喉腫痛，牙齦腫爛，時出膿血，大有神效。</p>
<p>枇杷葉（拭去毛）　生地　熟地　天冬　黃芩　石斛　山豆根　犀角屑　枳殼（各一錢）　甘草（五分）</p>
<p>水二盅，煎七分，食後服。此方治黃疸病有茵陳、麥冬各一錢，無山豆根、犀角。治身面皆黃，或身熱而腫。甚效。</p>
<p>治舌出血不止（名曰舌衄）：黃柏塗蜜，慢火炙至微焦為末。每服一錢，米湯調下。或用蒲黃炒焦為末，敷之亦可。或炒槐花為末，擦之亦可。若火甚者，仍須內服藥以清火。</p>
<p><u>金花煎</u>　活舌上出血如簪孔。</p>
<p>黃柏（一兩半）　黃連（二錢半）　梔子（十枚）</p>
<p>以水浸一宿，煮三沸，去渣頓服。酒量好者，以酒浸煮亦可。</p>
<p><u>冰柏丸</u>　治口瘡、舌瘡。</p>
<p>薄荷葉　黃柏（各一兩）　硼砂（三錢）　冰片（二分）</p>
<p>共為末，生蜜丸，彈子大。每服一丸，噙化。</p>
<p><u>綠雲散</u>　治口舌爛，久不愈。</p>
<p>黃柏　青黛（等分，為末）</p>
<p>臨臥時，用少許摻舌咽津，甚妙。此方加人中白、蒲黃，等分為末，即名柳華散，亦是良方。</p>
<p><u>孫真人治口瘡方</u>　單用朴硝含之，甚良。</p>
<p><u>應手散</u>　治傷寒舌出寸余，連日不收。</p>
<p>用梅花、冰片為末，搽舌上，應手而收。重者，冰片須用至一錢方收。</p>
<p><u>飛礬散</u>　治木舌腫大滿口。</p>
<p>白礬（飛）　百草霜（等分，為細末）</p>
<p>捻槽茄自然汁調服。如口噤，灌之妙。舌下腫出如舌，謂之重舌；忽腫，木而硬者，謂之木舌；皆上焦熱壅故也。若舌忽腫起如豬胞，或硬如木舌，不能出聲，脹滿塞口，則閉悶殺人。但看舌下有如螻蛄，或如臥蠶者，急於腫突處砭去其血。仍用百草霜以井花水調之，厚敷血出處。如不甚者，單以此敷之亦愈。</p>
<p>正傳治舌腫大塞口，不通飲食經驗方，用生蒲黃一味，頻刷舌上，其腫自退。再以黃連煎濃汁，細細呷之，以瀉心經之火則愈。</p>

<h2>治齒牙</h2>
<p><u>牙疼方</u>　用霜打老絲瓜，燒存性為末，擦痛處立止。</p>
<p><u>又方</u>　用瓦上青苔，洗淨煎湯，入鹽少許，頻頻漱之，吐出。</p>
<p><u>又方</u>　防風、荊芥、細辛、升麻各二錢，煎湯，飽後汩痛處，徐徐嚥下，甚妙。</p>
<p><u>又灸方</u>　若左邊牙疼，於左耳釘上，用米大艾圓灸七壯即愈。右亦如之。耳釘穴「□」。</p>
<p><u>如神散</u>　治風牙、蟲牙，政蛀疼痛，連頰浮腫。</p>
<p>川椒（炒出汗）　蜂房（炙，等分為細末）。</p>
<p>每用二錢，水煎數沸，乘熱漱之，痛即止。</p>
<p><u>一笑散</u>　治牙蟲痛不可忍。</p>
<p>用川椒為細末，以巴豆一粒同研勻，用飯為丸如蛀孔大，綿裹安於蛀孔內，其痛即止。此藥不宜嚥下，恐巴豆善瀉故也。</p>
<p><u>又治蟲痛方</u>　用韭菜連根搗爛，同人家地板上泥和勻，安痛處蛀孔內，又將紙貼痛處孔上。二個時辰取下，紉細蟲見於泥上，病根可除。一方以韭子煎濃湯漱之，蟲自出。一方用韭子一撮，以碗足盛之，用火燒煙。外用小竹梗將下截劈為四開，以紙糊如嗽叭樣，引煙燻其蛀齒。屢熏之，蟲自死盡。又方用天仙子燒煙，照上熏法，其蟲即死。</p>
<p><u>槐鹽散</u>　治食甘甜過多牙痛。大抵甜食吃多，最能壞齒。每見酒量好者，雖至老年，猶能齒齧堅硬之物。蓋嗜酒之人，必惡甜食故也。又見持齋者齒多不全，以素齋清淡，必喜吃甜食故也。然害止齒牙猶是小事，至於小兒，甜食過多則百病皆從此而生，甚至有性命之憂。而小兒之性，定是酷愛甜食，為父母者，減愛小兒，不可不力為搏節也。</p>
<p>食鹽（四兩）　青鹽（二兩）　槐枝（一斤，切斷，用水四碗，煎至半碗）</p>
<p>將二鹽先炒，然後入槐枝濃汁拌勻，炒至乾燥，用鉛盒盛之，擦牙固齒最妙。</p>
<p><u>又方</u>　用川椒四兩煎濃汁，拌二鹽炒乾擦牙，永無齒疾。即以漱水洗面目，亦無疾，此方極妙。</p>
<p><u>又簡便方</u>　每日洗面，用生白礬一塊置在茶盅內，入湯半盅，用以漱口，即以漱口之水洗拭眼目，皆大有益。蓋礬性極能堅齒殺蟲，可免齒疾。又能收斂眼光，使眼不花。日日用之，勿令間斷。其白礬、茶盅不必更換，直至將盡添人，最為省便，而於齒與眼皆有不見之功。即礬水吐不盡而稍有嚥下，亦能豁痰，誠良方也。</p>
<p><u>馬鳴散</u>　治走馬疳良方。</p>
<p>人中白（火煅，如自鹽色乃佳，五錢）　五倍子（生者一錢，另用一錢同礬煅之）　蠶退紙（火燒過，二錢半）　白礬（二錢，即用五倍子一錢，入礬於內，煅枯）</p>
<p>共為極細末，先以米泔水洗口瘡，後以此敷之立效。</p>
<p><u>三仙散</u>　治走馬牙疳，一時腐爛欲死。</p>
<p>銅綠（三分）　麝香（一分）　婦人溺桶中垢（白者，一錢，火煅）</p>
<p>上為極細末，敷齒上，不可太多</p>
<p><u>又方</u>　治走馬牙疳。</p>
<p>雞肫黃皮，不可下水，焙乾，同枯礬一錢為末，搽之立效。並治一切口瘡。</p>
<p>取牙不犯手：草烏　蓽撥（各錢半）　川椒　細辛（各三錢）</p>
<p>共為細末，每用少許點在患牙內外，一時其牙自落。</p>

<h2>治咽喉</h2>
<p>腫於喉之兩旁者為雙蛾，腫於一邊者為單蛾，其形必圓突如珠，乃癰癤之類結於喉間。若膿未成者，治之自可消散。若勢甚而危者，必須砭出其血，庶可速退。若纏喉風，則滿片紅腫，多不成膿，亦不必出血，但使火降，其腫自消。甚者咽喉腫閉，牙關緊急，言語不清，痰壅氣急，則為臉症。</p>
<p><u>清咽利膈湯</u>　治積熱咽喉腫痛，痰涎雍盛及乳蛾喉癰，重舌木舌等症。</p>
<p>連翹　黃芩　甘草　桔梗　荊芥　防風　梔子　薄荷金　銀花　黃連　牛蒡子（炒、研）　玄參（各一錢五分）</p>
<p>水二盅，煎一盅，食遠服。大便閉者，加大黃、朴硝各二錢；胃火盛者，加生石膏五錢。咽喉多是火症，大概宜從此方增減。又有隔陽喉痹，由火不歸元，則無根之火客於咽喉，其證則上熱下寒，全非火症。或因色欲傷精，或因泄瀉傷腎，或以前過服寒涼以傷陽氣，宜速用八味地黃湯、理中湯等劑。甚者以人參一味濃煎，少加竹瀝，徐徐飲之，或用蜜附子含咽亦妙。若再用寒涼，必致不救。</p>
<p><u>蜜附子</u>　治隔陽咽閉，吞吐不通及臟寒閉塞等症。</p>
<p>用大附子一枚，泡去皮、臍，切作大片，用蜜塗炙令黃，含口中咽津，甘味盡再塗蜜炙用。又用附子研為末，以唾津調，塗腳底心更妙。</p>
<p><u>桐油錢</u>　治急喉風手足厥冷、氣閉不通，危在頃刻者。</p>
<p>用湯半碗，入桐油三、四勺調勻，用硬雞毛蘸油水探入喉中，連探四、五次，其痰必壅出，再探再吐，以人甦醒聲高為度，再服清喉利膈之藥。</p>
<p><u>玉鑰匙</u>　治風熱喉痹及纏喉風。</p>
<p>月石（五錢）　牙硝（一兩五錢）　白殭蠶（一錢，炒）　冰片（二分）</p>
<p>共為細末，每用五分，以筆管吹入喉中即愈。此方加雄黃二錢，即名金鑰匙。</p>
<p><u>又方</u>　治急喉風。</p>
<p>白礬　殭蠶（炒，去絲嘴）　月石　皂角（炙至煙盡）</p>
<p>共為細末，每用少許吹入喉中，痰出即愈。</p>
<p><u>又方</u>　以枯白礬炒殭蠶，等分為細末，每服二、三錢，以生薑蜜水調下，細細飲之，名開關散，治急喉風氣息不通。</p>
<p><u>又方</u>　以獨葉一技花之根，用井水磨服最效。</p>
<p><u>又方</u>　生蘿蔔杵汁，加玄明粉，徐飲大效。</p>
<p>刺少商穴：喉閉、痰涎壅塞、氣急，口禁難開，宜刺少商穴。穴在手掌外側，去大指甲角約二分。刺入二分許，以手自臂勒至刺處出血，喉痛自消。</p>
<p><u>土茯苓湯</u>　薛立齋治一婦人咽間作痛，兩月後潰而不斂，遍身筋骨亦痛，諸藥不應。教以土茯苓四兩煎湯，不時服之，數劑而斂。更以四物湯倍加土茯苓，黃耆，二十餘劑，諸症悉愈。按此本是治楊梅瘡之方，然其味甘而利，善去濕熱，和血脈，所以諸瘡毒往往用之甚效。</p>
<p><u>燒鹽散</u>　治喉中懸癰，垂長妨礙。</p>
<p>用炒鹽、枯礬等分，和勻研細，以箸頭蘸點即消。</p>
<p><u>治雙蛾單蛾方</u>　用巴豆一粒，去殼研爛，入綿繭殼內。蛾在左喉塞左鼻，在右喉塞右鼻。雙蛾，兩鼻俱塞。相傳氣絕者得此即蘇。</p>

<h2>治咳嗽</h2>
<p><u>六安煎</u>　治風寒咳嗽及初感痰滯氣逆等症。</p>
<p>半夏　茯苓（各二錢）　陳皮（一錢）　杏仁（去皮尖研碎，一錢）　白芥子（七分）　甘草（七分）</p>
<p>水一盅半，加姜三片，煎七分，食遠服。凡外感風邪而寒氣盛者，宜加北細辛一錢。若頭痛鼻塞者，加川芎、白芷、蔓荊子皆可。若兼肺胃之火者，加黃芩一錢，甚者加知母、石膏。</p>
<p><u>杏仁膏</u>　治久嗽及老人喘急、睡臥不得，服此甚效。</p>
<p>杏仁（去皮尖）　胡桃肉</p>
<p>等分研為膏，加煉蜜丸如彈子大。每服一丸，食後細嚼，薑湯下。</p>
<p><u>貝母丸</u>　消痰熱，潤肺止渴，或肺癰、肺痿，及治標之妙劑。</p>
<p>貝母（一兩五錢，去心為末）</p>
<p>蜜丸圓眼大，或噙化，或嚼服，甚效。若欲劫止咳嗽，每貝母一兩加蓬砂、天竺黃、文蛤（醋炒）各一錢更妙。</p>
<p><u>杏仁蘿蔔子丸</u>　治氣奎痰盛咳嗽。</p>
<p>杏仁（去皮尖）　蘿蔔子（炒，各一兩）</p>
<p>粥糊丸，桐子大。每服五十丸，白湯下。</p>
<p><u>寧肺散</u>　治新久咳嗽，肺氣不通，咯唾膿血。自汗咳嗽，當年不愈者，服之立止。並治坐臥不安，語言不出等症。</p>
<p>烏梅肉（七分）　罌粟殼（去筋蜜虀，二錢）</p>
<p>共為細末，烏梅湯調下。此方加北棗三枚，水煎服，名三妙湯，亦治久嗽。</p>
<p><u>罌粟丸</u>　治一切久嗽、癆嗽，一服即愈。</p>
<p>罌粟殼，新者一半，去蒂切，焙乾；陳者一半，泡去筋膜炒，各一兩。共為末，蜜丸彈子大，臨睡嚼服一丸。</p>
<p><u>一方</u>　用罌粟子半斤，淘淨焙乾，炒黃，研為末，沙糖丸，彈子大。每服一丸，臨臥綿包含化。</p>
<p><u>蛤粉散</u>　《聖惠方》白蜆殼煅為粉，米飲調，治咳嗽不止。《海藏》曰：腎經血分藥。宋徽宗寵妃病嗽，面腫不寐。李防禦治之，三日不效，當誅。李技窮憂泣，忽聞市人賣嗽藥，唱云：一文一帖，吃了今夜得睡。李視其藥色淡碧，恐藥獷悍，先自試，覺無害，遂並三帖為一以進。是夕寢安嗽止，面腫亦消。帝大悅，賜直萬金。李不知其方，懼得罪，飼得市人，重價求之，及蚌殼煅粉，加少青黛也。以淡虀水加麻油數滴調服。</p>
<p><u>靈寶煙筒</u>　治一切寒喘咳嗽。</p>
<p>黃蠟　雄黃（各三錢）　佛耳草　款冬蕊　艾葉（各一錢）</p>
<p>先將蠟溶化塗紙上，次以艾鋪之。將三味細研勻摻，捲成筒，用火點一頭，吸菸吞之，清茶送下，甚效。</p>

<h2>治失音</h2>
<p>失音之病，當知虛實。實者其病在標，因竅閉而暗也；虛者其病在本，因內奪而暗也。竅閉者，有風寒、有火熱、有氣逆，皆實邪之易治者也。內奪者，或色欲之傷其腎也，或憂思之傷其心也，或大驚大恐之傷其膽也，或飢餒疲勞之傷其脾也，此非各求其本而大補元氣，安望其嘶敗者復完乎？此皆虛邪之難治者也。難治者必須及早調理，更戒色欲，稍遲則無藥可挽矣。</p>
<p><u>簡易六方</u></p>
<p><u>一方</u>　用蘿蔔搗自然汁，入薑汁少許，時時細飲之。</p>
<p><u>一方</u>　用皂角一條，去皮及子，同蘿蔔三個煎服數次，聲即出。</p>
<p><u>一方</u>　治無故聲音不出。用橘皮五兩、水五碗，煎一碗，頓服效。</p>
<p><u>一方</u>　治猝啞。用杏仁三兩，去皮煎熬，別杵桂末一兩，和搗如泥。每用彈子大一丸，綿裹噙口中，細細嚥之，日三夜五。</p>
<p><u>一方</u>　用密佗僧為極細末，每服一錢，點茶飲之，聲即出。</p>
<p><u>一方</u>　用白礬煉蜜為丸，服之效。</p>
<p>以上六方，皆治標之法。凡瘁暗輕淺者，可以取效。若系根本之病，則藉此不得。</p>
<p>百合丸　治肺燥失聲不語。</p>
<p>百合　百藥煎　杏仁（去皮尖）　訶子　薏苡仁</p>
<p>上等分為末，蜜丸，彈子大，臨臥噙化，或用雞子清和丸，勝於蜜。</p>

<h2>治呃逆</h2>
<p>張景岳曰：偶然之呃，原不必治，唯屢呃為患。及呃之甚者，必其氣有大逆，或脾腎元氣大有虧竭而然。然實呃不難治，唯元氣敗竭者，乃最危之候也。大抵呃逆有三種：一曰寒呃，一曰熱呃，一曰虛脫之呃。寒呃可溫可散，寒去則氣自舒也。熱呃可降可清，火靜而氣自平也。惟虛脫之呃，誠危殆之症，速宜用大補之劑以挽回之，得全實為萬幸。</p>
<p><u>丁香柿蒂散</u>　丁香、柿蒂（各二錢）</p>
<p>加生薑五片，水煎服。此治寒呃通用方。有就此方加炙甘草、良薑者，有加青皮、陳皮、半夏者。若食滯而呃，則宜加山楂、白芥子、烏藥等。至於虛寒之甚，則須加人參、桂、附等藥。蓋呃逆雖尋常時有之症，然至七、八聲相連，收氣不回者難治。</p>
<p><u>安胃飲</u>　治胃火上衝，呃逆不止。張景岳曰：呃逆似屬寒症，然察其脈見滑實，而形氣不虛，胸膈有滯，或大便堅實不行者，皆其胃中有火，所以上衝為呃。但降其火，其呃自止。惟此方為最善，余嘗治愈多人，皆此方也。</p>
<p>陳皮　山楂　麥芽（炒）　木通　澤瀉　黃芩　石斛（各一錢）</p>
<p>水盅半，煎七分，食遠服。如胃火熱甚，可加石膏。</p>
<p><u>呃逆簡易方</u>　治呃逆久不愈者。</p>
<p>用生薑搗汁一盅，加蜜一匙，溫熱服。</p>
<p>嗅法　治呃逆服藥不效者。</p>
<p>用硫黃、乳香等分，以酒煎，令病者以鼻嗅之斂。</p>
<p>一方用雄黃一味煎酒嗅。</p>
<p>灸法　兩乳穴，治呃逆立止。取穴法，婦人以乳頭垂下，到處是穴。男子以乳頭下一指為率，與乳頭相直骨間陷中是穴。男左女右，灸一處。艾炷如小麥大，著火即呃止。</p>

<h2>治霍亂</h2>
<p>上吐下瀉，反復不寧，而揮霍撩亂，故曰霍亂。</p>
<p><u>訶子散</u>　治老幼霍亂，一服即效。</p>
<p>訶子（炮，去核）　厚朴（薑製）　乾薑（炒）　神麯（炒）</p>
<p>良薑（炒）　麥芽（炒）　茯苓　陳皮　草豆蔻　炙甘草</p>
<p>等分為末，每服二錢，用白滾湯入鹽少許服之。</p>
<p><u>冷香湯</u>　治夏秋水濕。恣食生冷，陰陽相干，遂成霍亂，臍腹刺痛，脅肋脹滿。或感瘴虛熱，胸膈不利。或嘔或瀉井宣。</p>
<p>良薑　白檀香　草豆蔻（麵裹煨）　附子（制）　炙甘草（各一錢）　丁香（七粒）</p>
<p>水一盅半，煎七分。用井水浸冷，於嘔吐時服之效。</p>
<p><u>木瓜湯</u>　治吐瀉不已，轉筋擾亂。所謂轉筋者，足腹之筋拘攣急痛，甚至牽縮陰丸，痛迫小腹。必於大吐大瀉之後乃有此症，氣血俱傷之候也。</p>
<p>木瓜（五錢）　茴香（微炒，一錢三分）　吳茱萸（二錢半）　炙甘草（一錢）</p>
<p>加姜五片，紫蘇十葉，空腹煎服。痛甚者可加肉桂、厚朴。</p>
<p>又治轉筋法　男子以手挽其陰，女子以手揪兩乳。此《千金》法也。</p>
<p><u>霍亂簡易三方</u>　（治霍亂瀉利不止，轉筋入腹欲死者）</p>
<p><u>一方</u>　用生薑三兩搗爛，入酒一升，煮三、四沸，頓服。</p>
<p><u>一方</u>　用胡椒四十粒略研，以飲湯吞之。</p>
<p><u>一方</u>　以艾一把，水三碗，煎一碗，頓服。</p>
<p>治乾霍亂張景岳曰：上欲吐而不能出，下欲瀉而不能行，胸腹絞痛、脹急悶亂、嘔惡不止者，謂之乾霍亂，最為危候。此必內有飲食停沮，外有寒邪閉遏。蓋邪淺者易於行動，故即見吐利。邪深者陰陽格拒，氣道不通，故為此證。若不速治，或致暴死。宜先用鹽湯探而吐之，以去其滯隔，通其清氣。但使清氣得升，然後濁氣得降，從瀉而出，斯不致害。藥宜排氣飲加減主之，或神香散亦可酌用。</p>
<p><u>排氣飲</u>　治氣逆食滯、脹痛等症。</p>
<p>陳皮（一錢五分）　木香（七分）　藿香（一錢五分）　香附（炒，二錢）　枳殼（一錢）　澤瀉（二錢）　烏藥（一錢五分）　厚朴（一錢）</p>
<p>水二盅，煎七分，熱服。如食滯者，加山楂、炒麥芽各二錢。如寒滯者，加乾薑、吳茱萸、肉桂等。如氣逆之甚者，加白芥子、檳榔、沉香等。如嘔而兼痛者，加半夏、丁香等。如痛在小腹者，加小茴香。</p>
<p><u>神香散</u>　治胸脅、胃脘逆氣難解，疼痛嘔噦，脹滿，痰飲膈噎。諸藥不效者，惟此最妙。</p>
<p><u>丁香</u>　白豆仁（或砂仁亦可）</p>
<p>等分為末，清湯調下六、七分，日數服不拘。寒甚者，薑湯送下。</p>
<p><u>乾霍亂簡易方</u>　用薤葉煎一碗，服三次立愈。</p>
<p><u>又方</u>　用鹽一兩、生薑五錢搗同炒，令色變，水一碗煎，熱服。</p>

<h2>治吐血</h2>
<p>張景岳曰：凡吐血不能止者，惟飲童便最效。或搗側柏葉，以童便二盅、酒一盅和而溫飲之，大能止血。</p>
<p><u>雙荷散</u>　治卒暴吐血。</p>
<p>藕節（七節）　荷葉頂（七個）</p>
<p>擂細，入蜜一匙、水二盅，煎八分，溫服。或為末，蜜湯調下二錢亦妙</p>
<p><u>又方</u>　用正三七磨服極效。</p>
<p><u>側柏散</u>　治內損失血，口鼻皆出血如湧泉，須臾不救，服此即安。</p>
<p>側柏葉（蒸乾，一兩五錢）　人參（一錢）　荊芥穗（燒灰，一錢）</p>
<p>共為末，每服三錢，八飛羅面三錢（炒）拌勻，新汲水調服。</p>
<p><u>黑神散</u>　治一切吐血，但聲未失，無有不效。</p>
<p>百草霜（燒木者不用）</p>
<p>研細，每服二錢，糯米湯下。凡皮破出血，或灸瘡出血，以此滲之即止。</p>
<p><u>四生丸</u>　治吐血、衄血。陽乘於陰，血熱妄行。</p>
<p>生荷葉　生艾葉　生側柏葉　生地黃</p>
<p>等分搗爛，如雞子大丸。每丸水二盞，煎一盞，濾去渣服。</p>

<h2>治反胃噎膈</h2>
<p>反胃者，食猶能入，入而反出。大抵朝食暮吐，故曰反胃。噎膈者，隔塞不通，食不能下，故曰噎膈。須臾即吐名噎，良久吐出名膈。</p>
<p><u>甘露湯</u>　又名觀音應夢散。治反胃嘔吐不止，飲食減少。常服之，快利胸膈，調養脾胃，進飲食。</p>
<p>干餳糟（六兩，可索之餳糖店，用頭窄者）　生薑（四兩）</p>
<p>二味和勻，搗爛作餅，焙乾，加炙甘草二兩同研為末，每服二錢，用沸湯入鹽少許調服，甚效。</p>
<p><u>反胃簡易方</u>　甘蔗汁二碗、薑汁一碗，和勻溫服，隨意多寡。每日服三次，則吐自止。</p>
<p><u>紫蘇子飲</u>　治嗝噎上氣咳逆，或怒未定便夾氣飲食，或飲食畢便怒，以致食與氣相逆，遂成嗝噎之候。</p>
<p>正蘇子　訶子（煨）　蘿蔔子（微炒）　杏仁（去皮尖炒）　人參（各一錢）　青皮　炙甘草（各一錢五分）　木香（五分）</p>
<p>上水盅半、姜三片，煎七分服。</p>
<p><u>枇杷葉煎</u>　治五噎立效。</p>
<p>枇杷葉（拭去毛尖）　橘紅（各三錢）　生薑（五錢）</p>
<p>水盅半，煎七分，作二次溫服。</p>
<p><u>五膈寬中散</u>　治七情四氣傷於脾胃，以致陰陽不和，遂成膈噎。一切氣逆並治。</p>
<p>青皮　陳皮（各五錢）　香附（童便浸炒）　甘草（炙）　厚朴（薑汁炒，各六錢）　白豆蔻　砂仁　丁香　木香（各一錢）</p>
<p>共為細末，每服二錢，薑、鹽湯下。</p>
<p><u>鵝血治噎方</u>　獻花寺僧自究病噎，百藥不效。臨歿謂其徒曰：我毒罹此患，胸臆必有物為祟。死後為我剖去，我感汝無盡矣。其徒如教，得一骨如簪，取置經案，久相傳示。適有武官寓寺，從者殺鵝，未斷其喉。偶見此骨，取以挑刺，鵝血噴發，而骨遂消減。其徒亦素病噎，因悟鵝血可治，遂數飲而愈。遍以此方授人，無不驗者。此事與昔人患癥癖死，遺言開腹取之，得病塊如石。後偶置三稜中，石消成水，因知三稜可治癥癖，事正相類。</p>
<p><u>柿餅方</u>　柿餅燒灰存性，酒服一錢，數服即效。李士材云：昔有人三世死於反胃，至孫傳得一方，用柿餅同乾飯食之，絕不用水，亦勿以他藥雜之，旬日而愈。</p>
<p><u>又方</u>　驢尿熱服半盅，日服二次，即不吐</p>
<p><u>又方</u>　千葉白槿花，陰乾為末，老米泔調送一錢，日服三、四次效。</p>
<p><u>又方</u>　蘆根五兩、水二杯，煎一杯，溫服。時時呷之，尤效。</p>
<p><u>紅豆丸</u>　治嘔逆反胃吐食。</p>
<p>丁香　胡椒　砂仁　紅豆（各二十粒）</p>
<p>為細末，薑汁糊丸彈子大，每服一丸。以大棗一枚去核填藥，以麵裹棗，煨熟去面，細嚼棗藥。白湯下，日三服。</p>

<h2>治心痛</h2>
<p>世所謂心痛，皆胃脘痛也。若正心痛，必手足冷至節，爪甲皆青，朝發夕死，不治之症也。胃脘痛有虛實、寒熱之不同，宜詳察而治之。大抵可按者為虛，不可按者為實。久痛者多虛，暴癰者多實。得食稍可者為虛，脹滿畏食者為實。痛徐而緩者多虛，痛劇而堅者為實。大抵實者宜攻，虛者宜補。然或宜攻中兼補，或宜補中兼攻，又不可拘執。</p>
<p>朱丹溪曰：治心痛當分久暫，初起或因寒、因食，宜溫散。久則鬱而成熱，若專用溫劑，或反助痛。古方多用炒梔子為君，以熱藥為之嚮導，則邪易伏。凡因寒、因食而痛者，雖日久不食不死，若痛止而食稍驟，即能復發，故必須以漸而進。</p>
<p>張景岳曰：凡痛在上焦者，或因停滯不易行散，而痛極難忍，欲其速效，莫如吐之為妙。用蘿蔔子搗粉，以溫湯和攪，徐徐飲之，少頃即當吐出。即有吐不盡者，亦必從下行矣。一法用鹽少許，炒至紅色乃入以水，至將滾未滾時飲之，自能發吐。</p>
<p><u>治九種心疼方</u></p>
<p>當歸　香附　石菖蒲　檳榔　艾葉　高良薑（各一錢）</p>
<p>加姜三片，水煎服即愈。</p>
<p><u>丁香止痛散</u>　治心痛不可忍。</p>
<p>丁香（一錢）　高良薑（四錢）　茴香（炒，二錢）　甘草（一錢）</p>
<p>上共為末，每服二錢，沸湯點下。</p>
<p><u>遊山方</u>　治心氣痛，兼治腹氣痛。</p>
<p>延胡索　五靈脂　草果　沒藥</p>
<p>上等分為末，每服二、三錢。此方去草果、沒藥，加桂枝、當歸，名勝金散，治卒心痛。</p>
<p><u>排氣飲</u>　治氣逆脹痛，兼治腹痛。</p>
<p>陳皮（一錢）　木香（七分）　藿香（一錢）　香附（炒，一錢五分）　枳殼（炒，一錢）　澤瀉（一錢）　烏藥（一錢）　厚朴（一錢）</p>
<p>水煎服。如氣逆之甚者，加白芥子、檳榔、沉香。如食滯者，加山楂、麥芽。如有火邪熱鬱者，須加梔子、黃芩（俱酒炒）。</p>
<p><u>簡易三方</u>　凡胃脘痛，或氣或寒，觸而即發者。用荔枝核燒微焦，每核一錢加木香七分，共為末，以白滾湯下。數服可以除根，屢試神效。</p>
<p><u>又方</u>　凡胸膈胃脘大痛，察有邪滯，諸藥不效者，但用牙皂角以微火燒，煙甫盡即取起為末，用燒酒調送一錢，共效如神。</p>
<p><u>又方</u>　治久心痛，十年五年者隨手效。</p>
<p>用小蒜，以好醋煮熟，頓服，此後再不發。</p>
<p><u>蕪荑散</u>　治大人、小兒蛔咬心痛不可忍，或吐青、黃、綠水涎沫，或吐蟲出。此蛔心痛也，宜此方治之（蛔音為）。</p>
<p>蕪荑　雷丸（各五錢）　乾漆（捶碎，炒至煙盡，一兩）</p>
<p>上為細末，每服三錢，用溫水調服。小兒每服五分。</p>

<h2>治腹痛</h2>
<p>（以前吐法及遊山、排氣諸方，皆兼治腹痛，可採擇而用）</p>
<p>一歌：腹脹脾疼怎抵當，椒姜之外有丁香，三般等分羅為末，調入白鹽與白湯。</p>
<p>二歌：水磨烏藥治脾疼，每服須教一盞濃，一片陳皮一蘇葉，再煎濃服有神功。</p>
<p>三歌：心與脾疼有妙方，良薑切片等檳榔，兩般同炒研為末，米飲同調服亦良。</p>
<p>括沙治法　張景岳曰：余荊妻年及四旬，偶因暴雨後中陰寒沙毒之氣。忽於二鼓時，上為嘔惡、下為胸腹攪痛，勢不可當。時值暮夜，藥餌不及，因以鹽湯探吐之，痛不為減，遂連吐數次，其氣愈升，則其痛愈劇。因而上塞咽喉，甚至聲不能出，水、藥毫不可入，危在頃刻間矣。余忽憶曾得秘傳括沙法，乃用熱湯一盅，入麻油一、二匙。擇一光滑細口磁碗，將碗口入油湯內，令其暖而且滑。於病者背心輕輕向下括之，以漸加重。碗干而寒則再浸再括，良久，覺胸中脹滯漸有下行之意，稍見寬舒，始能出聲。頃之，忽腹中大響，遂大瀉如傾，其痛遂減。得睡一飯頃，復通身瘙癢之極，隨發出風餅如錢大者不其數。至四鼓而消，遂以平復。細窮其義，蓋五臟之系咸附於背，故向下括之，則邪氣亦隨而降。凡毒氣上行則逆，下行則順，改逆而順，所以得瀉而愈。近時有兩臂括沙之法，亦能治痛。然毒深病急者，非背不可也。至若風餅之由，正以寒毒之氣充塞表裡，經臟俱閉，故致危劇。今其臟毒即降，然後經氣得行，而表裡俱散也。效日後，有魏姓者亦於二鼓後患此症，治不得法，竟至五鼓痛極而斃，益見荊妻之幸以括沙而活也。</p>
<p>治滿洲沙肚痛、渾身碎痛：用生鹽將背上擦，並遍身擦之，即愈。</p>
<p><u>又方</u>　治絞腹沙痛。</p>
<p>用明礬末，滾水、冷水各半調服。</p>
<p><u>又方</u>　若陰沙腹痛，則手足冷，身上有紅點。以燈草蘸油點火，於紅點上淬之，即安。若陽沙腹痛，則手足暖，以針刺其大手指近爪甲處一分半許，出血即安。先自兩臂捋下惡血，令著指頭，然後刺之。</p>
<p><u>又治諸般腹痛方</u>　（唯縮腳斑沙忌用）</p>
<p>蘇葉（三錢）　廣皮（三錢）　明礬（三錢）</p>
<p>上用長流水煎好，俟少溫，徐服，取吐即愈。百發百中，神效無比。最重者，二服無有不效，誠神方也。</p>

<h2>治腰痛</h2>
<p>補骨脂（炒）　杜仲（炒斷絲）　胡桃肉（各八兩）</p>
<p>上將上二味為末，胡桃肉搗爛，和勻，加山藥糊為丸，桐子大。每服七、八十丸，淡鹽湯下。</p>

<h2>治風痛</h2>
<p><u>史國公浸酒方</u>　治諸風五痹，左癱右瘓，四肢頑麻，口眼歪斜，骨節痠疼。諸般寒濕風氣，效難盡述。</p>
<p>秦艽（去蘆，三兩）　防風（去蘆）　萆薢　羌活　牛膝（去蘆，各二兩）　杜仲（炒）　當歸　蒼耳子（捶碎，各三兩）　甘枸杞（五兩）　油松節（捶極碎，三兩）　鱉甲（炙，二兩）</p>
<p>虎脛骨（酥炙，二兩）　晚蠶沙（炒，二兩）　干茄根（飯上蒸熟，八兩）</p>
<p>用無灰酒一斗五升，絹袋盛藥入酒內，封十日可服。取飲時，不可面向壇口，恐藥氣衝入眼目。每飲一、二杯，不可有一日間斷。酒飲完，可將藥渣曬乾為末，米糊丸，桐子大，空心酒下五十丸。忌發風動氣等物。</p>
<p><u>豨薟丸</u>　治四肢麻痹、筋骨冷痛、腰膝無力、風濕瘡瘍。</p>
<p>以五月五日、六月六日、七月七日、九月九日採取豨薟草，洗淨，去粗莖留枝葉、花實，酒拌蒸曬，必須九次，煉蜜為丸，桐子大。每服三錢，酒下，甚效。或搗汁熬膏，以生地、甘草、煉蜜三味收之，酒調服，尤妙。忌蔥蒜及發氣等物。</p>
<p>熏洗痛風法　治手足冷痛如虎咬。</p>
<p>用樟木屑一斗，置浴桶內，以急流水一擔煮沸泡之。令病者先以凳坐桶上，熏患處，俟湯稍溫即洗之。以避風為要，勿令湯氣入眼，恐壞眼。</p>
<p><u>除濕蠲痛湯</u>　治風濕痛痹。</p>
<p>蒼朮（二錢，米泔浸炒）　白朮（米泔浸炒）　茯苓　澤瀉　羌活（各錢半）　陳皮（一錢）　甘草（炙，三分）　威靈仙　桂枝（各錢半）</p>
<p>水二鍾煎八分，加薑汁、竹瀝名二匙。痛在下者加牛膝錢半。</p>
<p><u>秦艽地黃湯</u>　治風熱血燥，筋骨作痛（前除濕湯不效者，宜服此方）。</p>
<p>秦艽　生地　當歸　白芍（炒，各錢半）　川芎　防風　荊芥　升麻　白芷　蔓荊子　大力子（燕）　羌活（各一錢）　甘草（炙，五分）</p>
<p>水煎服。</p>

<h2>治諸蟲</h2>
<p>張景岳曰：蟲之為病，其類不一，或由漸而甚，或由少而多。及其久而為害，則為腹痛食減，漸至贏瘠而危者有之。只蟲痛症，必時作時止，或嘔吐青、黃、綠水，或吐出蟲，或大痛不可忍，面色或青、或黃、或白，而唇則紅。痛定則能飲食者，便是蟲積之症，速宜逐之。</p>
<p><u>掃蟲煎</u>　治諸蟲上攻，心腹作痛。</p>
<p>青皮（一錢）　小茴香（炒，一錢）　檳榔　烏藥（各一錢五分）　細框肉（三錢，敲碎）　吳茱萸（一錢）　烏梅（二個）　甘草（三分）</p>
<p>上用水一盅半，煎八分去渣。再將硃砂、雄黃各五分，研極細末，入藥中煎三、四沸，攪勻，徐徐服之。如噁心作吐者，可加炒乾姜二錢。</p>
<p><u>直指蕪荑散</u>　取諸蟲。此方加雷丸、乾漆、使君子、烏梅俱可。</p>
<p>雞心檳榔　蕪荑（各三錢）　木香（一錢）</p>
<p>上為末，以酸石榴根煎湯，調藥溫服。</p>
<p>徐東皋云；治蟲之方固多，而用之者不知其法，則亦不能下蟲。如丹溪云：上半月蟲頭向上易治，下半月蟲頭向下難治。然蟲證甚急，安能必待上半月？惟用香餌引之，則下半月亦必向上。若蟲得食則不食藥，亦不能下蟲。故必先半日不食，而使蟲飢，次早五更，用油煎肉嚼之，良久仍復吐出。使蟲聞香，頭皆向上而欲食，然後服藥以下之，則蟲無不下矣。俟下盡後更以補劑調理脾胃，使元氣日強，非惟蟲不能留，亦不復生矣。</p>
<p><u>榧子煎</u>　治寸白蟲，神效。</p>
<p>用細榧子四十九枚，去殼，以砂糖水一盞，砂鍋煮乾。平旦空心服七枚。七日服盡，蟲盡化為水。能食者，一日服盡四十九枚，隔日再服四十九枚，其效更神。</p>
<p><u>神授散</u>　治傳屍癆瘵，血氣未甚虛損者。不必多方，只以此藥早服，則蟲自不能為患，無有不愈。</p>
<p>川椒（二升，去合口者，略炒出汗，研為細末）</p>
<p>酒煮米粉為丸，桐子大，每服三、四十丸。</p>

<h2>治癲狂</h2>
<p><u>靈苑辰砂散</u>　治風痰諸癇，狂言妄走、精神恍惚、思慮迷亂、乍歌乍哭、飲食失常、疾發仆地、吐沫戴眼、魂魄不守。</p>
<p>辰砂（光明佳者，八錢）　棗仁（微炒）　乳香（明者，各五錢）</p>
<p>共為細末。先令病人隨量飲至沉醉，但勿令吐，居靜室中。將前藥都作一服，用溫酒一盅調勻，令頓服之。如量淺者，但隨量取醉，服藥訖，便令安臥。病淺者半日、一日，病深者臥兩、三日。只令人潛伺之，切勿喚覺，亦不可驚觸致覺，必待其自醒，則神魂定矣。若由驚寐，則不可復治。吳正肅公少時心病，服此一劑，臥至五日方寤，遂瘥。</p>
<p><u>硃砂滾痰丸</u>　治五癇（癇即癲也）</p>
<p>硃砂　白礬　硝石　赤石脂</p>
<p>等分為細末，研蒜膏為丸，綠豆大。每服三、五十丸，荊芥湯下，食後服。</p>
<p><u>簡易方</u>　治狂邪觸發無時，披頭大叫，不避水火者。</p>
<p>用苦參為末，蜜丸，桐子大。每服五、七十丸，白滾湯下。</p>
<p><u>又方</u>　用無灰酒二碗，麻油四兩同煎。用楊枝二十條，每條攪一、二下，換遍楊枝。煎至油酒如膏，約七分。狂者強灌之，令熟睡，或吐或不吐，覺來即不狂矣。</p>
<p><u>又方</u>　治狂癇不欲眠，妄行不休。</p>
<p>用雄雞二隻煮熟，五味調和作羹，令食之。</p>
<p>灸法　兩手足大拇指，以二指並縛一處，灸爪甲角七壯。須於甲肉之半，令其四處著火，灸畢即愈。所謂四處者，每指兩處，甲一處、肉一處，兩指並縛，則是四處矣。四處俱著火，方得正穴。</p>

<h2>治疝氣</h2>
<p><u>神應散</u>　治寒疝諸疝，心腹痛不可忍。</p>
<p>延胡索　胡椒　小茴香</p>
<p>等分為末，每服二錢，酒調下。</p>
<p><u>胡蘆巴丸</u>　治小腸氣、蟠腸氣、奔豚疝氣，偏墜陰腫，小腹有形如卵，上下來去，痛不可忍。或絞結繞臍，攻刺嘔吐者。</p>
<p>胡蘆（巴炒，一兩六錢）　大巴戟（炒）　川烏（泡去皮，各六錢）　川楝子（去核炒，一兩八錢）　小茴香（二兩）　吳茱萸（湯浸五次，炒，一兩）</p>
<p>上共為末，酒糊丸桐子大，每服十五丸至二十丸。</p>
<p><u>丹溪治疝神方</u>　其病甚，至氣上衝，如有物築塞心臟欲死，手足冷者，二、三服除根。</p>
<p>陳皮　荔枝核（為末，炒至焦黃）　硫黃（用銅杓熔化，即投水中去毒）</p>
<p>上三味等分為末，飯丸，桐子大。每服十四、五丸，酒下。</p>
<p><u>暖肝煎</u>　治肝腎陰寒，小腹疼痛，疝氣等症。</p>
<p>當歸（三錢）　枸杞（三錢）　茯苓　小茴香（各二錢）　肉桂（一錢五分）　烏藥（一錢）　木香（一錢）</p>
<p>水二盅加生薑五片，煎八分，食遠服。如寒甚者，加吳茱萸、乾薑。再甚者加附子。</p>
<p><u>加減柴苓湯</u>　此和肝腎、順氣、消疝治濕之劑。</p>
<p>白朮　茯苓　豬苓　澤瀉　柴胡　甘草　山梔（炒）　山楂　半夏　荔枝核（煨，研碎，各等分）</p>
<p>水二盅、姜三片，煎八分，食前服。</p>
<p><u>守效丸</u>　治㿗疝主要藥。陰囊腫縋如升如斗，不痛不癢者，名曰㿗疝。</p>
<p>蒼朮　南星　白芷　川芎　山楂　半夏　橘核</p>
<p>上七味等分為末，薑汁糊丸，桐子大。每服七、八十丸，鹽湯下。此方或加荔枝核、青皮，如有寒加吳茱萸，有熱加梔子（炒）。</p>
<p>灸法　令病者合口，以草橫量兩口角為一折，照此再加一折，共為三折，如「△」。將上角安臍中心，兩角安臍中兩旁，當下兩角處是穴。左患灸右，右患灸左，左右俱患即兩灸之。艾炷如麥粒，灸寸四壯或二十一壯即安。又外陵穴，在臍左右各開一寸五分，灸亦立效，永不再發。</p>
<p>熨法　用鹽一斤，炒極熱，以帛包熨痛處。</p>
<p>又法　用蔥白為餅，烘熱置臍上，用艾灼之。</p>
<p>又法　以蔥白一束，切為寸厚蔥餅，烘熱置臍上，再用熨斗熨之。</p>
<p>又法　用靳艾、蘇葉、川椒各三兩，拌勻炒熱，以絹袋盛之。夾陰囊下，勿令走氣，冷即易之。</p>
<p>凡疝症最忌楊梅，發時誤食之，不救，平時不食更佳。</p>

<h2>治夢遺淋濁</h2>
<p>人之精雖藏於腎，而主宰則在心。故精之蓄泄，無非聽命於心。凡少年初省人事，精道未實者，苟能不為人誘，心不妄動，則精力強健，終身受用不盡。然每見聰明憐俐之人，多有遺濁諸病。而田野愚魯之人則無之，總由心之動靜而已，此少年未病之前所當知也。及其既病而求治，則尤當以持心為主，必不使欲念無故妄動，然後隨證調理，自無不愈。使徒恃藥餌，而欲念仍然不時妄動，則雖親遇仙人，而授以靈丹，亦恐難以奏功。古所云：一心療萬病，不假藥方多。誠至言也。</p>
<p><u>固精丸</u>　治腎虛有火，精滑，心神不安。</p>
<p>黃柏（酒炒）　知母（酒炒，各一兩）　牡蠣（煅）　龍骨（煅）　蓮蕊　芡實　山茱萸　遠志（甘草制）　茯苓（各五錢）</p>
<p>上為末，山藥糊丸，桐子大。每服五、六十丸，空心酒下。</p>
<p><u>水陸二仙丹</u>　治精脫腎虛，夢遺白濁等症。與補陰藥同用，甚有奇效。</p>
<p>金櫻膏一斤、芡實淨粉一斤，共為丸，桐子大。每服百丸，空心，淡鹽湯下。</p>
<p>煎金櫻膏法　金櫻子霜降節方成熟可採，又以未經霜打為妙。採得，用粗麻布袋擦去毛刺淨，舂碎，入瓦罐內煎取濃汁，去渣，將汁再熬成膏。</p>
<p><u>柏子養心丸</u>　治心勞太過，神不守舍，閤眼即患夢遺。</p>
<p>柏子仁（撿鮮白不油者，用紙壓去油）　茯神　棗仁（炒）　生地　當歸身　五味子　辰砂（細研）　犀角（鎊）　甘草（各五錢）</p>
<p>上為末，煉蜜丸，彈子大，金箔為衣，臨臥時津嚼一丸。</p>
<p><u>苓木菟絲丸</u>　治脾腎虛損，不能收攝，以致夢遺滑精。</p>
<p>茯苓　白朮（炒）　蓮肉（去心，各四兩）　五味子（酒蒸，二兩）　杜仲（酒炒，三兩）　甘草（炙，五錢）　菟絲子（淘洗極淨，酒浸一日。煮極爛，搗為餅，焙乾為末，十兩）</p>
<p>上為末，用山藥糊為丸，桐子大。每服百丸，空心下。</p>
<p><u>五淋散</u>　治膀胱有熱，水道不通，淋瀝不止，臍腹急痛，或尿如豆汁，或如沙石。膏淋尿血並皆治之。</p>
<p>茵陳　淡竹葉（各一錢）　木通　滑石　甘草（各錢半）　梔子（炒）　赤芍　赤茯苓（各二錢）</p>
<p>水二盅，前一盅，食前服。</p>
<p><u>獨聖散</u>　治石淋。黃蜀葵一兩，花子俱用，炒研為末。每服一錢，食前米飲調服。</p>
<p><u>鹿角丸</u>　治膏淋。</p>
<p>鹿角霜、茯苓、秋石各等分為末，糊丸。每服四錢，米飲下。</p>
<p><u>萆薢分清飲</u>　治正元不足，下焦虛寒。小便白濁，頻數無度，澄如膏糊等症。</p>
<p>益智仁　川萆薢　石菖蒲　烏藥（各一錢五分）</p>
<p>水盅半，煎七分，食前服。一方加茯苓、甘草。</p>
<p><u>五子丸</u>　治小便頻數，時有白濁。</p>
<p>菟絲子（酒蒸）　家韭子（炒）　益智仁　茴香（炒）　蛇床子（去皮炒）</p>
<p>上等分為末，酒糊丸，桐子大。每服七十丸，鹽湯下。</p>
<p><u>經驗豬肚丸</u>　治夢遺泄精，進飲食，健肢體。此藥神應，瘦者服之自肥，莫測其理。</p>
<p>白朮（麵炒，五兩）　苦參（白者，三兩）　牡蠣（左扇者，煅研，四兩）</p>
<p>上為末，用雄豬肚一具，洗淨以磁罐煮極爛，石臼內搗如泥，和藥末，再加肚汁搗半日，丸如桐子大。每服四、五十丸，日進三服，米飲送下。久服自覺身肥而夢遺永止。</p>
<p>以上諸方，治夢遺淋濁等症，頗為詳備矣。然予曾見一友，年十六、七即思此病。至二十歲外，日甚一日。百計醫治，無藥不試，總無一效。旁觀者咸謂其必不能久，後有人授以上視泥丸之法，行之數日，其病如失。自後不必服藥，永無前患。所云泥丸者，在頭頂心，道家謂之上丹田。教人久視乎此，可得長生，非以治遺濁之病也。而予友乃以之治病立效者，蓋遺濁皆由元氣下陷而然。《孟子》言：志為氣之帥。故氣未有不隨乎心者，今視泥丸，則心、目皆注乎此，氣方隨心而至於頭頂之上，豈復有下陷而為遺為濁者乎？此所以諸藥皆歷久不效，而是方獨數日即效。以此益信所謂一心療萬病，不假藥方多者，誠確當不易之至論也。願與天下共寶之。</p>
<p>凡男女交媾將畢之時，即以目視泥丸，則精氣自然收住，不至一泄無餘。若不俟將畢而早用此法，則縱中有收，非但自己留余，亦可兼採陰助滋補，不可勝言，最是養生妙術。</p>
<p>道書云：若欲長生，先須久視。所謂久視者，在乎久視三田。三田者，泥丸為上丹田，心為中丹田，臍為下丹田。若患元氣下陷，則宜久視上丹田。若患思慮紛雜，則宜久視中丹田。若患氣不歸元，則宜久視下丹田。行之精專，實實可以長生。即不能精專，而留意分毫，亦可收分毫之效。就如場闈點進之夜，苦於紛擾難睡，若以目視心、臍，則自然睡去，此亦分毫之效也。</p>

<h2>治小便不通</h2>
<p>此係至危之症，有虛實寒熱之分。內治常服之藥，自須切脈按證，非可輕議。今採聽傳簡易良方，投則獲效如神，不投亦無所損，或可稍備急需。</p>
<p><u>獨蒜通便方</u>　獨蒜一枚，梔子七枚、鹽少許，共搗爛攤油紙上，貼臍良久即通。未通，塗陰囊上立通</p>
<p>蔥熨法　用蔥三斤，慢火炒香熟，以絹帕裹，更替熨臍下即通。或用鹽炒熱，熨臍下，冷則再易，亦能通</p>
<p><u>白菊方</u>　凡小便不通，危急之甚。諸藥不效者，速尋白菊花根搗爛，用生白酒沖和取汁，溫而飲之，神效。或白花之菊一時無覓，即不拘何色，但以家菊根代之，亦效。</p>
<p><u>又方</u>　以朴硝為末，每服二錢，空心，煎茴香湯下。</p>
<p><u>蔥白湯</u>　治外便卒暴不通，小腹脹急，氣上衝心，悶絕欲死。此由暴氣乘膀胱，或因驚擾，氣無所伸，沖逆胞系，鬱閉不流。</p>
<p>陳皮（三兩）　葵子（二兩）　蔥白（三莖）</p>
<p>用水濃煎，分三次服。</p>
<p><u>地髓湯</u>　治死血作淋，痛不可忍，及五淋小便不通，莖中痛甚欲死。</p>
<p>牛膝（一兩）</p>
<p>用灑濃煎，入麝香少許，空心服。</p>
<p><u>又方</u>　田螺七個搗爛，入麝香二分，塞臍內立效。大便不通，亦此方甚效。如無麝香，或入鹽少許亦可。</p>

<h2>治大便不通</h2>
<p>治大便不通，用豬苦膽一個，將苦膽頭塞在細竹管內，將竹管塞進穀道內一、二寸，然後將膽沛之，或加醋少許，膽汁入肚即能通解。須令病人睡倒治之，甚效。</p>
<p><u>又方</u>　蜜四兩，用銅器微火熬，頻攪勿令焦。候凝如飴，捻作挺子，頭銳如指，摻皂角末少許，乘熱納穀道中，用手抵住，欲大便時去之。或於蜜挺加鹽少許亦可。通大便，莫如大黃、芒硝、巴豆等劑。然虛弱之人或受不起，唯此外導等方，人人可用，不可不知。津液枯者，宜蜜導。熱邪盛者，宜膽導。</p>
<p><u>又方</u>　用豬肺一個，去心，將砂罐放清水煮熟，撇淨浮油，將湯吃下即解（不可用鹽）。傷寒大便不通，亦用此方。</p>
<p><u>濟川煎</u>　凡病涉虛損而大便閉結不通，則硝、黃攻擊等劑必不可用。若勢有不得不通者，宜此主之。此用通於補之劑也，最妙。</p>
<p>當歸（三錢）　牛膝（廣錢）　肉蓯蓉（酒洗去鹽，二、三錢）　澤瀉（錢半）　升麻（五分）　枳殼（七分，虛甚者不必用）</p>
<p>水煎，食前服。如氣虛者，加人參無礙。如有火，加黃芩。如腎虛，加熟地。</p>
<p><u>皂角散</u>　治大小便關隔不通，經三、五日者。</p>
<p>大皂角（燒存性）</p>
<p>為末，米湯調下。</p>
<p><u>三仁丸</u>　治大腸有熱，津液燥，大便澀。</p>
<p>柏子仁　松子仁　火麻仁（各一兩）</p>
<p>研勻，用黃蠟半兩，溶化和丸，桐子大。每服二十丸，食前米飲下，未快，加數服之。</p>

<h2>治脫肛</h2>
<p>用五倍子三錢、明礬二錢，俱研為末，水二碗，煎湯熱洗立收。若脫至三、五寸者，依上法洗後，再用赤石脂為末，以油紙托上，四圍皆摻之，甚妙。若脫更長者，以兩床相併，中空尺許，以磁瓶盛湯，令病人仰臥浸瓶中。久則易湯，以收盡為度。</p>
<p><u>又方</u>　用桑葉、桃葉煎湯，入礬末，洗之則愈。</p>
<p><u>又方</u>　用蓖麻子搗膏藥，貼頭頂心，即不下脫。</p>
<p><u>又方</u>　用石灰炒熱，以帛包裹，令患人坐其上，冷則易之。</p>
<p><u>澀腸散</u>　治久痢大腸滑脫。</p>
<p>訶子　赤石脂　龍骨</p>
<p>等分為末，以茶少許和藥，摻腸頭上，用絹帛揉入。</p>
<p><u>又方</u>　用鱉頭煅存性，入枯礬少許，如上揉入。</p>
<p>以上皆外治之法，若入而復脫，積久不愈，則須服藥。今採二方備用。</p>
<p><u>涼血清腸散</u>　治大腸血熱脫肛。</p>
<p>生地　當歸　白芍（各錢半）　黃芩　黃連　防風　荊芥　升麻（各一錢）　香附　川芎　甘草（各五分）</p>
<p>水煎服。</p>
<p><u>參朮芎歸湯</u>　治瀉痢、產育氣虛脫肛。</p>
<p>人參　白朮　川芎　當歸　黃耆（酒炒）　山藥（炒）　白芍（炒）　白茯苓　升麻（各一錢）　甘草（炙，五分）</p>
<p>加姜二片，水煎服。若治瀉痢虛滑甚者，須加製附子、肉豆蔻方效。</p>

<h2>治便血</h2>
<p><u>約營煎</u>　治血熱下血。無論脾胃、小腸、大腸、膀胱等症，皆宜用此。</p>
<p>生地　白芍（炒）　續斷　地榆　黃芩　槐花（各二錢）</p>
<p>荊芥穗（錢半，炒焦）　甘草（一錢）　烏梅（兩個）</p>
<p>水煎服。如下焦火盛者，可加炒梔子、黃連、龍膽草之類。如氣虛者，可加人參、白朮。如氣下陷者，可加升麻、防風。</p>
<p><u>椿皮散</u>　治腸風下血神效，兼治赤痢。</p>
<p>椿根白皮　枯白礬（各一兩）　槐角（二兩）　甘草（炙，五錢）</p>
<p>上為細末，每服三錢，米飲調下</p>
<p><u>烏梅丸</u>　治大便下血如神。</p>
<p>烏梅肉（一兩）　殭蠶（炒，八錢）</p>
<p>醋糊丸，每服二錢。</p>
<p><u>棕灰散</u>　舊棕燒灰存性四錢、槐花一兩共為末。每服二錢，鹽湯下。</p>
<p><u>小烏沉湯</u>　治氣逆便血不止。</p>
<p>烏藥（一兩）　香附（四兩，醋炒）　炙甘草（二兩）</p>
<p>為末，每服二錢，酒下。</p>

<h2>治溺血</h2>
<p>文蛤一兩，炒為末，以烏梅肉浸爛搗膏，為丸，桐子大。空心，酒下五十丸。</p>
<p>治小便不禁、遺尿不覺</p>
<p>牡蠣（三兩，火煅半日，研為末）、赤石脂（三兩，搗碎，醋拌於鍋內慢火炒乾，研為粉）共用酒糊丸，桐子大。每服五十丸，空心鹽湯下。</p>

<h2>治泄瀉</h2>
<p><u>大健脾糕</u>　茯苓　白扁豆（炒去殼）　山藥（炒）　蓮子（去心）　芡實（去殼淨炒，各八兩）　麥芽（炒，四兩）</p>
<p>砂仁（四兩）　廣皮（二兩）　甘草（炙，四兩）　米（五升，半糯米，半晚米，炒至老黃色。同上諸藥磨為粉）</p>
<p>飢時，用白滾湯加白糖調服。此方既大健脾而又味皆可口，毫無藥氣。老人、小兒脾胃虛弱者，用此作點心，功效不可勝述。若欲常服省費，則茯苓、砂仁不用亦可。磨成粉後，須停三日，使火氣盡出方可服。</p>
<p><u>二神丸</u>　治脾胃虛寒，泄瀉不止。</p>
<p>肉豆蔻（生用，二兩）　補骨脂（炒，四兩）</p>
<p>共為末，用紅棗四十九枚，入生薑片四兩同煮，以棗爛為度。去姜，用棗肉搗藥為丸，桐子大。每服五、六十丸，白滾湯下。此方若加吳茱萸（炒）一兩、五味子二兩，名四神丸，亦有名良方。張景岳曰：四神丸不宜用棗，但以薑汁煮麵糊為丸更佳。</p>
<p><u>車前方</u>　歐陽公嘗患暴下，國醫不能治。夫人云：市醫有此藥，三文一帖，甚效。公曰：吾輩腑贓，與市人不同，不可服。夫人陰買置國醫藥中進之，一服而愈。厚遺之，求其方，但用車前子二錢為末，米飲下。云：此藥利水道而不動氣，水道利則清濁分，瀉自止。</p>

<h2>治痢</h2>
<p><u>香連丸</u>　治濕熱侵脾，裡急後重，赤白膿血。</p>
<p>黃連（一兩，切如豆大）　吳茱萸（五錢）</p>
<p>以熱水與黃連拌和，置熱湯中頓一日，取出同炒，至黃連紫黃色為度。去茱萸不用，另用木香三錢，共為末，醋糊丸，桐子大。每服七十丸，空心，米飲下。</p>
<p><u>秘傳斗門方</u>　治毒痢臟腑撮痛，膿血赤白，日夜不息。及噤口惡痢，裡急後重，他藥不能治者，此藥神效。</p>
<p>乾薑（炒焦，二錢）　罌粟殼（蜜炙，四錢）　地榆　甘草　白芍（炒，各一錢五分）　黑豆（炒去皮，五錢）</p>
<p>水三盅。煎一盅，食遠服。</p>
<p><u>治痢簡易方</u>　用薤白一握，細切煮粥食。或以蔥一握，煮粥食。</p>
<p><u>又方</u>　用雞子先煮，去殼。再以醋煮極熟，空腹食之，治久痢赤白。</p>
<p><u>又方</u>　用於姜炒至黑，存性，磁碗中閉冷為末。每服一錢，米飲調下。</p>
<p><u>又方</u>　治血痢久不已。用當歸、黃連各二錢，烏梅三個，水煎服。</p>
<p><u>又方</u>　木香、砂仁等分為末。紅痢，烏梅湯下。白痢，薑湯下。</p>
<p><u>又方</u>　治赤白痢垂死者。罌粟花未開時，外有兩片青葉包之，花開即落地，收取陰乾，研為細末。米飲調下一錢，神效。</p>
<p><u>又方</u>　治噤口痢，飲食竟不下者。黃連三錢、人參錢半，加姜三片，水煎服。</p>
<p><u>又方</u>　生薑三錢、芽茶三錢、白糖三錢，水二盅，煎一盅，露一宿。空心溫服，立止。</p>
<p><u>又方</u>　陳皮五錢、艾葉五錢，水二盅，煎一盅，露一宿，加六一散少許溫服。</p>
<p><u>又方</u>　雄丁香三粒、番木鱉子一個、麝香三釐，共搗如泥為一丸。入臍中，外用暖臍膏封之，過半日即放屁而愈。</p>
<p><u>又方</u>　用蘿蔔搗汁，吃數次即愈。</p>
<p><u>又方</u>　宋孝宗患冷痢，一醫用新米、藕節細研，以熱酒調服而愈。</p>
<p><u>又方</u>　治暑中痢疾。用乾薑、烏梅、甘草三味，濃煎一碗，服之即止。</p>

<h2>治瘧</h2>
<p><u>初起通用方</u>　柴胡（一錢）　黃芩（一錢）　山楂（研碎，十五粒）　麥芽（炒焦，一錢五分）　廣皮（一錢）　半夏（一錢）　茯苓（一錢）　甘草（炙，三分）　蘇葉（三分）　羌活（一錢）</p>
<p>加姜三片，水煎服。虛弱者，可加當歸一錢五分。寒多者，加桂枝。</p>
<p><u>牛膝煎</u>　凡邪散已透而血氣微虛者，用此大效。</p>
<p>牛膝（二錢）　當歸　陳皮（各三錢）</p>
<p>好酒一盅，浸過夜，次早加水一盅，煎八分服。</p>
<p><u>如神散</u>　凡氣血已虛，久瘧不止，用此神效。</p>
<p>何首烏（制，一兩）　當歸（三錢）　陳皮（二錢）　煨生薑（五錢）</p>
<p>水煎服。如邪尚未淨，宜加柴胡一錢。力饒者，加人參二錢更妙。</p>
<p><u>截瘧簡易方</u>　常山二錢，酒浸一宿，炒透，烏梅四個</p>
<p>臨發日，五更煎服，不吐不瀉，神效（常山善發吐，而制過則不吐，但愈後須忌雞百廿日，方不復發）。</p>
<p><u>一方</u>　用獨蒜頭加黃丹，於端午日午時，共搗爛為丸如蠶豆大，曬乾收藏。患瘧者於臨發日五更時，用桃枝一寸長者七段，煎湯，對東方吞一丸即愈。服時男人左手捏，女人，右手捏。勿令四眼見之，鬚髮過兩次後用此藥。</p>
<p><u>一方</u>　用桃仁去皮尖，與獨蒜等分搗爛，入黃丹。如端午不合得，則臨時合成，依上法吞之亦效。</p>
<p><u>又方</u>　名為一粒金月，於端午日午時合成。</p>
<p>巴豆（去殼，壓去油淨，五錢）　明礬（五錢）　雄黃（一錢）　青黛（五錢）　肉桂（五錢）　白芷（二錢）　硫黃（五錢）　川烏（三分）　麝香（一分）</p>
<p>共為細末，用五家粽子取尖，為丸如胡椒大，硃砂為衣收藏，勿令出氣。患瘧者，臨發日用綿裹藥塞鼻內。男左女右，對東方自塞。不可使四眼見之。忌雞、鵝、豬，魚發物等半月。</p>
<p><u>又方</u>　鱉甲醋炙黃為末，烏梅肉為丸。每服三錢必效。</p>

<h2>治黃疸</h2>
<p>張景岳曰：黃疸一證，古人多言為濕熱，殊未足以盡之。黃之大要有四，曰陽黃，曰陰黃，曰表邪發黃，曰膽黃也。陽黃證因濕成熱，熱則成黃。其病必身熱煩渴，躁擾不寧，或消穀善飢，或小水熱痛赤澀，大便秘結等症。治之宜清火邪，利小便。濕熱去而黃自退，甚無難也。陰黃證則全非濕熱，而總由血氣之敗。其病必喜靜惡動，喜暗畏明，神思困倦，言語輕微，畏寒少食，四肢無力，皆陽虛之候。與濕熱發黃者，相反如冰炭。治之須速救元氣，溫補脾腎。或先以茵陳五苓湯加減用之，而終必以四君子湯加薑、附等為宜也。表邪發黃即傷寒症也。傷寒汗不能透，而風濕在表者，有黃症。或表邪不解，自表傳裡，而濕熱鬱於陽明者，亦有黃證。依傷寒治法，或汗或下，清其徐熱，自無不愈。膽黃證每因大驚大恐而致。其證則無火無濕，其人則昏沉困倦，其色則正黃如染。皆由傷膽，則膽氣敗而膽液泄，故為此症。治法大概宜與陰黃症同，以大用甘溫，速救元氣為主。</p>
<p><u>茵陳飲</u>　治黃疸濕熱閉澀。</p>
<p>茵陳　梔子（炒制）　澤瀉　青皮（各錢半）　甘菊（一錢）　甘草（七分）</p>
<p>水二盅，煎八分服。</p>
<p><u>柴胡茵陳五苓散</u>　治傷寒濕熱未除，遍身發黃，此方甚效。</p>
<p>柴胡　茵陳　白朮（炒）　茯苓　豬苓　澤瀉（各錢半）　車前子　木通（各一錢）</p>
<p>加燈草十莖，水煎服。</p>
<p><u>小茵陳湯</u>　治發黃，脈沉細，四肢及遍身冷。</p>
<p>附子（制，錢半）　茵陳（三錢）　甘草（炙，一錢）</p>
<p>水煎服。一方加白朮、茯苓、廣皮、半夏。虛甚者，加人參。</p>

<h2>治臌脹</h2>
<p><u>推車丸</u>　治臌脹、單腹脹、水腫、氣腫。</p>
<p>上沉香　廣木香　胡椒（炒）　巴霜（去油淨，各一錢）</p>
<p>共為極細末，黑棗肉為丸，梧子大。每服三四十丸。第一次消上部，蔥白湯下。第二次消中部，陳皮湯下。第三次消下部，牛膝湯下。待得行三、五次大恭，不補止（原本云：不補止。然竊意餓至正久，則自須進粥飯矣）。</p>
<p><u>治腹脹危急神效方</u>　巴豆（四兩，以紙壓去油）　正水銀粉（二錢）　生硫黃（二錢）</p>
<p>共為細末，研成餅。先以新綿一片鋪臍上，次以藥餅敷在臍上，外用絹縛定。半日後，自然瀉出黃水。瀉三、五次後，除去藥，以溫粥補之。久患者，隔日再治，其脹即消。</p>
<p><u>又治水腫方</u>　以甘遂為細末，厚敷腫處，內服濃煎甘草湯，其腫立消。二物相反，正取其相反，以立功也。</p>
<p><u>又方</u>　用大戟、芫花、甘遂、海藻各四兩為細末，用好醋調面和藥攤於綿上，貼腫處，仍以軟綿裹住。口中含甘草，嚼汁嚥下，甚效。</p>
<p>謹按：治臌脹方，多用消伐峻利之藥。竅意內服者，須量老少、虛實，斟酌用之。此二方與前巴豆方俱是外敷，則必有益無損，人人可用。但宜及早用之，遲則病深，恐已無及。</p>

<h2>治諸水蠱</h2>
<p>黑醜（取頭未用，四兩）　芫花（醋炒，五錢）　甘遂（五錢）　大戟（五錢）　澤瀉（五錢）</p>
<p>共五味，研為細末，每服二錢。第一次取黃水，蔥湯下。第二次取白水，陳皮湯下。第三次取四肢水，鯽魚湯下。四次取五臟水，胡椒湯下。五次取六腑水，綠豆湯下。六次取小腸水，砂仁湯下。七次取遍身水，枳殼湯下。服過七次後，再服七次，俱用白滾湯下。臨臥時，又要服五皮散。</p>
<p><u>五皮散方</u>　茯苓皮、地骨皮、陳皮、大腹皮（洗淨）青皮、檳榔、澤瀉、薑黃、豬苓，等分為細末。每服二錢，臨臥，白滾湯調下。</p>
<p>謹按：此方則消伐峻利矣，固宜審人虛實用之。然沉痼之疾，實有尋常五道藥全然不動者，亦不得不用此方。書所謂若藥不瞑眩，厥疾不疹也。病除後，以補藥調理，並起居加意謹慎，當不復發。</p>
<p><u>又方</u>　治氣、血、水三樣蠱脹。</p>
<p>用老大蟾一隻，入磁缸內餓一日，吐盡口內白沫，剖開。以去殼砂仁研碎，裝滿蟾腹，用苧線縫口。將泥做碗大泥壇一個，放蟾於壇中，更加泥封壇口。用炭火架於壇之周圍，燒至壇通紅為度。取出研末，每服三錢。飲酒者酒服，不飲酒者滾水服。服至三、四日，則水蠱下水，血蠱下血，氣蠱放屁，而病愈矣。</p>
<p><u>又方</u>　蟑螂一個焙乾，蘿蔔了一撮，炒為末，好酒吞，十日全愈。</p>
<p><u>又方</u>　螻蛄焙乾為末。用上半節能消上身之水，用下半節能消下身之水，甚效。</p>
<p><u>治皿臌方</u>　絞漆綿子，燒灰存性，每服止可用三分，好酒調服，自愈。</p>

<h2>治積聚</h2>
<p>酒積：葛根、神麯、白豆蔻、黃連。</p>
<p>氣積：木香、橘紅、厚朴、枳殼。</p>
<p>血積：桃仁、紅花、歸尾、赤芍藥、牡丹、乾漆。甚者，大黃、穿山甲。</p>
<p>痰積：輕者，半夏、瓜蔞。甚者，滾痰丸。痰在皮裡膜外，白芥子。老痰，海石、瓦楞子即蚌殼。</p>
<p>水積：輕者，五苓散，重者，商陸、甘遂、芫花。</p>
<p>茶積：輕者，薑黃、芝麻。甚者，吳茱萸、椒、姜。</p>
<p>癖積：輕者，三稜、蓬朮。甚者　巴霜、大黃。</p>
<p>肉積：輕者，山楂、阿魏。甚者，硇砂、硝石。</p>
<p>蛋積：白豆蔻、橘紅、紅豆豉、薑汁。</p>
<p>菜積：丁香、肉桂、麝香。</p>
<p>面積：蘿蔔子、姜，酒煎。</p>
<p>魚鱉積：紫蘇、橘皮、木香、薑汁。</p>
<p>蟲積：雄黃、檳榔、雷丸、榧子、使君子、蕪荑、錫灰。</p>
<p>瘧積：鱉甲、草果。</p>
<p><u>香砂枳朮丸</u>　破滯氣，消宿食。</p>
<p>木香　砂仁（各五錢）　枳實（麩炒，一兩）　白朮（米泔浸炒，二兩）</p>
<p>共為末，荷葉裹燒飯為丸，桐子大。每服五十丸，白朮湯下。此方去香砂加陳皮、半夏各一兩，名橘半枳朮丸。去香砂加赤芍二兩、陳皮一兩，名芍藥枳朮丸。皆治食積痞滿，及小兒腹大脹滿、時常疼痛，脾胃不和等症。臟寒者，可加炒乾姜。氣虛者，可加人參。</p>
<p><u>三聖膏</u>　貼積聚症塊。</p>
<p>石灰十兩，篩過極細，炒紅，用好醋熬成膏。入大黃末一兩、官桂末五錢，攪勻以磁器收貯。用柿漆紙攤貼患處，火烘熨之。</p>

<h2>治痞塊</h2>
<p>用豬馬蹄肝一塊（不可落水）以竹刀剖開，入巴豆一錢（去殼）於肝內，飯鍋蒸熟，去巴豆不用，將肝淡食，用好酒空心送下。過三日後，服古錢方除根。用極古錢三個，以無聲者為上。其錢秤得若干重，用荸薺、胡桃肉，各照錢分兩同入磁罐內，加小半碗水，慢火熬至錢研得碎為度。三味共搗爛如泥，以原汁為丸，分作三丸。每日服一丸，一丸又分三次服。初次空心服，第二次食遠服，第三次食後服。宜先備六葷之物，恐心𩞄故。藥儘自然除根，不必再服矣。</p>
<p>熨痞方第一層，用麝香二、三分摻肉上。二層，阿魏二錢。三層，芒硝二兩，俱勻鋪於上。先用蕎麥麵和成條，量痞大小圍住，鋪藥於內，以青布蓋之。隨燒熱磚四、五塊，輪流布上熨之。覺腹中氣行寬快，即是痞消之兆，以手烘熱摩之亦妙，內須服調養氣血之藥。</p>

<h2>治脫力黃胖</h2>
<p>綠礬八兩，先用豬油炒過，次用米醋製酥，加大紅棗半斤，蒸熟去皮、核，同搗如泥。再入平胃散半斤，共和為丸如桐子大。每服三錢，空心，白滾湯下，一料服完全愈。</p>
<p><u>平胃散方</u>　陳皮、蒼朮（米泔水浸洗，炒）、厚朴（炒，各二兩）、甘草（炙，一兩）。</p>

<h2>罨傷寒結胸法</h2>
<p>凡病傷寒結胸，有中氣虛弱，不堪攻擊內消者，須以此法外罨之，則滯行邪散，其效如神。</p>
<p>蔥白頭（三兩）　生薑（三兩）　生蘿蔔（三兩），如無。以子代之。</p>
<p>上共搗爛炒熱，用白布包作大餅，罨胸前脹痛處。此藥須分二包，冷則輪換罨之。無不即時開通，汗出而愈。</p>
<p>又法　用大蒜數十個，搗爛攤薄絹上，貼於脹處，少頃即散。用治一切脹痛，無不神效。</p>

<h1>卷之二　外科</h1>

<h2>治癰疽</h2>
<p><u>仙方活命飲</u>　治癰疽發背，一切無名腫毒。未成者即消，已成者即潰，此止痛消毒之聖藥也。</p>
<p>穿山甲（蛤粉炒黃）　白芷　防風　花粉　赤芍藥　歸尾　乳香　沒藥　貝母　皂刺　甘草（各一錢）　金銀花（三錢）　陳皮（二錢）</p>
<p>水、酒各一碗，煎八分。瘡在上者食後服，瘡在下者食前服。藥渣搗爛，加秋芙蓉葉細末一兩，白蜜五匙，同渣調敷瘡上，一宿自消。若火盛大便閉者，可加大黃二、三錢。</p>
<p><u>托裡消毒散</u>　治癰疽已成，不得內消者，宜服此藥以托之。則已成者即潰，腐肉易去，新肉易生。此時不可用內消、泄氣、寒涼等藥致傷脾胃為要。</p>
<p>黃耆　當歸　白芍　川芎　白朮　茯苓　甘草　金銀花　角刺（各一錢）　白芷　桔梗（各五分）</p>
<p>水一盅，煎八分。隨病上下，食前、後服之。若瘡已潰流膿，則角刺宜去之。若膿多虛乏者，則宜加人參、熟地、井耆、朮、歸、芍，分量皆宜加重。</p>
<p>神仙隔蒜灸法　凡一切癰疽瘡毒，或大痛，或不痛，或麻木，皆宜隔蒜灸之。用蒜切片約三分厚，安於瘡頭上，用艾壯於蒜上灸之，三壯一換蒜片。或瘡漫腫無頭者，用濕紙貼腫處，必有一點先干處，即是瘡頭，可置蒜其上。若瘡正大，片蒜不足者，可將蒜搗爛，多鋪瘡上，以艾多鋪蒜上，點火灸之，蒜敗再換。凡初灸覺痛，必灸至不痛而止。初灸不痛，必灸至知痛癢而止。蓋用大蒜，取其辛而能散；用艾炷，取其火力能透，拔引郁毒、透通瘡竅，使內毒有路而外發。未成者即消，已成者亦殺其大勢，不能為害，誠為瘡科首節第一法也。但貴早灸為佳，勢重者，宜再服托裡之劑，以盡其毒。又有禁灸數處，不可不知。頭乃諸陽之首，純陽無陰之處，不可再加艾火。面生疔毒亦然。又有腎俞一穴，乃內腎命根所繫之處，亦忌艾火。又有病人元氣虛極，精神憊極者，亦非所宜。除此數種處，則艾火甚為有益。或灸少而不應，有灸至百壯外者。或頑痼之甚，則有竟不用蒜，而直用艾灸者。</p>
<p>愚按：直用艾灸。或須慎重。若隔蒜而灸，則是和平之法。所以薛立齋云：處貧居僻，一時無藥，莫如隔蒜灸法為便。蓋一能使瘡不開大，二能使內肉不壞，三能使瘡口易合，見效甚神。</p>
<p>神效蔥熨法　治流注結核、骨癰鶴膝、肢體腫塊，或痛或不痛。或風寒襲於經絡，流注肢體，筋攣骨痛。或跌撲損傷，止痛散血，消腫之良法。若先用隔蒜灸法，而余腫末消，最宜用蔥熨，以助氣血而行壅滯，其功甚大。</p>
<p>用蔥頭細切杵爛，炒熱敷患處，冷即易之，易至數次，腫痛即止，其效如神。或不炒，而直將生蔥捏為薄餅，置患處用熱物熨之，或鋪艾灸之俱可。但亦以將蔥屢易多熨為妙，或用蔥煎湯，熏洗患處亦妙。</p>
<p><u>神仙熏照方</u>　雄黃　硃砂　血竭（真者）　沒藥（各二錢）　麝香（四分）</p>
<p>上五味研細末，用綿紙卷為粗捻，約長尺許。每捻中入藥末三分裹定，以正麻油潤透，點灼瘡處。須離瘡半寸許，火頭向上，自紅暈外周圍，徐徐照之，以漸將捻收到瘡口，所謂自外而內也，更須將捻猛向外提，以引毒氣。此藥氣從火頭上出，內透瘡中，則毒氣隨散，自不內侵臟腑，初熏用三條，漸加至五、七條，瘡勢漸消，可漸減之。每次熏罷，隨用後敷藥（敷方載在後）。</p>
<p>廣陵李杜云：背瘡所患，唯內攻與旁潰耳。症屬火毒醞釀所成，不能外散，勢必內攻，不能中出，勢必旁潰。醫者往往以涼藥圍解，多罹此二患。又陰瘡不起發者，止有隔蒜灸一法，然亦未易皆效。此方初用藥捻熏照，以火引火，毒氣外散，可免內攻。後用藥敷圍，追膿止痛，毒從孔竅及瘡頂中出，可免旁潰。陰瘡一照即起紅暈，狀如蒸餅，變為陽證，可保無虞，此其奇中大略也。娟法每日一次，初次用捻三、四根，次日用四、五根，再次漸至六、七根止。大率看瘡輕重，酌捻多寡。重者不過六、七日，腐肉盡化為膿，從瘡口中陸續湧出，新肉如石榴子，累累而生。此時不必再照，圍藥終始如一，隨瘡勢大小，漸漸收入。凡照時須先用豬蹄湯澄清（方載在後），洗去圍藥，如法熏照。待瘡勢大愈，肉生將滿，始可用生肌散，或護以太乙膏。平復後，膏藥猶不可遽離，此其始末細微也。內服者，大要不出護心散、托裡散等方（方載前後），最忌寒涼，恐傷胃氣。熏方初止治背疽，其後一切腫毒無不收功。蓋法無定則，醫貴變通，神而明之，存乎其人耳。</p>
<p>曲梁聶云翰云：戊戍春暮，余病疽京邸，直據背中，前與心對。初發微若黍粒，搔之痛癢關心，寒熱發作。甫十日，大若升。再十日，大若鬥。食逆便結，匝月不一瞬。醫方所載諸死候，業已十犯八、九，兩絕復甦，自分必死，手條後事。偶從楊楚璞得此仙方，如法熏敷。越二日，毒浙解，乃有起色，不易方而竟就痊，距初發浹廿旬。歸家出以試人，輕僅逾月，重亦不出百日，靡不起者。顧念非此異方，不能起余，必死異證。非余起死回生，不能白此方之神異，余以此方活，安忍天下人以此證危，因贅數語，以為此方之引。</p>
<p>咸林王維英云：丙午端陽日，余左臂患疽，其大如拳。余欲俟破後熏之，不識其初亦可熏也。客有備言可熏者，因即熏十條。瘡頂高收，四圍色白，夜間毒肉從邊化為稠膿，徐徐內潰，黏同膠鰾，每日如法熏照、洗貼。五、六日，中尖毒肉脫落一條，瘡外一指許，旁串三孔，且痛且癢，即極力照之。初出黃水，次出稠膿，後流清漿，遂即收口，並不再串。長安中苦不產豨薟、五龍二草，止用金銀花三色敷之，護以太乙膏，月餘盡痊。當此瘡將愈，左臂又患一疽，正對無二，即依前法照之。三日，頂破膿出，不痛不癢，其毒盡散。同時有患別瘡者，余付此藥熏之，隨熏即散，乃知是方正仙方也。余恐世人但知瘡破後可照，不識照初發者尤易散，又恐敷藥不全，並棄照方，不識但用三色敷亦可也。故備述始終，以神此方之用。</p>
<p><u>敷藥方</u>　車前草　豨薟草　金銀花　五爪龍草</p>
<p>上四味鮮草共搗爛，加陳米粉（即日常糨衣者，愈陳愈好）。及飛鹽少許，共調為稠糊。敷瘡上，中留一頂，拔膿出。若冬月無鮮草，則用干葉為末，陳醋調敷亦可。</p>
<p>陳實功曰：若冬月，並干葉亦無處覓，則以如意金黃散代敷亦效。</p>
<p><u>如意金黃散</u>　治癰疽發背，諸般疔腫，跌撲損傷，濕痰流毒，大頭時腫，漆瘡火丹，風熱天泡，肌膚赤腫，乾溼腳氣，婦人乳癰，小兒丹毒。凡一切諸般頑惡腫毒，隨手用之，無不應效，誠為瘡家良便方也。</p>
<p>天花粉（上白，十兩）　黃柏（色重者）　大黃　薑黃　白芷（各五兩）　紫厚朴　陳皮　甘草　蒼朮　天南星（各二兩）</p>
<p>以上共為咀片，曬極乾燥，春為末，要極細，用磁瓶收貯，勿令出氣。凡遇紅赤腫毒，發熱未成膿者，俱用茶湯同蜜調敷。如大瘡已成，欲作膿者，俱用蔥湯同蜜調敷。如漫腫無頭，皮色不變，濕痰流毒，附骨癰疽，鶴膝風症等病，俱用蔥酒煎調。如天泡，火丹，赤遊丹，黃水漆瘡，惡血攻注等症，俱用大藍根葉搗汁調敷，加蜜亦可。湯潑火燒，皮膚破爛，用蜜調敷。</p>
<p><u>豬蹄湯</u>　治一切癰疽諸毒。已潰流膿時，用此湯洗。消毒氣，去惡肉，潤瘡口，止痛散風，消腫。杖瘡潰爛，亦可用此湯洗之。</p>
<p>白芷　當歸　赤芍藥　獨活　生甘草　露蜂房　白礬（各等分）</p>
<p>上為片，先將雄豬前蹄一隻水煮熟，取汁濾清，吹去汁上油花，用前藥片一兩，煎數十沸去渣。將軟絹蘸湯淋於瘡上，輕手挹去瘀膿腐肉。洗訖以絹挹干，隨用膏藥貼之。洗時切忌風寒為要。</p>
<p><u>又洗方</u>　當歸　獨活　白芷　甘草（各二錢）　蔥頭（五個）</p>
<p>背瘡輕易者，以此代豬蹄湯亦效。</p>
<p><u>烏金膏</u>　治發背。中央肉死，塗之即腐；末死，塗之即生。若初起腫痛，用點數處，則解毒頓消。若瘀肉腐黑，塗之即潰。若惡瘡、頑瘡，元氣無虧，久不收斂者，內有毒根，須以紙捻蘸此藥紉其內。有等發背，因元氣虛弱，或因克伐虧損，毒氣散漫，中黯外赤、不腐不潰，須內服大補之劑，又塗此藥三、四寸許。至五、六日間，赤黯之界自有裂紋如刀劃之狀，中央漸潰漸脫，庶能收斂。若妄用刀、針，去肉出血，則元氣愈傷。或塗涼藥，則毒氣不解，非徒無益，適以害之矣。</p>
<p>其方用巴豆去殼炒黑，研為膏。點腫處，或塗瘀肉上，則自消化。或加乳香少許亦可。如塗瘡內，或加麻油少許，調稀可用。</p>
<p><u>替針丸</u>　治膿成不潰。</p>
<p>白丁香　硇砂（另研）　正乳香　正沒藥（各一錢）</p>
<p>糯米四十粒，先以礦灰拳大一塊置碗內，入井水少許，待熱氣將息，以米排入灰中。良久，候米如水晶狀，取出用之。如米未就，再用灰制。上各為末極細，然後和勻收貯。用時以飯丸如麥粒大，每用一粒。水濕，黏瘡頭上，其膿自出。若附骨疽及緊要之地，當及時針砭出之為善。</p>
<p>蜞針法　凡癰瘍勢焮毒盛，血凝不散者，宜用此法，以殺其勢。癰初起時，以筆管一個，入大螞蝗一條，以管口對瘡頭，使螞蝗吮，惡血得去，其毒即散。如瘡大，須換三、四條。若吮著正穴，螞蝗必死矣，屢試屢效。若出血不止，以藕節上泥塗之即止。若瘡頭未明，以並邊泥塗上，先干處即是頭。</p>
<p><u>護心散</u>　治瘡毒內攻。口乾煩燥，噁心嘔吐者，宜用此藥。</p>
<p>綠豆（研末，一兩）　乳香（淨末，三錢）　硃砂（一錢）　甘草（一錢）</p>
<p>上共研極細，每服二錢，白滾湯調服，早晚二次。</p>
<p><u>千金化毒丸</u>　治諸惡毒，尤治疔瘡。凡初起未成膿者，服之神效。</p>
<p>用白礬三錢，研末糊丸，以蔥頭七個煎湯送下，則腫痛俱退。再服神授衛生湯二劑，以去餘毒。一方士治瘡疽不問腫潰，先用此藥二、三服，後用消毒藥，甚效。治芻蕘之人，或用此即退，不用托裡藥亦愈。此藥托裡固內、止瀉，解毒排膿，不動臟腑，不傷氣血，有益無損。其藥易得，其功甚大，偏僻之處，不可不知。</p>
<p><u>牛膠散</u>　治癰疽。使毒不內攻，不傳惡證，有益無損。</p>
<p>牛皮膠（四兩，廣中明者）</p>
<p>用酒重湯煮化，加酒服至醉。不能飲者，加白滾湯。</p>
<p><u>降癰散</u>　治癰疽諸毒，消腫止痛，散毒。未成者即消，已成者速潰可愈。若陽毒熾盛，而疼痛勢凶者，宜先用此方。其解毒、散毒之功，神效甚速。若堅頑深固者，宜用後方。</p>
<p>薄荷（用葉，約三、四兩）　野菊花（連根葉，一握）　土貝母（約二兩）</p>
<p>上藥乾者可為末，鮮者可搗爛，同研勻。外用茅根一大握煎濃湯，去渣，調前藥敷患處。仍留所剩湯頓熱，不時潤於藥上，但不可用冷湯，冷則不散不行，反能為害。約半日，即宜換之。張景岳曰：此敷藥中第一方也。</p>
<p><u>後方</u>　凡疽毒堅頑深固及結核痰滯，宜用此方。</p>
<p>生南星　土貝母　朴硝（各等分）　腦荷（倍用）　石灰（風化者，比腦荷更加倍）</p>
<p>上共為末，用鹽滷調，杵稠黏，敷患處。干即易之，不必留頭。若膿已成者。留頭亦可，或用麻油調，或用熱茅根湯調亦可。若欲止痛速效，加麝香或冰片少許更妙。</p>
<p><u>百草煎</u>　治百般癰毒，諸瘡損傷疼痛，腐肉腫脹；或風寒濕氣，留聚走注疼痛等症，無不奇效。</p>
<p>百草（凡田野、山間者，無論諸品，皆可取用。然尤以山草為勝，大抵辛香者佳。冬月可用於者，須予為收採之）</p>
<p>上不論品數，取以多，煎濃湯乘熱熏洗患處。仍用布帛，蘸熨良久，務令藥氣蒸透，然後敷貼他藥。每日二、三次不拘，頻數更好。蓋其性之寒者可以除熱，熱者可以散寒，香者可以行氣，毒者可以解毒。無所不用，亦無所不利。湯得藥性，則湯氣無害；藥得湯氣，則藥力愈行。凡用百草以煎膏者，皆此義也，此誠外科中最要、最佳之法，亦傳之方外人者。若洗水臌鼓脹，每次須用草二、三十斤，煎濃湯二、三鍋，用大盆盛貯，以席簞遮風，熏洗良久，每日一次或二次。內服廓清飲、分利等劑，妙甚。凡洗皆以避風為最要。</p>
<p><u>螵蛸散</u>　治濕熱破爛、毒水淋漓等瘡，或下部腎囊、足股腫痛，下疳諸瘡，無不神效。</p>
<p>海螵蛸（不必浸淡）人中白</p>
<p>上為細末，先以百草多煎濃湯，乘熱熏洗，後以此藥摻之。如瘡乾者，以麻油調敷，或蜜水亦可。若腫而痛甚者，加冰片少許更妙。若濕瘡膿水甚者，加密陀僧等分，或煅制爐甘石更佳。</p>
<p><u>肥皂方</u>　治一切無名腫毒初起時。</p>
<p>用生肥皂去子及弦與筋，搗爛，好醋和敷即愈。不愈再敷，神驗。貧人僻地，倉卒無藥者，用此最便，不可忽之。</p>
<p><u>加味太乙膏</u>　一切瘡瘍並宜貼之。光用隔蒜灸，更服活命飲，以收全功。</p>
<p>當歸　生地　赤芍　元參　大黃　白芷　甘草（各二兩）</p>
<p>用麻油二斤，入諸藥煎至黑，去渣，仍將油慢火熬至滴水不散，離火片時，投黃丹八兩。</p>
<p><u>神異膏</u>　治癰疽、瘡毒及收口，甚效。此瘡瘍中第一方也。</p>
<p>黃耆　杏仁　元參（各一兩）　蛇蛻（五錢）　男發　蜂房（各一兩，子多者佳）　麻油（二斤）</p>
<p>先將黃耆、杏仁、玄參入油煎至將黑，乃入蛇蛻、男發、蜂房同煎至黑，去渣，如前熬法，徐徐投入黃丹十二兩。</p>
<p><u>神效當歸膏</u>　治一切瘡瘍。湯火疼痛等證，去腐肉，生新肉，其效如神。凡洗拭換膏，須予備即貼，新肉畏風故也。</p>
<p>當歸　生地　黃蠟（各二兩，若用白蠟更好，止須，一兩）　麻油（六兩）</p>
<p>將當歸、生地入油內煎至黑，濾去渣，再將油熬至滴水不化，乃入蠟，溶化攪勻即成膏矣。用塗患處，以油紙蓋之。如有死肉，須用利刀剪去，則生肌尤速。</p>
<p>神效桑枝灸：治發背不起，或瘀肉不潰。</p>
<p>用桑枝長七寸，如指大，一頭燃著，向患處灸之，灸盡再換，每次灸五、六條，以助腫潰。若腐肉已去，新肉生遲，宜灸四畔。其陰瘡、瘰癧，流注、臁瘡、惡瘡久不愈者，亦宜灸之。大抵此法，未潰則解毒止痛、消瘀腫；已潰則補陽氣，散餘毒，生肌肉。若陽證腫痛甚，或重如負石，初起用此法，出毒水即內消。其日久者用之，雖潰亦淺，且無苦楚。惜患者不知有此，治者亦不肯用此也。</p>
<p><u>黑末子</u>　治癤毒。</p>
<p>用羊角燒存性為末，酒調三錢服之，瘡可散。立齋曰：此秘方也，嘗治面上或身卒得赤斑，或癢或瘭毒，此而不治，亦乃殺人。以毅羊角燒存性，研為極細末，以雞子清調塗之，甚效。本草亦云然。</p>
<p><u>生肌散</u>　治瘡口不合。</p>
<p>木香　輕粉（各二錢）　黃丹　枯礬（各五錢）</p>
<p>上為細末，用豬膽汁拌勻、曬乾，再研細摻患處。立齋曰：此方乃解毒、去腐、搜膿之劑，非競自生肌藥也。蓋毒盡則肉自生。嘗見患者，往往用龍骨、血竭之類，以求生肌。殊不知餘毒未盡，肌肉何以得生？反增腐爛耳。若此方誠有見也。</p>
<p><u>收口摻藥</u>　李氏云：曾見有患背疽者，大潰，五臟僅隔膜耳，自謂必死。有人教以用鯽魚去腸，實以羯羊糞，烘燥為末，乾摻之，瘡口自收。此出洪氏方，屢用有效，須俟膿少，欲生肌時用之。</p>

<h2>治肺癰</h2>
<p>大抵咳嗽吐膿，痰中有血，胸膈，兩脅作痛，口燥喉干，煩悶多渴，或吐臭濁，則已成肺癰症。下六方可擇而用之。</p>
<p><u>寧肺桔梗湯</u>　桔梗　貝母　當歸　瓜蔞仁　枳殼（麩炒）　米仁　甘草節　桑白皮　防己　黃耆　百合（各一錢）　杏仁（去皮尖）　五味子　甜葶藶　知母　地骨皮（各五分）</p>
<p>水二盅，煎八分，不拘時服。一方無五味、葶藶、知母、骨皮。如身熱，加柴胡、黃芩。大便閉，加蜜炙大黃一錢。小便澀滯，加燈心、木通。煩躁兼血。加白茅根。痛甚加人參、白芷。</p>
<p><u>四順散</u></p>
<p>貝母（去心）　紫苑（去毛）　桔梗（各一錢五分）　甘草　杏仁（去皮尖，各七分）</p>
<p>水盅半，煎七分，食遠服。或共研為末，白湯調服三錢。</p>
<p><u>合歡皮散</u>　用合歡皮（即槿樹皮）　白蘞二味等分煎服。</p>
<p><u>如聖柘黃丸</u>　拓黃（一兩）　百齒霜（即梳垢，二錢）</p>
<p>共為末，用糊丸，桐子大。每服三、五十丸，米飲下。肺癰之病雖多方，唯此方功效甚捷，不可忽之。柘黃乃柘樹所生，其色黃，江南最多，北方鮮有。</p>
<p><u>寧肺丸</u>　烏梅（蜜拌蒸，取肉八錢，搗膏）　罌粟殼（去膜，蜜拌炒，研為末，一兩）</p>
<p>上二味加生蜜少許為丸，每服二錢，烏梅湯下。</p>
<p><u>金鯉湯</u>　治肺癰。或已成，或未成，胸中隱痛，咯吐膿血者服之。</p>
<p>金色活鯉魚（一尾約四兩重）　貝母（去心，一錢）</p>
<p>先將鯉魚剖去肚腸，勿經水氣，連鱗用。將貝母研細末，摻在魚肚內。用童便大半碗（上白者佳），將魚浸入童便內，重湯頓熟，去鱗、骨。將淨魚肉同童便熱服，一日食盡，功效甚捷。</p>

<h2>治瘰癧（共六方）</h2>
<p>夏枯草六兩，水三碗，煎七分，食遠服。</p>
<p>此生血、治瘰癧之聖藥，瘰癧未潰，已潰及日久成漏者，俱宜服之。或煎濃膏服，並塗患處，多服益善。虛甚者，兼服十全大補湯，加香附、貝母、遠志尤善。</p>
<p><u>又方</u>　夏枯草（二兩）　當歸（三錢）　茯苓　桔梗　生地　陳皮　柴胡　白朮（炒）　甘草　貝母（去心）　白芍（炒）　香附（各一錢）　白芷　紅花（各三分）</p>
<p>先將夏枯草、水三碗煎至二碗，去渣，入諸藥煎至八分，食後服。二汁照上煎法，臨睡時，入酒小半盅和服。</p>
<p><u>香附餅</u>　治瘰癧流注腫塊，並治風寒襲於經絡，結腫成痛。</p>
<p>用香附研末，酒和，量毒大小作餅，覆患處，以熱熨斗熨之。未成者內消，已成者自潰。若風寒濕毒，宜用薑汁作餅。</p>
<p><u>紫霞膏</u>　治瘰癧初起未成者，貼之自消；已成未潰者，貼之自潰，已潰核存者，貼之自脫。並治諸色頑瘡，臁瘡。濕痰濕氣。新久棒瘡，疼痛不已者並效。</p>
<p>明淨松香（一斤）　銅綠（淨末，二兩）</p>
<p>用麻油四兩，銅鍋內先熬數滾，滴水不散方下松香熬化，次下銅綠，熬至白煙將盡，其膏已成。傾入磁罐，用時湯內頓化，旋攤旋貼。</p>
<p><u>酒藥方</u>　治年久瘰癧結核，串生滿項。頑硬不穿破者服之效。</p>
<p>鶴蝨草（半斤）　忍冬藤（六兩）　野蓬蒿（四兩）　野菊花（四兩）　五爪龍（二兩）　馬鞭草（一兩五錢）</p>
<p>上藥俱切碎，用老灑十五斤，袋貯藥浸於酒內，封口，煮三枝香取起，水頓，浸一周時。初服盡醉，出汗為效。此後隨便飲之，一料酒完，病愈不發。</p>
<p><u>如神散</u>　治瘰癧已潰，瘀肉不去，瘡口不合。</p>
<p>松香（一兩）　白礬（三錢）</p>
<p>共為細末，麻油調搽。</p>

<h2>治癭瘤</h2>
<p>癭瘤乃五臟瘀血、濁氣痰滯而成。癭者陽也，色紅而高突，或蒂小而下垂；瘤者陰也，色白而漫腫，亦無癢痛，人所不覺。瘤有筋瘤、血瘤、肉瘤、氣瘤、骨瘤之分。癭有筋癭、血癭、肉癭、氣癭、石癭之異。《外科正宗》內辨之甚詳，患者宜細考之。通治癭瘤，用海藻玉壺湯，或六軍丸。選而服之，自然縮小消磨。切不可輕用針刀掘破，出血不止，多致傷人。又有粉瘤、黑砂瘤，發瘤等，則宜針刺。</p>
<p><u>海藻玉壺湯</u>　治癭瘤初起，或腫或硬，或赤或不赤，但未破者，俱宜服之。</p>
<p>海藻　貝母　陳皮　昆布　青皮　當歸　川芎　半夏　連翹　甘草節　獨活（各一錢）　海帶（五分）</p>
<p>水二盅，煎八分。病在上，食後服；在下，食前服。凡服此門藥，必須斷厚味大葷，尤須絕欲清心方妙。</p>
<p><u>六軍丸</u>　治癭瘤已成未潰者，不論年月新久，皆宜服之。</p>
<p>蜈蚣（去頭足）　蟬蛻　全蠍　殭蠶（炒，去絲）　夜明砂　穿山甲</p>
<p>上等分為細末，神麯糊為丸，粟米大，硃砂為衣。每服三分，食遠酒下。忌大葷、煎炒、房事，日漸可消。</p>
<p><u>《肘後》治癭方</u>　凡項下卒結囊欲成癭者，用海藻一斤，洗去鹽，浸酒飲之，不可間斷。須時飲二、三杯方妙。</p>
<p><u>枯瘤方</u>　治瘤初起，成形未破者，及根蒂小而不散者可用之。</p>
<p>白砒　硇砂　黃丹　輕粉　雄黃　乳香　沒藥　硼砂（各一錢）　斑蝥（二十個）　田螺（大者，去殼切片，曬乾，三個）</p>
<p>共研極細，糯米粥調和，捏作棋子樣，曬乾。先灸瘤頂三炷，隨以藥餅貼之。上用黃柏末水調，蓋敷藥餅，候十日外，其瘤自然枯落，次用斂口藥。</p>
<p><u>秘傳斂瘤膏</u>　治癭瘤。枯藥落後，用此搽貼，自然生肌完口。</p>
<p>血衄　輕粉　龍骨　海螵蛸　象皮　乳香（各一錢）　雞蛋（十五個，煮熟用黃，熬油一小盅）</p>
<p>上藥各研末極細，共和勻，入雞蛋油內。每日早、晚先將甘草湯洗淨患處，次將雞毛蘸塗膏藥蓋貼。</p>
<p>去瘤藥線，兼去鼠奶及痔；用芫花根淨洗，不得犯鐵器，於木石臼杵搗汁，用以浸線一宿，將線系瘤即落。如未落再換線一、二條系之，自落。落後以龍骨、訶子共為末，效瘡口即合。如芫花根無處覓，即用芫花五錢、水一碗，同線慢火煮至於為度。凡癭瘤及痔瘡蒂小而頭面大者，俱宜用此線，系其患根自效。張景岳曰：患大者可用線二根，雙扣繫於根蒂，兩頭留線，以便日漸緊之。又有蛛絲纏法更妙。予嘗見一人，腹上生一瘤，其大如胡桃，取蛛絲捻成粗線，纏扎其根；數日，其絲漸緊，其根漸細，屢易屢細，不十日竟爾脫落，誠奇法也。可見諸線日松，惟蛛絲日緊，物理之妙，有當格者如此。然亦纏治宜早，若形勢既大，恐不宜也。又有灸法，亦可酌用。一人於手臂生一瘤，漸大如圓眼，其人用小艾於瘤上灸七壯，竟爾漸消，亦善法也。或用隔蒜灸之亦可。或有以蘿蔔子、南星、朴硝之類，敷而治者，亦可暫消，然欲拔根不如前法。大抵癭瘤，定是夙業所致，唯有修善，可以消業。業消，則醫治自然見效，而癭瘤必消。否則雖有良方，未易見效。故修善為治病第一要務，而腰瘤尤其顯然者也。</p>

<h2>治痔瘡</h2>
<p>凡人患痔，須及早服藥內消，兼用藥湯熏洗，更用敷藥，自然消去。此最省力，若不及早醫治，至於不能內消，則須用枯痔之方，則費力矣。又甚而至於日久成漏，須用針刀、掛線，則更為費力，且易損人，故斷以及早使消為上策。</p>
<p>大概藥方用槐角、地榆以涼血，用芩、連、枳、柏以清熱，用秦艽、防風以祛風濕，用芎、歸、生地以和血、生血，用枳殼以寬腸，用升麻以升提，皆痔瘡對症妙藥，及早擇而用之，自可內消。若大便結者，可加大黃三錢。若膿血出多而虛弱者，可加參、耆等補藥。</p>
<p><u>熏洗方</u>　地骨皮（八兩，尋得鮮者更佳）　槐角（八兩）</p>
<p>共煎湯，乘滾熱置小浴盆中，坐盆上熏片時，即以湯淋洗痔瘡。其湯可三次熱之，一日熏洗三次，然後另換地骨皮、槐角煎用。</p>
<p><u>又方</u>　魚腥草　苦楝根　朴硝　馬齒莧　瓦楞花（各一兩）</p>
<p>共煎湯，同上法熏洗（魚腥草形三角一邊，其葉若荇菜，多生佛殿陰處，臭與魚腥相近者是）</p>
<p><u>又方</u>　枳殼（三兩）　癲蝦蟆草（一名荔枝草，四季常有，面青背白、麻紋累累者是，三兩）</p>
<p>共煎湯，同上法熏洗。洗後即搽後藥，自然消去。</p>
<p><u>田螺水</u>　大田螺一個，用冰片五釐，以尖刀挑起螺蓋，將冰片入內。平放片時，待螺滲出漿水，用雞毛蘸塗患上，勤勤掃之，其腫痛自然消散。</p>
<p><u>羊膽膏</u>　臘月，取羊膽一個，入冰片一分，置風處掛干。用時以涼水化開，頻敷患處，甚效。若得熊膽，同冰片入羊膽內更佳。此方兼治下疳瘡。患眼痛者，點之尤效（田螺水同）。</p>
<p><u>水銀棗子膏</u>　治蟲痔癢不止。</p>
<p>水銀（一兩）　棗肉（二兩）</p>
<p>共研至水銀不見星為度，捻如棗核狀，薄綿裹，納肛門牛，明日蟲出。若痛，加韶粉三分，凡納之。</p>
<p><u>蝸牛膏</u>　蝸牛（一個，負負殼有角者）</p>
<p>研爛，入冰片、麝香各少許，用磁器盛，次早取汁，敷痔上極效。</p>
<p><u>豬臟丸</u>　治大便痔漏下血。</p>
<p>用雄豬大臟一條，以槐花炒為末，填入臟內，兩頭扎定，瓦器內米醋煮爛，搗和，再加糕糊為丸，桐子大。每服六、七十丸。食前當歸酒下或米飲下。</p>
<p><u>胡連追毒丸</u>　治痔漏穿腸，糞從孔出者。先用此丸追盡膿毒，再服後黃連閉管丸最穩。</p>
<p>胡黃連（一兩，切片，薑汁拌炒）　刺蝟皮（一兩，炙，切片，再炒黃為末）　麝香（二分）</p>
<p>軟飯為丸，麻子大。每服一錢，食前酒下。服藥後膿水反多，是藥力到也，勿懼之。</p>
<p><u>黃連閉管丸</u>　胡黃連（淨末，一兩）　川山甲（麻油內煮黃色）　石決明（煅）　槐花（微炒，各末五錢）</p>
<p>煉蜜丸如麻子大。每服一錢，空心，清米湯送下，早、晚日進二服。至重者，四十日而愈。此方不用針刀、掛線，不受苦楚，誠起瘤疾之良方也。如漏之四旁有硬肉突起者，加蠶繭二十個，炒末和入藥中。此及遍身諸漏皆效。</p>
<p>以上二方，皆《外科正宗》內專為治穿腸久漏而設。</p>
<p><u>痔漏神驗方</u>　木饅頭（即做木連豆腐之物，用皮不用子。有一種名石連，無子者更妙。曬乾，四兩）　乾薑（二兩）　百草霜（即鍋煤，須出自燒柴草之家者方好，一兩）　血餘（即女人發，一兩）　扁柏葉（曬乾，一兩）　烏梅（一兩）　陳年棕（一兩）</p>
<p>以上除百草霜不用煅，余俱貯瓦罐內煅存性，即研為末，再加桂心四踐、白花一兩，亦研為末，同前藥末和勻，用炒糯米粉，以醋調糊為丸，桐子大。每服三錢，空心時米湯下，神效。如患至重者，服至兩料，無有不愈。大抵愈後須忌房事一百日方好。極輕者，亦須忌一、二月，否則易於復發。生薑最能發痔，有痔病者，易戒之。槐米最能涼血，有痔病及腸風病者，可以當茶多服。</p>

<h2>治下疳</h2>
<p><u>清肝導滯湯</u>　治肝經濕熱，玉莖腫痛。小水澀滯、作痛者服之。</p>
<p>萹蓄（四錢）　瞿麥（三錢）　滑石（一錢）　甘草（一錢）</p>
<p>如大便閉，加大黃二錢。水二盅，燈心二十根，煎八分，空心服。</p>
<p><u>清肝滲濕湯</u>　治陰囊、玉莖濕腫如獵肚，小水不利、墜重作痛。</p>
<p>蒼朮　白朮　茯苓　山梔　厚朴　澤瀉　陳皮　木通　花粉　昆布（各一錢）　甘草（五分）　木香（三分）　川芎　當歸（各六分）</p>
<p>水二盅，煎八分，空心服。</p>
<p><u>珍珠散</u>　治下疳皮損腐爛，痛極難忍；及諸瘡新肉已滿，不能生皮。又湯潑、火燒，皮損肉爛、疼痛不止者，俱可用之。</p>
<p>青缸花（五分，如無，用頭刀靛花，輕虛色翠者代之，終不及缸花為妙）　珍珠（一錢，不論大小，以新白為上，入豆腐內煮數滾，研為極細無聲，方用）　正輕粉（一兩）</p>
<p>上三味共研千轉，細如飛面，方入罐收。凡下疳初起，皮損搽之即愈。腐爛疼痛者，甘草湯洗淨，用豬脊髓調搽。如諸瘡不生皮者，用此乾摻，即可生皮。又婦人陰蝕瘡亦用此搽，極效。</p>
<p><u>疳瘡簡便方</u>　用油羅緞舊帽沿燒灰，杭粉瓦上煅黃色，各等分，共研極細。先用紅棗十五個、甘草三錢，煎湯濕洗患上，挹干搽藥即效。</p>
<p><u>又治下疳久不愈方</u>　橡斗子二個，合盛黃丹令滿，以亂髮厚纏定，燒至煙盡為度，研為細末。先以蔥白熱漿水洗瘡膿盡，次上藥，甚者不過三次，如神。</p>
<p>又槐米治下疳　張景岳曰：下疳一證，本肝腎濕熱證也。若無外因而病者，不過去其濕熱，或滋真陰，其瘡自愈，無足慮也。惟感觸淫毒而患者，每不易愈。如毒甚者，或至便毒廣瘡發出而下疳始愈。余嘗治一少年，因偶觸穢毒，遂患下疳。始潰龜頸，隨從馬口延入尿管，以漸而深，直至肛門，逐節腫痛，形如魚骨。每過夜則膿結馬口，脹不得出。潤而通之，則先膿後尿，敷洗皆不能及，甚為危懼。遇一山叟，傳得槐米方。槐米三錢，清酒吞下，每日服三次，因以治之。不十日而莖根漸愈，半月後即自內達外，退至馬口而全愈。疳愈後即見些微廣瘡，復與五加皮飲十餘劑而全愈。</p>
<p><u>治魚口便毒方</u>　左為魚口，右為便毒，總皆精血交錯，生於兩胯合縫之間結腫是也。近之生於小腹之下，陰毛之旁結腫，名曰橫痃，又名外疝是也。大抵由人房忍精不泄，或欲念已萌，停而不遂，以致精血走動凝滯，結而為腫。治當散滯行瘀、通利大小便，山甲內消散是也。若已出膿者，十全大補湯服之，庶易收斂，遲則恐生別症難愈。</p>
<p><u>山甲內消散</u>　治魚口、便毒、橫痃、騎馬癰等症，初起未成膿者。</p>
<p>當歸稍　甘草節（各二錢）　穿山甲（炒，三大片）　大黃（二錢）　殭蠶（一錢）　黑牽牛（一錢）　土木鱉（五個）</p>
<p>水、酒各一碗，煎八分，空心服。渣再煎服。大便行三、四次，方吃稀粥，飲食俱宜淡味。若勞倦虛弱之人，不甚焮痛，大小便不閉者，則牽牛、木鱉宜去之。</p>
<p><u>百五散</u>　治魚口初發三、五日。</p>
<p>五倍子（炒黃為末，入百草霜，以醋調敷患處，一日一夜即消）</p>
<p><u>又方</u>　治便毒初起。</p>
<p>何首烏半斤（米泔浸一夜，竹刀切片，用酒半斤煮熟）</p>
<p>將酒不拘時服，略睡片時，有微汗即消。</p>
<p><u>黃耆內托散</u>　治魚口、便毒、橫痃等證，已成不得內消者服之。</p>
<p>黃耆　當歸　川芎（各二錢）　白朮　金銀花　天花粉　皂角針（各一錢）　甘草　澤瀉（各五分）</p>
<p>水二盅，煎八分，食前服。</p>

<h2>治懸癰方</h2>
<p>懸癰乃三陰虧損，濕熱結聚而成。此穴在於穀道之前，陰器之後，又謂海底穴也。初生狀如蓮子，少癢多痛，日久漸如桃李，赤腫焮痛，欲潰為膿。破後調理不慎，輕則成漏，重則瀝盡氣血，變為癆瘵不起者多矣。利去濕熱，亦有可消者，十中三、四。如十餘日後，腫勢已成，不得內消，宜托裡消毒散（方見前加山甲，皂角刺，服之自破）。如腫高光亮，膿熟不破者，用針急破之，穢膿一出，其患易安。膿出之後，朝服六味地黃丸，午服十全大補湯加丹皮、澤瀉，溫補滋陰。脾弱者，補中益氣湯，以滋化源。日久成漏者，炙甘草膏化湯，吞服蠟礬丸。若誤服寒涼藥，損胃傷脾，以致患口漸開，穢膿不止，定成虛癆難愈。</p>
<p><u>滋陰八物湯</u>　治懸癰初起，狀如蓮子，紅赤漸腫，悠悠作痛者。</p>
<p>川芎　當歸　赤芍　生地　丹皮　花粉　甘草節（各一錢）　澤瀉（五分）　如便閉，加大黃（二錢，蜜炒）</p>
<p>水二盅，燈心二十根，煎八分，空腹服。</p>
<p><u>炙粉草膏</u>　治懸癰。未成者即消，已成者即潰，既潰者即斂，誠良方也。</p>
<p>大粉草用長流水浸透，炭火上炙乾。再浸再炙，如此三度，切片。三兩加當歸身三兩，水三碗，慢火煎至一碗，去渣，再熬至稠厚為度。每服三錢，無灰好酒化膏，空心服之最妙。</p>

<h2>治臀癰方</h2>
<p>臀癰生於小腹之後，位遠僻奧，氣亦罕到、血亦少來。凡生此者，濕熱凝滯，結聚乃成。治之須使其毒外發，庶不內攻。宜仙方活命飲（方見前）通利積熱，外以膏貼瘡頂，四邊以如意金黃散（方見前）敷之。拔出瘀膿紫血，內兼托藥，自愈。若專外敷涼藥，氣血冰凝，毒氣不得外發，反致內攻。其瘡頭軟陷無膿，根腳平散不痛，內熱口乾煩躁，譫語痰喘，恍惚不寧者，俱為不治。薛立齋曰：凡治此者，毋傷脾胃，毋損脾氣，當以固根本為主。腫硬痛甚者，隔蒜灸之，更服仙方活命飲。不作膿者，托裡為主。不潰或潰而不斂者，俱托裡為主，或「六君子」加芎、歸、黃耆，或六味丸加五味子，或補中益氣湯，或十全大補湯，可隨症擇而用之。若灸後大勢已退，餘毒未消，頻用蔥熨，以補其氣，以消餘毒為善。</p>

<h2>治楊梅瘡方</h2>
<p>張景岳曰：楊梅瘡一症，以其腫突紅爛，狀如楊梅，故爾名之。其在西北人則名為天泡瘡，東南人又謂之廣瘡。凡毒輕而小者，狀類茱萸，故名茱萸瘡。毒甚而大者，泛爛可畏，形如棉花，故名棉花瘡。大抵此證必由淫毒傳染而生。蓋此淫穢之毒，由精泄之後，氣從精道乘虛直透命門，以灌衝脈。所以外而皮毛，內而骨髓，凡衝脈所到之處，無所不到。此其為害，最深最惡。設或治失其宜，隨至敗爛殞命者，蓋不少矣。或至二、三十年之後猶然發為瘋毒，或至爛頭，或至爛鼻，或四肢幽隱之處臭爛不可收拾，或遺毒兒女。其惡如此，嗟乎！片時快意，為樂幾何？而受害無窮，悔之奚及。苟非至愚之人，亦當早知畏避矣。亦有不因淫毒傳染，偶中濕熱而患者，此不過在皮毛、肌肉之間，清去濕熱，自當全愈，無足慮也。</p>
<p>治此瘡法：凡其初起而元陽未傷，宜速用清利，使從小便利去其毒。或久而不愈，或元氣素弱，或因克伐致虛，但見有正不勝邪之勢，則當酌其輕重，或以純補元氣為主，務使元氣無損，則正能勝邪，雖毒無害。嘗見有大用攻擊、峻利等藥，多致邪毒未除，而元氣先敗。或成癆瘵，或即殞命，或愈久愈甚，不能收斂，不可不慎。凡生此瘡者，宜服槐花蕊至二、三升，則毒從小便泄去，可免終身之患，正神方也，已於下疳中詳言之。此瘡有謂宜忌口者，有謂不宜忌口而任其發透者，二說不同，余嘗論之。此瘡初染時，只宜清利，使毒漸消。若食發物則愈發愈鄉，而毒愈盛矣！此則宜忌之時也。若瘡毒己久，元氣已弱，膿汁既多，血氣既耗，斯時非藥食滋補則日見消敗，何以收效？此則不宜忌之時也。宜忌不宜忌，亦猶藥之宜補不宜補一般，當因時因證而辨之。此瘡欲其速愈，但用點藥，則二、三日可以脫落，亦神妙者也。但此推治標之法耳，欲其永斷，則服藥自不可少。</p>
<p><u>秘方仙遺糧湯</u>　治一切楊梅瘡，不拘始終、虛實，皆可取效。</p>
<p>土茯苓（即仙遺糧，又名土萆薢，忌鐵）</p>
<p>用鮮者二兩洗淨，於木石臼內槌碎，水三碗，煎二碗，去渣入後藥煎服。</p>
<p>當歸　生地　防風　木通　米仁　金銀花　黃連　連翹（各一錢）　白蘚皮　白朮（各七分）　皂刺（六分）　甘草（四分）</p>
<p>加燈心二十根，用遺糧湯二碗，煎一碗，食遠服。</p>
<p><u>五加皮飲</u>　治楊梅棉花瘡，百發百中。亦可煮酒，以治結毒。</p>
<p>當歸　木瓜　生地　熟地　羌活　米仁（各一錢）　防風　荊芥　赤芍　苦參　大楓藤（各七分）　甘草　殭蠶（各五分）　五加皮（二錢）</p>
<p>上每服入土茯苓四兩、豬肉四兩，用水二大碗，煎一大碗，空腹服。渣再煎，連肉食之。忌生冷、魚腥、沙氣、牛肉、茶、醋。若治瘋毒，口服此外，以此藥煎膏，用丹收，貼患處甚妙。</p>
<p><u>結毒紫金丹</u>　治楊梅結毒，筋骨疼癰，日久腐爛，臭敗不堪聞者；或咽喉、唇鼻破壞，諸藥不效者，俱宜服此。</p>
<p>龜板（放炭火上炙焦，用酒漿蘸塗，反復塗炙至三次，以焦黃為度，研末，二兩）　石決明（用九孔大者，煅紅，童便內浸一次。再煅，研末，六錢）　硃砂（撿明亮者，六錢）</p>
<p>共研極細，爛米飯為丸，麻子大。每服一錢，量病上下，食前後服。治筋骨疼痛則酒下，治腐爛則土茯苓湯下。至重者，四十日而愈。此方功力勝於五寶散。</p>
<p><u>點藥方</u>　杏仁（四十九粒，去皮尖）　雄黃（一錢）　輕粉（一錢）</p>
<p>先將杏仁研極細，加雄黃、輕粉細末，再研勻。雄豬膽汁調敷，二、三日即愈。百發百中，天下第一方。</p>
<p><u>解毒膏</u>　治楊梅結毒，腐爛作臭，諸藥不效者。</p>
<p>用細塊礬紅、明淨松香各一斤，共碾極細末，麻油調稠。先將瘡用蔥、艾、甘草等湯洗淨，搽上此藥，以軟布條扎之至緊，毋令血行。三日一換，至效。又治諸毒、頑臁等瘡俱神效。</p>
<p><u>鵝黃散</u>　治楊梅瘡潰爛成片，膿穢多而痛甚者，宜用之。</p>
<p>石膏（煅）　輕粉　黃柏（炒）</p>
<p>三味等分，為極細末，乾摻爛處，即可生疤。再爛再摻，毒盡乃愈。此解毒止痛、收於之良藥也。</p>

<h2>治腸癰方</h2>
<p>凡腸癰生於小肚角，微腫而小腹隱痛不止者是。若毒氣不散，漸大，內攻而潰則成大患，宜急以此藥治之。先用紅藤一兩，以好酒二碗，煮一碗，午前一服，醉臥。午後用紫花地丁一兩，亦如前煎服，服後痛必漸止為效。然後服下末藥方除根，神妙。</p>
<p>當歸（五錢）　蟬蛻　殭蠶（炒，各二錢）　天龍　大黃（各一錢）　石螬蚆（五錢，此草藥也）　老蜘蛛（二個，捉來放新瓦上，以酒盅蓋定，外用火煅干存性）</p>
<p>上共為末，每空心用酒調一錢送下，日逐漸服，自消。</p>
<p><u>又方</u>　薏苡仁湯　治腸癰腹中疼痛，或脹滿不食，小便澀滯。婦人產後多有此病，縱非癰，服此方尤效。</p>
<p>薏苡仁　瓜萎仁（各三錢）　丹皮　桃仁（去皮尖，各二錢）　白芍（一錢）</p>
<p>水二盅，煎八分，空心服。</p>

<h2>治臟毒方</h2>
<p><u>黃連除濕湯</u>　治臟毒初起，濕熱流注，肛門結腫疼痛，小水不利，大便閉結，身熱口乾，脈數有力，或裡急後重。</p>
<p>黃連　黃芩　川芎　當歸　防風　蒼朮　厚朴　枳殼　連翹（各一錢）　甘草（五分）　大黃　芒硝（各二錢）</p>
<p>水二盅，煎八分，空心服。</p>
<p><u>內托黃耆散</u>　治臟毒已成，紅色光亮。已欲作膿，不必內消，宜服後藥以潰膿。</p>
<p>川芎　當歸　陳皮　白朮　黃耆　白芍　穿山甲（炒黃）　角刺（各一錢）　檳榔（三分）</p>
<p>水二盅，煎八分，食前服。</p>
<p><u>珍珠散</u>（方在下疳門）　治肛門腫泛如箍，紅紫急脹，堅硬痛極。</p>
<p>本方加冰片，研極細。豬脊髓調塗患處，早晚二次。</p>
<p><u>應用方</u>　神燈照法、仙方活命飲、補中益氣湯（方俱見前，可隨宜擇用）。</p>

<h2>治疔瘡</h2>
<p>《外科正宗》曰：毒氣發於心經者，生為火炳疔。其患多生唇口、手掌指節間。其發初生一點紅黃小泡，抓動癢痛非常，左右肢體麻木；重則寒熱交作、頭暈眼花、心煩發躁、言語昏憒，此等出於心經之病也。毒氣發於肝經者，生為紫燕疔。其患多生手足、腰脅筋骨之間。初生便作紫泡，次日破流血水，三日後串筋爛骨，疼痛苦楚；重則眼紅目味、指甲純青、舌強神昏、睡語驚惕，此出於肝經之病也。毒氣發於脾經者，生為黃鼓疔。其發初生黃泡，光亮明潤，四邊紅色纏繞；其患初生口角、腮顴、眼胞上下，及太陽正面之處，發之便作麻癢，繃急強硬，重則噁心嘔吐、肢體木痛、寒熱交作、煩渴乾噦，此出於脾經之病也。毒氣發於肺經者，生為白刃疔。其發初生白泡，頂硬根突，破流脂水，癢癰驟然、易腐易陷；重則腮損咽焦、毛聳肌熱、咳吐濃痰、鼻掀氣急，此出於肺經之病也。毒氣發於腎經者，生為黑靨疔。其患多生耳竅、胸腹、腰腎偏僻軟肉之間。其發初生黑斑紫泡，頑硬如疔，痛徹骨髓；重則手足青紫、驚悸沉困、軟陷孔深，目精透露，此出於腎經之病也。又有紅絲疔，起於手掌節間。初起形似小瘡，漸發紅絲，上攻手膊，令人多作寒熱，甚則噁心嘔吐。紅絲自手長至胸前即能壞人。若起於足者，長至小腹即能壞人。急須於紅絲初起時，兩頭俱將紅線縛住，兩頭俱用針挑出毒血後，嚼浮萍草敷之自愈。此外又有疔名數種，形狀紛紛，不能盡錄。大抵疔症治之宜早，初起即治者，十人十全；稍遲者，十全五、六；失治者，十全一、二。初生在項上者，必先用針刺入瘡心四、五分，挑斷惡血，庶毒不攻內。至於艾灸，則無益有害。初生在項下者，必先艾灸，以殺其勢，庶不侵良肉。若灸之不痛，亦須針刺，以去惡血。</p>
<p><u>消疔簡便方</u>（即千金化毒丸，初起未成膿者，服之神效）</p>
<p>白礬末（三錢）　蔥白（七莖）</p>
<p>二味同搗極爛，分作七塊，每塊用熱酒一杯送下。服畢用厚被蓋臥，再吃蔥白湯一盅，少頃汗出如淋，其病若脫。</p>
<p><u>又方</u>　用蒼耳子連根、乾燒灰，加醋煅如泥，塗患處。干則更換，不過十次即拔出根。</p>
<p><u>又方</u>　用白梅肉、荔枝肉同搗成膏，捻作餅子，依瘡大小安上，其根即出。</p>
<p><u>又方</u>　用甘菊蓮葉一把，搗汁一盞，服之甚效，無菊花時。用根亦可。</p>
<p><u>化疔內消散</u>　治療瘡初起，或已針、已灸之後服之，能令內消。</p>
<p>角刺　金銀花　知母　貝母　花粉　穿山甲（炒）　白芨　乳香　赤芍　半夏　甘草　紫河車（各一錢）</p>
<p>水，酒各一盅，煎八分，量病上下，食前、後服。</p>
<p><u>疔毒回生湯</u>　治疔瘡走黃，頭面發腫，毒氣內攻，煩悶欲死者。</p>
<p>牡蠣（煅）　梔子　金銀花　木通　連翹　牛蒡子　乳香　沒藥　角刺　花粉　大黃　地骨皮（各八分）</p>
<p>水，酒各一盅，煎八分服。脈實，便閉者，加朴硝。</p>
<p><u>鉛粉散</u>　治冷療生於腳上，初起紫白泡，疼痛徹骨，漸至腐爛深孔，紫黑血水，氣穢，經久不瘥，用此方神效。</p>
<p>黑鉛（四兩，鐵杓煎化，傾入水中，取起再化，如此百遍，以鉛盡為度，去水，用澄下者。三錢）　松脂（一錢）　黃丹（飛炒，五分）　輕粉（五分）　麝香（一分）</p>
<p>共研極細，先用蔥湯洗淨瘡口，隨用麻油調塗，油紙蓋之。</p>
<p><u>又方</u>　治對口療瘡。</p>
<p>鯽魚一尾去鱗，連腸搗爛，入頭垢三錢，再加白蜜，伺搗極勻。從外圍入裡面，留一孔以出毒，如干再換。若瘡已成，有頭，將出毒，他藥不治者，此方可治，外圍此藥，內服定痛飲立效。</p>
<p><u>定痛飲</u>　木香　黃耆　人參　紫蘇　厚朴　甘草　桔梗　官桂　烏藥　當歸　白芍（炒）　川芎　白芷　防風　乳香　沒藥</p>
<p>加姜三片、棗二枚，水二盅，煎八分服。</p>

<h2>治臁瘡</h2>
<p>《外科正宗》曰：外臁宜多服四生散，內臁宜多服六味地黃丸。</p>
<p><u>三香膏</u>　治臁瘡初起，多疼少癢者。</p>
<p>乳香　松香　輕粉</p>
<p>等分共為細末，以麻油調稠。用油紙以針密刺細孔，將藥勻搽紙內，又以油紙一張蓋之。將瘡先用蔥湯洗淨，遂以油紙有孔一面對瘡貼之，一日一換，自效。忌房事，煎炒等件。</p>
<p><u>隔紙膏</u>　治臁瘡神效。</p>
<p>黃耆（五錢）　輕粉　乳香　沒藥（各一錢）　銀碟（一錢）　血竭（五分）　銅綠（一分）</p>
<p>共為細末，用麻油調成膏。攤油紙上，將針密刺細細孔，如前三香膏法貼之，一日一易，神效。貼在瘡上，或恐燥而脫落，則用綢條縛之。若不脫落，則不必縛也。</p>
<p><u>又方</u>　用石膏（煅）、枯礬等分研細末，用桐油調成膏，如前隔紙膏法貼之，亦效。</p>
<p><u>又方</u>　用石灰、蜜陀僧、百草霜等分為末，桐油調塗瘡上，亦效。</p>
<p><u>四生丸</u>　治外臁及血風頑瘡骨節疼痛，不能舉動，或行步不前，或渾身搔癢，或麻痹不仁，並效。</p>
<p>地龍（去土）　殭蠶（炒，去絲）　白附子　五靈指　草烏（去皮尖泡）</p>
<p>上各等分，共為細末，米糊丸，桐子大。每服三、四十丸，食前酒下。</p>
<p><u>蜈蚣賤</u>　治臁瘡多年，黑腐臭爛作痛，諸藥不效者。</p>
<p>獨活　白芷　甘草　蜈蚣（去頭尾，各一錢）</p>
<p>入桐油二兩內煎滾，先將瘡上洗淨，用白麵水調作圈，圍在瘡之四邊，毋令泄氣走油。將腳放平，以茶匙挑油，漸漸乘熱加滿，良久取去。其瘡腐肉風毒，自必脫下，再用解毒膏（方見楊梅結毒門）搽上，紙蓋絹扎，二日一換，自愈。愈後忌發物、煎炒一年。</p>

<h2>治大麻風</h2>
<p><u>行藥方</u>　大黃　白牽牛　檳榔（各一兩）　甘草（三兩）　輕粉（五錢）</p>
<p>上共為末，每服二錢。用白蜜三匙、薑汁二匙，五更時調服。服後或遍身麻木如針刺，頭目、齒縫俱痛，此藥尋病之功已達。行出大小便，或青、白、黑、黃，又或紅蟲之類，此乃病根也。病勢重者，七日行一次；稍輕者，半月一次；輕者，一月一次，或二十日一次。以三、五遍為度。若齒縫出血，則宜用貫眾、黃連二味煎湯漱之，其血自止。忌動風、油膩等物。</p>
<p><u>白花蛇丸</u>　丹陽金上舍得大麻風疾，一僧治而愈，以數百金求其方，秘不肯傳。館客袁生窺知藏袖衣領中，因醉之而竊錄焉，用者神效。</p>
<p>白花蛇（一條，去頭尾，連骨生用）　烏梢蛇（一條，去頭尾，生用）　蟬蛻（去土）　防風（去苗）　枸杞子　金銀花（去葉）　槐花　苦參　生地（各二兩）　全蠍（醋浸一日，去鹽味）　黃芩　黃連　梔子　黃柏　烏藥　牛膝　川芎　牛蒡子　何首烏（不犯鐵）　連翹　花粉　白蒺藜　威靈仙　荊芥穗　細辛　蔓荊子　金毛狗脊　胡麻子（炒，各一兩）　漏蘆（半斤，洗淨去苗，取四兩）</p>
<p>上為末，米糊丸，桐子大。每服五、六十丸，茶清送下。空心，午前、臨臥各一服。</p>
<p><u>防風天麻丸</u>　此方亦是仙傳，初服偶有嘔吐，切不可疑，服而得愈，其效如神。</p>
<p>防風　天麻　升麻　白附子（炮）　定風草　細辛　川芎　人參（去蘆）　元參（去蘆）　丹參（去蘆）　紫參（去蘆）　苦參　蔓荊子　威靈仙　穿山甲（炒）　何首烏（各一兩）　蜈蚣（一條）</p>
<p>共為細末。外用胡麻五斤，淘淨曬乾，炒熟，另為細末。同前藥拌勻，煉蜜為丸，每丸四錢。每服一丸，細嚼，無灰酒送下，不拘時候，每日三服。宜食淡白粥一百二十月，略佐以菜，切忌房事及諸發物、油膩。</p>
<p><u>七珍湯</u>　浴洗大麻風。</p>
<p>青蒿　艾葉　忍冬藤　蒼耳子　桑條（槌碎用，槐、柳洞）　槐條　柳條（約各一斤）</p>
<p>共煎水一桶、入炒鹽半斤。間日一洗浴，洗出汗為妙。最要避風，須密室，周圍簟遮，不過十次可愈。</p>
<p><u>敷大麻風方</u>　雄黃　硫黃　白礬　草烏　蛇床子（炒黑存性）</p>
<p>上等分為細末，用麻油調敷患處。</p>

<h2>治破傷風</h2>
<p>破傷風者，因皮肉損破，被外風襲入經絡，漸傳入里，其患寒熱交作、口禁咬牙、角弓反張、口吐涎沫，甚則頃刻發脹，乃至危之症。所謂皮肉損破者，或癰疽出毒，或跌打，或金刃，或蛇、犬所咬。皆須加意避風，否則易成破傷風，不可不慎。</p>
<p><u>玉正散</u>　治破傷風，牙關緊急、角弓反張，甚則咬牙縮舌。</p>
<p>南星（湯泡七次，如急不及待，則以濕紙裹煨）　防風　白芷　天麻　白附子　羌活</p>
<p>上等分為末，每服二錢，熱酒調服，更敷傷處。若勢重者，每服三錢，用童便調服，雖內有瘀血亦愈。至於昏死，心腹尚溫者，連進二服，亦可保全。若瘡口破傷，及瘋犬咬傷，須用熱童便洗淨，隨以生南星為末滲之。南星末或用水調。</p>
<p><u>鎮風散</u>　治破傷風，諸藥不效，事在危急者，用之必應。</p>
<p>鰾膠（切段炒）　杭粉（炒黃）　皂礬（炒至紅色，各一兩）　硃砂（三錢，另研）</p>
<p>上為細末，每服二錢，熱酒調服。如豬、羊等瘋，發來昏倒，不省人事者，每服三錢。二服即愈，不發。</p>
<p><u>豨薟酒</u>　凡因破損傷風者，或頃刻發脹，遲則不救。速用豨薟草二兩，酒煮服。被蓋暖臥，少頃即可消散。</p>
<p><u>養血湯</u>　治破傷風，氣血俱虛、發熱頭痛。服此以養氣血，驅風邪。不拘新舊，並可治之。</p>
<p>當歸（酒拌）　熟地（各二錢）　白芍　川芎　防風　藁本　白芷　北細辛（各一錢）</p>
<p>水二盅，煎一盅，食遠服。</p>

<h2>治白虎丹</h2>
<p>發則頭面、四肢、眼目俱腫，惟額上、兩耳、指尖不腫，及不見赤色者，方是其症。先將馬桶洗淨，川沸湯傾入，蓋少頃，傾出盆內浴之，如此數次即退。再用車前草、九里香、馬蹄香、枸杞苗即雁稜菜同搗爛，和麻油，自上而下擦之（不可倒）。大忌雞魚、生冷、炙煿、日色、火光、燈煙、湯氣，極須謹慎。洗時擦時，尤須避風。</p>
<p><u>又方</u>　生香附為末，冷茶調服一、二錢即愈。</p>
<p><u>又方</u>　擩綠豆水去渣，飲一、二碗，甚妙。</p>

<h2>治天泡瘡</h2>
<p><u>石珍散</u>　治天泡紅腫發熱，急脹膝痛，用針挑破，摻此藥；或日久□爛，疼痛不已，膿水淋漓者，先用甘草湯洗淨，以此藥摻之，自愈。</p>
<p>石膏（煅）　輕粉（各一兩）　青黛　黃柏（各三錢）</p>
<p>共研細末摻之。</p>

<h2>治漆瘡</h2>
<p>杭粉（一兩）　石膏（二錢）　輕粉（五錢）</p>
<p>共為末，用韭菜汁調敷，紙蓋，數次即愈。</p>
<p><u>又方</u>　用麻油調鐵鏽塗之。</p>
<p><u>又方</u>　用杉木煎汁洗之。</p>
<p><u>又方</u>　或成紅斑爛瘡，用生蠏黃塗之，數次即愈。昔有一州牧，以生漆塗囚眼，使盲或教囚覓生蠏搗碎，取汁滴眼內，漆當隨汁流散，瘡即愈矣。如其言用之，目睛果愈，略元所損。</p>

<h2>治坐板瘡</h2>
<p>用紫蘇、艾葉煎湯洗之，即愈。</p>
<p><u>又方</u>　用青布一塊，裹松香在內，放菜油中一周時，燈上燒，滴油在磁器內，搽瘡即愈。</p>
<p><u>又方</u>　用磁瓦鋒戳出瘡血即愈。</p>
<p><u>又方</u>　治腫痛多膿者，用蜜陀僧，生礬，大黃等分，為極細末，敷之甚效。</p>
<p><u>又方</u>　用川蜈蚣一條，雄黃塗身，紙裹，麻油浸透，燒滴，冷敷。任甚自落，永不再生。</p>

<h2>治紫癜、白癜風</h2>
<p>歌曰：紫癜白癜兩般風，水銀輕粉最成功。搗取生薑自然汁，只須一擦永無蹤。</p>
<p>又歌曰：紫癜白癜一般風，附子硫黃最有功。薑汁調勻茄蒂擦，若經三度久無蹤。</p>

<h2>治諸疥頑瘡</h2>
<p>油核桃　大楓子　樟腦　水銀</p>
<p>共研勻擦之，治有蟲者大效。</p>
<p><u>又方</u>　松香、水銀、硫黃、枯礬、　樟腦、麻油，先將松香、水銀加麻油少許研如糊，後入三味研如膏，擦之神效。</p>

<h2>治膿窠瘡</h2>
<p>先從水泡作癢，後變膿泡作疼。</p>
<p>蛇床子　大楓肉　松香　枯礬（各一兩）　黃丹　大黃（務五錢）　輕粉（三錢）</p>
<p>共為細末，麻油調搽。如瘡濕爛者，乾摻之。</p>

<h2>治鵝掌風</h2>
<p>豬胰一具去油，勿經水，花椒三錢，用好酒溫熱，將二味同浸二、三日。取胰不時擦手，微火烘之，自愈。</p>

<h2>治汗斑方</h2>
<p>大黃（二錢）　枯礬　椒紅（各五分）</p>
<p>共為末，以豬油、沙糖同搗爛。俟浴起，以細麻布包，擦至痛而止，數次即愈。</p>
<p><u>又方</u>　用硫黃三錢，入麻油研如糊，浴時用麻布蘸擦，數次即愈。</p>

<h2>治雀斑</h2>
<p><u>玉肌散</u>　一切風濕雀斑、酒刺、白屑風，皮膚作癢者並效。</p>
<p>綠豆（半升）　滑石　白附子　白芷（各三錢）</p>
<p>共為細末，每用三匙。早晚洗面時，湯調洗患上。</p>

<h2>治酒渣鼻</h2>
<p>大黃、朴硝等分為末，用津塗鼻上。</p>
<p><u>又方</u>　硫黃、輕粉各一錢，杏仁五分，共為末，用蜜酒調。臥時塗上，早洗去，效，兼治粉痣。</p>
<p><u>又方</u>　白礬、硫黃、乳香等分為末，綿裹擦之。或用茄汁調敷更妙。</p>

<h2>治面瘡</h2>
<p>面上暴生瘡：用生杏仁搗爛，以雞子清調如餅，夜洗面敷之，旦洗去，數十次愈。</p>
<p>凡指甲抓破面，用生薑自然汁調輕粉敷破處，無痕。</p>
<p>治人面卒得赤黑丹：不急治，延至遍身即死。用鹿角燒灰，豬脂調和塗上。附：瘡如人面者，貝母可治。</p>
<p>治牛皮癬，極癢抓爛：用牛腳爪燒灰存性為末，麻油調塗，立效。</p>
<p><u>又方</u>　用五倍子一兩、醋一斤，慢火煮乾為末。臨用，醋調上。</p>
<p>治桃花癬；用綠礬火上煉至紅紫色為末，鏽鐵釘研，醋調搽。</p>
<p><u>又方</u>　煙膠一兩、硫黃五錢，研末，燭油調搽。</p>
<p>治梅花癬：用谷樹葉置癬上，將手搭至葉出水方止，數次即愈。</p>
<p>治癩頭瘡：用杏仁百枚炒為炭，存性，入蔥白、蜂蜜共搗爛。先用花椒煎湯，將頭洗淨，然後用此藥搽之。新舊癩瘡皆可用，但勿見風方好。</p>
<p><u>又方</u>　大楓子仁　木鱉仁　蛇床子（各五錢，研為末）　水銀（三錢，研散藥末內）</p>
<p>先以刀刮去瘡痂，花椒湯洗淨，用麻油熬成朱，調藥敷之，八日即愈。</p>
<p><u>又方</u>　用豬骨髓和輕粉搗爛罨之，過夜即愈。</p>
<p><u>又方</u>　慈孝竹箬煅灰存性，萊油調敷即愈。</p>

<h2>治狐腋氣</h2>
<p>蜜陀僧（四兩）　枯白礬（二兩）　輕粉（三錢）</p>
<p>共為細末，頻擦兩腋，擦至半月見效，半年全愈。</p>
<p><u>又方</u>　治陰開鴉臭，兩腋下臭，不可與人行。</p>
<p>枯白礬　蜜陀僧　黃丹（各二錢半）　麝香（五分）</p>
<p>共於乳缽內研細，以醋於手心內調藥搽腋下，經兩時許，即以香白芷煎湯洗之，一日一次。</p>
<p><u>又方</u>　用熱蒸餅一個劈作兩片，各摻蜜陀僧細末一錢，急挾在兩腋下，睡片時，候冷棄之。張景岳云：曾親見有人用此方，其患如失。</p>
<p><u>又方</u>　單用枯礬研極細末，以絹袋盛之，常以撲於腋下即愈。</p>
<p><u>治休子方</u>　天南星研末，醋調，搽數次自落。</p>
<p><u>冶腳氣第一方</u>　不問男女皆可服。如感風濕流注，腳痛不可忍，筋脈浮腫者，並宜服之，其效如神。</p>
<p>檳榔（七錢）　橘紅　木瓜（各一兩）　吳茱萸　蘇葉（各三錢）　桔梗　生薑（各五錢）</p>
<p>用水三大碗煎至碗半，取渣，再用水碗半煎至七分，二汁和勻，五更時分作三、四次服之。如服不盡，留次日五更服完亦可。服藥後，至天明當下黑糞水，即是腎家所感寒濕之毒氣也。至早飯時必痛住腫消。但宜遲吃飯，使藥力作效。</p>
<p><u>敷腳氣方</u>　芥菜子、白芷等分為末，薑汁和敷腫處。</p>
<p><u>椒艾囊</u>　治腳氣極效，及避一切風氣、毒氣。</p>
<p>艾葉（揉碎，半斤）　川椒（一斤，揀淨）　川烏（二兩，為粗末）</p>
<p>上三味和勻。甩布袱鋪如綿褥，裹足底及足脛，用微火烘之。使藥氣得行，自然寒濕、風毒諸氣皆得消散，立能止痛。痛止後，仍夜臥包之，達旦去之，使久而斷根。</p>
<p>治腳上瘡，並裙腰瘡、臁瘡俱甚效。</p>
<p>黃蠟（一兩）　麻油（一兩）　豬膽汁（三錢）　頭髮（三錢）　蔥白（一兩）</p>
<p>上五味同熬，以蔥頭黃色為度，濾去渣滓，離火，徐下藥末和勻。</p>
<p>龍骨（煅）　血竭　阿魏　沒藥　乳香（箬焙化，以上，各一錢）　赤石脂（五分）　白芷（三分）　黃柏（二分）　輕粉（二分）</p>
<p>俱為細末，同上和勻，盛磁器內。用時攤油紙上貼之，每日換一個。須先以蔥、花椒煎湯，入鹽少許，將瘡洗淨，然後貼之。</p>
<p>治腳瘡：或因修甲傷肉，或因損足成瘡潰爛。</p>
<p>用綠礬置鐵板上煅沸，色赤如溶金色者為正。沸定，取出研末。以鹽湯洗而搽之，甚效。</p>
<p>治腳脛骨上生瘡，久爛黑臭，穢不可近：用蜒蚰十條，竹籤穿定，瓦上焙乾為末，正清油調敷即效。</p>
<p><u>又方</u>　松香、豬脂油、蔥白連根，共搗勻成膏貼之，日換一次。皆須先將瘡洗淨，數次即效。</p>
<p>治腳趾縫爛瘡：鵝掌黃皮焙乾，燒存性為末，摻之甚效。</p>
<p>治爛腿瘡久不愈方　用飴糖以碗盛之，於飯鍋內蒸化。先用花椒、荊芥、防風等藥煎湯，洗瘡淨，乃以飴糖攤瘡上。外以軟竹箬蓋定，用絹縛之。數日即愈，神效。</p>
<p>治天蛇纏：紅蛇纏，用柿漆搽之，或黃鱔血亦可。白蛇纏，用酒腳搽之，或用鳳尾草搗爛，取自然汁敷之，立效。</p>
<p>治一切惡瘡不收口：用瓦松陰乾為末，先用槐枝、蔥白煎湯洗過，摻之立效。灸瘡久不收口，亦可用此方。</p>
<p>治陰囊濕癢；搔之則汁水流珠，用此方極驗。</p>
<p>牡蠣（醋煅，一兩）　雄黃（一錢）　枯礬　硫黃　苦參　蛇床子（名二錢）</p>
<p>上共為細末，先用蒼朮、椒、鹽煎湯洗過，後用此藥摻上。</p>

<h1>卷之三　女科</h1>
<p><u>千金保孕丸</u>　治孕婦腰背痛，易於小產。服此可免墮胎之患。</p>
<p>杜仲（四兩，同糯米炒　斷絲，米不用）　川續斷（二兩，酒洗）</p>
<p>共為末，山藥糊丸，桐子大。每服八、九十丸，空心，米飲下。忌酒、醋、惱怒。</p>
<p><u>四聖散</u>　治胎漏下血。</p>
<p>條芩　白朮（炒）　砂仁　阿膠（各等分）</p>
<p>共為細末，每服二錢，艾湯調下。一方有白芍，無阿膠。此方或改為煎藥亦可。</p>
<p><u>安榮散</u>　治孕婦小便澀少，遂成淋瀝，名曰子淋。</p>
<p>麥門（冬去心）　木通　滑石　當歸　燈心　甘草　人參　細辛（各等分）</p>
<p>水煎服。</p>
<p><u>紫蘇飲</u>　治妊娠失調，胎氣不安，上㽲（音朽，病也）作痛，名曰子懸，並治臨產氣結不下等症。</p>
<p>大腹皮（須多洗數次）　川芎　白芍　當歸　陳皮　蘇葉　香附（炒，各一錢）　甘草（五分）</p>
<p>水二盅，加薑、蔥，煎八分服。若脾氣虛弱而不安，宜加「四君子」。</p>
<p><u>天仙藤飲</u>　治妊娠三月之後，足趾發腫，漸至腿膝，飲食不甘，狀似水氣，或腳趾間出黃水，名曰子氣。</p>
<p>天仙藤（即青木香藤，略炒）　香附（炒）　陳皮　甘草　烏藥</p>
<p>上各等分，加生薑、木瓜各三片，紫蘇三葉，水煎。食前服，日進三服。若因脾胃虛弱，宜兼「六君子」。</p>
<p><u>鯉魚湯</u>　治妊娠腹脹，胎中有水氣，遍身浮腫，小便不利，或胎死腹中，皆效。</p>
<p>當歸　白芍　白朮（各一錢）　茯苓（錢半）　橘紅（五分）　鯉魚（一尾，不拘大小）</p>
<p>先將鯉魚去鱗、去臟，白水煮熟，去魚　用汁，盅半入藥，加生薑五片，煎一盅，空心服。當見胎水下，如水未盡，胎死腹中，脹悶未除，再製一服，水盡脹消乃己。</p>
<p><u>羚羊角散</u>　治妊娠虛風，頸項強直、筋脈攣急、語言蹇澀、痰涎不利、不省人事，名曰子痼。</p>
<p>羚羊角（鎊）　川獨活　棗仁　五加皮　米仁（炒）　防風　當歸　川芎　茯神　杏仁（去皮尖，各一錢）　炙甘草　木香（各二分）</p>
<p>加姜五片，水煎服。</p>
<p><u>治孕婦咳嗽</u>　將貝母去心，用麩皮炒令黃，去麩皮，將貝母為末，砂糖拌勻，為丸如雞豆大。含化一丸，神效。</p>
<p><u>治孕婦忽腹絞痛</u>　用棗子十四枚，燒焦為末，童便服。</p>
<p><u>冶孕婦下赤白痢，絞刺疼痛</u>　用雞子一個，烏雞生者尤妙，頭開一竅，傾出白，留黃在內。入黃丹一錢，打令相勻，以厚紙裹之，黃泥封固，炭火上炙熱，焙乾為末。每服二錢，米飲調下。一服愈者是男，兩服愈者是女，奇效不爽。</p>
<p><u>治孕婦小便不通</u>　孕婦胎滿壓胞，多致小便閉塞，宜升舉其氣，或以補中益氣湯探吐，或令穩婆手入產戶，托起其胎，則小便自通。然不如令孕婦眠於床上，將床倒豎起，胎即不壓而便即通，勝於手托多矣。</p>
<p><u>滑胎煎</u>　胎氣臨月，宜服此數劑以保易生。</p>
<p>當歸（三錢）　川芎（七分）　杜仲（炒，二錢）　熟地（三錢）　枳殼（七分）　山藥（二錢）</p>
<p>水二盅，煎八分，食前服。如便實多滯者，加牛膝一，二錢。</p>
<p><u>脫花煎</u>　凡臨盆將產者，宜先服此藥催生最佳，並治產難經日，或死胎不下，俱妙。</p>
<p>當歸（一兩）　川芎　牛膝（各二錢）　車前子（錢半）　肉桂（一錢）</p>
<p>水二盅，煎八分，熱服。服後用酒一杯，妙。若氣虛困劇者，加人參隨宜。若陰虛者，加熟地三、五錢。</p>
<p><u>生化湯</u>　此錢氏世傳治婦人者。</p>
<p>當歸（五錢）　川芎（二錢）　甘草（炙，五分）　乾薑（炒至焦黑，三分）　桃仁（十粒，去皮尖）</p>
<p>水二盅、棗二枚，煎八分，溫服。</p>
<p>凡婦人臨產及產後，皆宜此藥，或隨症加減。凡胎衣不下，或血冷氣閉、血枯氣弱等症，連服生化湯二、三劑即下，或用此送益母丸，一丸即下。蓋益母草行血養血，性善走而不傷人者也。凡血暈、虛暈，加荊芥穗六，七分。凡血虛，加熟地三、四錢。氣虛、氣脫，加人參、黃耆。陽虛厥逆，加附子、肉桂。氣壅有痰，加陳皮、竹瀝。血燥便結，加麻仁、杏仁，肉灰蓉。多汗不眠，加茯神、棗仁、黃耆。煩熱，加丹皮、地骨皮。惡露未盡、身發寒熱、頭痛脅脹、小腹脹痛，加紅花、丹皮、肉桂各四分，延胡索一錢。內傷飲食，加山楂、陳皮、砂仁，或神麯、麥芽。外傷寒濕，加蒼朮、白朮。</p>

<h2>治難產</h2>
<p>產時胞漿未下，但只穩守無妨。若胞漿破後，一、二時辰不生，即當服催生等藥，如滑胎煎、脫花煎、益母丸之類。蓋漿乃養兒之生，漿幹不產，必其胎元無力，愈遲則愈干，力必愈乏，所以速宜催之。</p>
<p><u>一方</u>　令產婦以自己發含於口中，噁心欲嘔即下。（此方亦治胎衣不下）。</p>
<p><u>又方</u>　用蓖麻子去殼研爛，敷產婦手心，足心即下。下後須立時去之，不去則腸不能收矣。如患腸不收，即以此藥置頭頂心便收（此方亦治胎衣不下）。</p>
<p>若胞破而水血乾，產路澀，則兒難下，宜急用大料催生藥助其氣血，並濃煎蔥湯或紫蘇湯熏洗產戶，使其暖而氣達，自當順下。若遲久力乏，自己耗涸，則愈危矣。當用八珍湯一斤、益母草四兩濃煎，不時飲之，亦有得生者。</p>
<p><u>經驗滑石散</u>　凡水下胎干，胎滯不生，用此最效。</p>
<p>滑石（一兩，飛過）</p>
<p>白蜜、麻油各半盞，慢火熬熟，掠去沫，調滑石末，頓服。外以油、蜜調於產婦臍腹上下摩之，立效。</p>
<p><u>又方</u>　治水乾力乏難生。</p>
<p>用赤小豆二升煮熟取汁，入正阿膠一兩同煎片刻，服之，多服愈善（雙生，第二子有遲至周日者，不必用藥）。</p>

<h2>治逆生倒產</h2>
<p>用蓖麻子研爛，塗產婦頂心上。須臾覺腹中提正，速速刮去，即於腳底心塗之，自然順生。</p>
<p><u>又方</u>　用蛇退一條，蟬蛻十四個、頭髮一握，俱燒為灰。每服二錢，溫酒調下。仰臥霎時，兒即順生。</p>
<p><u>又方</u>　治逆生、橫生，諸藥不效，但灸右腳小趾尖頭。艾壯如小麥大，下火立產。</p>

<h2>治胞衣不出</h2>
<p>有以氣血疲弱，不能傳送而不出者，其症但見無力而別無痛脹。治當補氣助血，宜速用決津煎、滑胎煎等方。前所云口含頭髮、足底心塗蓖麻子二方，俱可用之。若血滲胞中，停蓄既久，而為脹為痛，或喘或急，則非逐血破血不可也。宜速用奪命丹或失笑散，以熱酒調服，使血散脹消，其衣自下。</p>
<p><u>奪命丹</u>　治瘀血入胞，脹滿難下。急服此藥，血即消，衣自下。</p>
<p>附子（制，五錢）　乾漆（碎之，炒至煙盡）　丹皮　當歸（各一兩）</p>
<p>共為細末，另用大黃末一兩、好醋一升，熬成膏，和前藥為丸，桐子大，溫酒吞五、七丸。</p>
<p><u>失笑散</u>　治婦人心痛氣刺不可忍，及產後兒枕蓄血、惡血上攻疼痛。並治小腸氣痛。</p>
<p>五靈脂（揀淨）　蒲黃（等分，俱炒）</p>
<p>為末，每服二、三錢，用酒煎熱服（按：此方若用以止痛，蒲黃宜減半。若用以止血，則宜等分）。</p>
<p><u>決津煎</u>　治婦人血虛經滯，不能流暢而痛極者，宜用此湯。此用補為瀉之神劑也。</p>
<p>當歸（三錢）　澤瀉（錢半）　牛膝（二錢）　肉桂（一錢）　熟地（二錢）　烏藥（一錢，如氣虛甚者，此味不用亦可）</p>
<p>水二盅，煎七分，食前服。如嘔惡者，加乾薑二錢（炒焦）如氣滯而痛脹者，加香附一、二錢，或木香七、八分。如血滯、血澀者，加酒炒紅花一、二錢。如小腹不暖而痛極者，加吳茱萸一錢。如大便結澀者，加肉蓯蓉二、三錢。</p>

<h2>治產後血暈</h2>
<p>猝時昏暈，藥有未及，宜燒秤錘令赤，攜至床前，以醋沃之。或以醋塗產婦口鼻，令酸氣入鼻，收神即醒。或燒舊漆器，或用乾漆燒煙燻之，使鼻受其氣皆可，此法惟輕而暴暈者所宜。若胸腹脹痛上衝，此血逆症也，宜失笑散。若痰盛氣粗，宜二陳湯。如無脹痛氣粗之類，則屬氣虛，宜大劑芎歸湯、八珍湯之類主之。</p>

<h2>治子死腹中</h2>
<p>凡子死腹中者，多以觸傷，或犯禁忌，或以胎氣薄弱，不成而殞；或以胞破血乾，持久困敗。但察產母，腹脹舌黑，者，其子己死。若非產期而覺腹中陰冷、重墜，或為嘔惡。或穢氣上衝而舌見青黑者，皆子死之症，宜速用下死胎方下之。下後察其虛實，隨加調補，自愈。若唇、舌、面色俱青，則母子皆危之兆也。</p>
<p>下死胎方用當歸一兩、厚朴三錢、陳皮二錢，入酒、水各一碗，煎至一碗。去渣，加朴硝三、五錢，再煎十餘沸，熱服，死胎自下。</p>
<p><u>一方</u>　用紅花，以酒煮汁，飲二、三碗即下。或止用脫。花煎亦妙。</p>

<h2>治子宮不收而外墜</h2>
<p>宜內服補中益氣湯，外以黃耆煎湯熏洗。</p>
<p><u>一方</u>　用荊芥、藿香、椿根白皮，煎湯熏洗，神效。</p>
<p><u>一方</u>　用枳殼、訶子　五倍子、白礬，煎湯熏洗。若不收，再灸頂心百會穴數壯即收。</p>
<p><u>一方</u>　用蓖麻子研爛，塗頭頂心即收。收後須即洗去。</p>
<p><u>澤蘭湯</u>　治勞怯經閉。</p>
<p>澤蘭葉（二錢）　當歸　白芍（各一錢五分）　甘草（五分，炙）</p>
<p>用水煎服。</p>
<p><u>柏子仁丸</u>　治血虛有火，月經耗損，漸至不通，日漸贏瘦而生潮熱。慎勿以毒藥通之。宜用此丸或澤蘭湯。</p>
<p>柏子仁（炒）　牛膝　卷柏（各五錢）　澤蘭葉　續斷（各二兩）　熟地（三兩，酒蒸爛，搗膏）</p>
<p>共為末，入熟地膏，加蜜丸。每服三錢，米飲下。</p>
<p><u>牛膝散</u>　治月水不利、臍腹作痛，或小腹引腰、氣攻胸膈。</p>
<p>牛膝（酒炒）　當歸（酒浸）　赤芍　肉桂　桃仁（去皮尖）　延胡索（炒）　丹皮（各一兩）　木香（三錢）</p>
<p>共為末，每服二錢，酒調下。</p>
<p><u>克應丸</u>　治赤白帶下。</p>
<p>熟地（酒蒸，搗膏）　赤芍　當歸　赤石脂（煅醋淬）　龍骨　茯苓　丹皮　川芎　牡蠣（煅，酒淬）　艾葉（醋製）</p>
<p>共為末，醋糊丸。每服三錢，白湯下。</p>
<p><u>固下丸</u>　治赤白帶下。</p>
<p>樗皮（即臭椿樹去粗皮，兩半）　白芍（五錢）　良薑（炒黑）　黃柏（炒黑，各三錢）</p>
<p>共為末，米糊丸。每服二錢，米飲下。</p>
<p><u>啟宮丸</u>　治子宮脂滿不能孕育。婦人肥盛不孕者，以脂滿，子宮壅塞，故不受胎。此方治之甚效。</p>
<p>川芎　白朮（炒）　半夏曲（各一兩）　香附（醋炒，一兩）　茯苓　神麯（各五錢）　橘紅　甘草（各二錢）</p>
<p>共為末，米糊丸。每服三錢，白湯下。</p>
<p><u>四制香附丸</u>　調經養血、順氣受孕。</p>
<p>當歸（酒洗）　熟地（酒蒸）　白芍（酒炒）　川芎（各四兩）　香附（八兩，分為四制，酒、醋、童便、米泔各浸二兩。浸至一宿，曬乾用）　白朮（炒）　澤蘭葉　陳皮（各三兩）　黃柏（酒炒）　甘草（酒炒，各一兩）</p>
<p>上為末，酒糊丸。每服三錢，空心，白湯下。稟寒者，去黃柏，加艾四兩（醋煮為餅，烘乾研末）同入上藥。</p>
<p><u>益母丸</u>　治月經不調、赤白帶下，及胎前產後諸般奇痛，無所不療。</p>
<p>益母草：方梗，對節生葉，葉類火麻，四、五月間開紫花者是，白花者非。採取曬乾，連根、莖、葉勿犯鐵器，磨為細末，煉蜜丸如彈子大。每服一丸，以熱酒和童便化下。或隨症用湯引送下。或以此為末，每服二錢亦可。或採取搗爛，以布濾取汁，用銅器熬成膏，如黑砂糖色為度，入磁罐收貯，每服用二、三匙，甚妙。產時或倉卒未合，只用生益母草搗汁，入蜜少許服之，其效甚大。</p>
<p><u>槐榆散</u>　治血崩，兼治男人腸風下血。</p>
<p>槐花　地榆（等分）　俱炒</p>
<p>用酒煎服。</p>
<p><u>如聖散</u>　治血崩，三服全愈。</p>
<p>棕櫚子　烏梅肉　乾薑（俱燒存性，等分）</p>
<p>共為末，每服二錢，空心，烏梅湯調服。</p>
<p><u>龍骨散</u>　治血崩不止。</p>
<p>龍骨（煅）　當歸　香附（醋炒，各一兩）　棕毛灰（五錢）</p>
<p>共為細末，每服四錢，空心，米湯調下。忌油膩、煎炒。</p>
<p><u>又治血崩方</u>　棉花子以銅鍋炒黑，為末，黃酒調下二、三錢，數服即愈。</p>
<p><u>又方</u>　陳槐花一兩、百草霜五錢共為末，每服二錢，燒紅秤錘淬酒服。</p>
<p><u>又方</u>　白扁豆花（紅者勿用）焙乾為末，入鹽少許，米湯下。</p>
<p><u>栝蔞散</u>　治吹乳。因兒飲乳，為口氣所吹，致今乳汁不通、壅結腫痛，宜速服此散。外以南星為末敷之，更以手揉散之。</p>
<p>栝蔞（一個）　乳香（二錢）　用酒煎服。</p>
<p><u>治乳痛簡易方</u>　用蒲公英連根帶葉二兩搗爛，好酒煎服，睡去即安，其效甚捷。或加忍冬藤汁更好。</p>
<p><u>又方</u>　鹿角尖三寸，炭火內略煅微焦，碾末。每服三錢，酒調下。乳痛末成者，一再服必消。</p>
<p><u>又方</u>　用豬牙皂角去皮，蜜炙為末，一錢加蛤粉五分。酒調服。</p>
<p><u>又方</u>　用萱草根擂酒服之，以滓敷患處。</p>
<p><u>連翹金貝煎</u>　治乳癰並治一切癰毒在臟腑、肺膈、胸間者。</p>
<p>金銀花　蒲公英　土貝母　夏枯草（各三錢）　紅藤（七八錢）　連翹（七錢）</p>
<p>用好酒二碗，煎一碗，服後臥片時。火盛者，加天花粉三錢。</p>
<p><u>又方</u>　治乳癰爛穿心者。</p>
<p>用貓兒腹下毛，炒黑存性，為末乾摻或清油入輕粉少許調敷。</p>
<p><u>豬蹄湯</u>　治乳少。</p>
<p>豬蹄一隻、木通一兩，同煮食。或加漏蘆一兩更好。</p>
<p><u>附方</u>　薤似蒜，治婦人乳開裂，疼痛出血，取菩頭搗爛敷之。</p>
<p><u>清肝滲濕湯</u>　治婦人肝經鬱滯，邪火妄行，致陽腫痛，或風熱作癢。</p>
<p>川芎　當歸　白芍（炒）　生地　梔子　黃連　連翹　龍膽草（各一錢）　銀柴胡　澤瀉　木通（各六分）　滑石（二錢）　蘆薈（五分）　甘草（三分）　防風（八分）</p>
<p>水二盅，加淡竹葉、燈心各二十，煎八分，食前服。</p>
<p><u>銀杏散</u>　治婦人濕熱下注，陰中作癢及內外生瘡。</p>
<p>杏仁（去皮尖，研）　輕粉　水銀（鉛製）　雄黃（各一錢）</p>
<p>上各為細末，共和勻，每用五分，棗肉一枚舂爛和丸，用絲綿包裹。先用塌癢湯患處熏洗，隨將藥綿安入陰內，留一綿條在外，以便取出，一日一換。重者只四、五枚痊愈，仍兼服前藥。</p>
<p><u>塌癢湯</u>　苦參　威靈仙　蛇床子　當歸尾　狼毒（各一兩）　鶴蝨草（二兩）</p>
<p>用河水十碗煎數滾，濾清貯盆內，乘熱先熏，待溫後洗。臨洗，入雄豬膽汁二、三枚同洗更妙。</p>
<p><u>雄黃藜蘆散</u>　治婦人陰中突出如蛇，或似雞冠菌樣。雄黃（二錢）　蔥管藜蘆（二錢，研細）　輕粉　鱉頭（煅黃色，各一錢）</p>
<p>以上各研極細末，和勻再研。先用芎歸湯煎洗患處，隨後搽藥，早、晚二次，其患漸收。</p>
<p><u>芎歸湯</u>　川芎　當歸　白芷　甘草　膽草（各五錢）　煎湯浴洗。</p>
<p><u>附治嬰兒撮口臍風</u>（俗名七日臍風）　臍風者，父母先天之毒也。凡遇此病一起，先視其臍下，必有青經一條，直衝臍間。如經到臍，則無救矣。未到臍時，先用銀刀挑斷（首飾花腳磨快可用）當頭灸三壯，後用藥。</p>
<p>全蠍梢　殭蠶　梔子　蟬蛻　南星（各五分）　白附子（四分）　川連（八分）　川蜈蚣（一條）　防風（六分）　甘草（二分）</p>
<p>加燈心煎。</p>

<h2>小兒科</h2>
<p><u>稀痘丹</u>　貝麻子（去殼、去油，四十粒）　硃砂（一錢）　麝香（三釐）</p>
<p>共搗爛，應端午午時敷小兒頭頂心，並兩太陽、兩手心、兩手彎、兩足心、兩足彎。連敷三年，然後種痘，痘必少。</p>
<p><u>又方</u>　凡嬰兒無論男女，用肥大光潔川楝子　臼內搗爛（忌用鐵器），取新砂鍋放水煎濃，傾入盆內，於無風處將新稀布一方蘸水，自頭至足，遍身洗擦，不留余空，仍將布拭乾，避風片刻。凡洗擦，須自五月至八月擇七個除日，洗七次非但不出痘，且免瘡癤。若一處不洗，出痘時聚於一塊矣。川楝子按歲遞加，一歲至三歲者，用七個，三碗水煎。四、五歲者，用九個，五碗水煎。六，七歲者，用十五個，七碗水煎。八歲至十歲者，用二十個，九碗水煎。十一歲至個五歲者，用三十個，十五碗水煎。上二方新增。</p>
<p><u>保和丸</u>　治飲食停滯胸膈，痞滿腹脹。</p>
<p>神麯（炒）　陳皮　半夏（制）　茯苓　山楂肉（蒸，各一兩）　蘿蔔子（炒）　連翹（各五錢）</p>
<p>共為細末，粥丸，綠豆大。每服三十丸。</p>
<p><u>治墊舌</u>　舌下重厚也。銀針挑破，少出毒血可愈。</p>
<p><u>銀白散</u>　治胃虛吐瀉。</p>
<p>糯米（炒）　白扁豆（炒，各二兩）　白朮（炒，一兩）　甘草（炙）　丁香　藿香（各二錢）</p>
<p>共為末，每服二、三錢，米飲調下。</p>
<p><u>鉤藤飲子</u>　治一切驚風潮搐、目視昏迷。</p>
<p>鉤藤鉤　防風　獨活　天麻　天竺黃　羌活　川芎（各一錢）　升麻　甘草（炙）　龍膽草　麻黃（各五分）　蟬退（五個，去頭足）</p>
<p>加姜二片、棗一枚，水煎服。</p>
<p><u>治慢諒風訣</u>　一釐硃砂一烏梅，麝香少許一同擂，再加幾點生人血，見了閻王也放回。</p>
<p><u>甘草湯</u>　治撮口。</p>
<p>生甘草一錢濃煎，以棉球蘸之，令小兒口吮，出痰涎，卻以豬乳點入口中即瘥。</p>
<p><u>星蘇散</u>　治諸風口噤不語。</p>
<p>南星（略炮，切片，七分）　紫蘇（五葉）　姜（四片）</p>
<p>水煎，入雄豬膽汁少許，溫服。</p>
<p><u>止汗散</u>　治睡而自汗。</p>
<p>舊蒲扇燒存性，為末。每服二錢，酒調下。</p>
<p><u>七味肥兒丸</u>　治小兒食積五疳，頸項結核、發稀成穗，發熱作渴、消瘦等症。</p>
<p>黃連（炒）　神麯（炒）　木香　檳榔（各一兩）　使君子（酒浸）　麥芽（炒，各二兩）　肉豆蔻（煨，一兩）</p>
<p>而糊丸，麻子大。每服三、五十丸，米飲下。</p>
<p><u>大蘆薈丸</u>　治小兒肝脾疳積、發熱體瘦、熱渴、大便不調，或瘰癧結核、耳內生瘡、牙腮蝕爛、目生雲翳等症。</p>
<p>胡黃連　黃連　蘆薈　白蕪荑（炒）　白雷丸（破開，赤者勿用）　木香　鶴蝨草（微炒）　龍膽草（各一兩）</p>
<p>共為末，米糊丸，麻子大。每服一錢，白湯下。</p>
<p><u>治小兒疳症屢驗神效方</u>（歸安姚毅齋刻是方廣施）　用雄豬馬蹄肝一（不可落水），將竹刀切厚片，入碗內加百草霜二錢（即鍋底心煤，研細篩淨）　穀精子二錢（買連根者，去梗用子）同拌勻，再加酒漿一茶杯，放飯鍋內蒸熟。將肝在原酒內去藥末服之，其酒汁用綿濾去渣，加真海粉四錢同頓服之，兩、三服必全愈斷根，百試百驗。愈後忌油膩、生冷、麵食、甜食一月。</p>
<p><u>搽牙散</u>　治痘後餘毒攻牙生疳，一日爛進一分，急用此搽之。</p>
<p>雄黃　五倍子　枯礬　胡黃連　北細辛　烏梅（火煅存性）　銅綠</p>
<p>等分為末，搽之。</p>
<p><u>吹口丹</u>　治疳。</p>
<p>黃連　青黛　兒茶　片腦</p>
<p>等分為末，吹入。</p>
<p>又治走馬牙疳三方，已載在治齒牙門，俱可採用（詳內科）。</p>
<p><u>綿繭散</u>　治疳蝕瘡，膿水不絕。亦總治瘡毒膿水淋瀝。</p>
<p>出蛾綿繭　生白礬（入繭內，以炭火煅枯）</p>
<p>共為細末，乾摻瘡口。</p>
<p><u>治傷風鼻塞，不能吮乳</u>　用天南星為末，以生薑自然汁、葉和作薄餅，置小兒頭頂心處，片時即通。</p>
<p><u>治小兒丹毒</u>　此毒多生頭面四肢，色赤，或腫，遊走不定。甚者宜用砭法，將細磁器擊碎，取有鋒芒者一塊，以箸一根，劈開頭，夾定，用線縛住。兩指輕捏箸梢，令磁鋒正對毒頂，懸高寸許，另用一箸輕擊筋頭，令毒血遇刺而出。更以黃柏、草烏炒研細末，入麻油少許調敷，入內服荊、防羌、柴等藥。若使毒氣入腹則不治，皆因母食辛辣、炙爆，以致內熱，宜令其母忌口、服藥為要。</p>
<p><u>治小兒鵝口</u>　凡小兒口內白屑滿口者，為鵝口瘡，不能飲乳。用發或軟絹纏指，蘸茶拭之使淨。若屑不能脫，濃煮慄木湯，以綿纏箸頭拭洗，卻用飛過黃丹搽之。</p>
<p><u>治小兒口角爛</u>　用頭髮灰、燕窩泥同搗敷之。</p>
<p><u>治小兒滿身發癩</u>　用土大黃新鮮者，搗爛，加砂糖少許，擦之即愈。</p>
<p><u>治小兒夜啼</u>　蟬退下半截研末，煎薄荷湯，入酒少許調服，則不夜啼矣。</p>
<p><u>又方</u>　用硃砂寫「甲寅」二字，貼床頭即止。</p>
<p><u>治小兒蟲積腹痛</u>　用巴豆一粒去殼，壓去油淨，硃砂一分同研勻。用雞子一個開頂，微去白，入藥在內攪勻，仍將紙餬口，於銅構內水煮。須用草圈圍定，勿令跌倒流出。俟熟令兒食之，即打下蟲積，效甚捷。</p>
<p><u>治小兒遺尿</u>　取龜尿灌臍中即止。將龜放銅盆中，用鏡照之，龜見自影即尿甚多。</p>

<h2>治疹</h2>
<p>疹之稱名有異，北直曰疹子，蘇松曰沙子，浙江曰醋子。發熱之初，與傷寒相似，而疹自有可驗之法。初熱一日至次日雞嗚時，止存五心微熱，漸見咳嗽噴嚏、面腫腮赤、眼中多淚、鼻流清涕，或腹中作痛、飲食漸減。到申酉之間，其熱復盛，如此者三、四日。至五日而其熱不分晝夜。六日早時，其疹出在兩頰下，細細紅點。至午時，兩手背及渾身密密皆有紅點。七日普遍掀發，其鼻中清涕不流，噴嚏亦不行。七日晚，兩頰顏色漸淡。此大概驗疹之法。</p>
<p>辨吉凶：或熱或涼，五、六日而後出者輕。透發三日而漸沒者輕。淡紅滋潤，頭面勻淨而多者輕。頭面不出者重。紅紫黯燥者重。冒風沒早者重。黑黯乾枯，一出即沒者不治。鼻青糞黑者不治。</p>
<p>大概治法：疹子將出時，古法多用升麻湯表散毒邪，亦佳。若發熱六，七日後，明是疹子，卻不見出，此必皮膚堅厚、腠理閉密，或為風寒所襲，或曾有吐瀉，皆能伏也。急用托裡散表之劑，如麻黃湯去杏仁，加蟬退，升麻，外用胡荽酒之類。若發出連綿，三、四日不收者，乃陽毒大盛，宜大青湯，或用荊芥、牛蒡子、元參、石膏、桔梗、甘草主之。</p>
<p><u>升麻湯</u>　解散疹毒。</p>
<p>升麻（去須）　葛根（去皮，各一錢）　白芍（酒浸，二錢）　甘草（炙，一錢）</p>
<p>水一盞，煎五分，食遠服。</p>
<p><u>透邪煎</u>　萬氏謂疹子初熱，五日內不宜用藥。然解利得宜，則毒必易散，此方最為妥當。</p>
<p>當歸（二錢）　白芍（酒炒，二錢）　防風（八分）　荊芥（一錢）　炙甘草（五分）　升麻（五分）</p>
<p>水盅半，煎服。</p>
<p><u>大青湯</u>　解斑疹火毒良方。</p>
<p>生地　石膏　元參　地骨皮　知母　木通　甘草　青黛　荊芥（各等分）</p>
<p>水盅半，加淡竹葉十二片，煎服。</p>
<p><u>麻黃湯</u>　麻黃　桂枝（各二錢）　甘草（七分）　杏仁（去皮尖，七分）</p>
<p>水二盅，先煮麻黃片時，去沫，後入諸藥同煎七分服。</p>
<p><u>胡荽酒</u>　用胡荽一把，以好酒二盞煮數沸，令乳母含一二口噴兒頭面，再於房中燒胡荽香，以闢除穢氣，皆能使疹出快。</p>
<p><u>麥門冬湯</u>　治表邪內熱，咳嗽甚者。</p>
<p>麥門冬（去心）　葛根（去皮，各一錢）　升麻（去須，五分）　赤芍　茯苓（各六分）　石膏（煅，錢半）　炙甘草（四分）　水煎服。</p>
<p><u>透斑中和湯</u>　治疹泄瀉。</p>
<p>升麻　乾葛　豬苓　澤瀉　陳皮　半夏　川芎　茯苓（各七分）　前胡　桔梗（各一錢）　柴胡（一錢）　甘草（三分）</p>
<p>水二盅，加姜三片，煎七分，幼小者作兩次服。</p>
<p>疹禁忌：凡疹發表之後，切戒風寒、生冷。如一犯之，則皮膚閉密，毒氣壅滯，反至內攻，欲出不出，危亡立至，不可不慎。又忌雞魚、炙爆、酸醋、甜食、五辛之類，直過七七之後，方可食之，惟宜食淡，不可縱口致生他疾也，即鹽物亦不可食。若誤食雞魚，則終身皮膚粟起如雞皮之狀，或遇天行出疹之時又至重出。誤食豬肉，則每歲凡遇出疹之月多有不利。誤食酸醋，致咳嗽不已，則每歲遇出疹之月必多咳嗽。誤食五辛，則不時多生驚熱。誤食甜物，則熱毒收於牙齦，重則變為走馬疳，極是險症。</p>
<p>疹飲食：凡出疹者，多有五、六日不飲食，此胃為邪氣所侵，亦為邪氣所養，故不食亦不妨，切不可著意治之，只宜治疹。疹出盡，毒氣漸解，即思飲食。尤不可與麵食，雖粥亦每次只可少與，候氣清神爽、全身不熱，漸漸加添。</p>
<p>疹腹痛：凡疹初熱一日至五、六日之間，多有腹痛之症，此大腸之火鬱於皮竅之中，故作腹痛。不可認作傷食，用消導之藥或以手揉，俱能致害。但解疹毒，毒散則腹痛自止。</p>
<p>疹後調養宜慎：疹後餘毒入胃，久而不散，以致牙齦黑爛，臭氣衝人者，名為走馬疳，馬鳴散主之。甚者急用人中白、蘆薈、使君子、龍膽草、黃連、五靈脂，為丸服之，以清胃火。若不早治，而至於齒脫鼻壞則無及矣。疹後飲食如常、動止如故，乃卒然心腹絞痛，遍身汗出如水者，此因元氣虛弱，失於補養，外雖無病，裡實虛損，遂為惡氣所中，謂之中惡，多至不救。故疹雖比痘稍輕，而亦為生死所關，不可不加意謹慎也。</p>

<h2>附麻疹</h2>
<p>痘之外有疹，疹之外又有麻疹，亦疹之類。但正疹則熱至五、六日而後一齊湧出，大者如蘇子，次者如芥子，小者如蠶子，粒粒成瘡，非若麻疹之皮紅成片也。且麻疹之出，則不拘三、四日以火熙之。遍身如塗朱之狀，此將出之兆。出則細碎皮紅如蚊、蚤之跡者，即麻疹也。亦或有六日始出，出而又沒，沒而又出，不過一周時許。世俗謂一日三出，三日九出，後方齊出透徹。然亦有不拘者，只三日間從面至胸背、手足，雖隨出隨沒，然只要出透，以遍身紅潤者為美。重者遍身膨脹，眼亦封閉，色有赤、白、微黃不同，只要紅活，最忌黑陷，發不出而喘者即死。又有遍身但紅而絕無斑點者，調之火丹，亦其類也。總皆熱毒所攻，治法大略相同。</p>
<p><u>綠萼梅</u>　治瘄閉不發。</p>
<p>千層白梅花蕊綠蒂者</p>
<p>將開時收下，陰乾。用時取一撮，清水略煎，服之神效。</p>
<p><u>蚱蜢湯</u>　治小兒急驚風。</p>
<p>每服三個，用滾水半盅，重湯煎服，立效。每年應白露時辰收來，陰乾。若放在空床數日，而摘於帳上者尤妙。</p>

<h1>卷之四　救急門</h1>

<h2>暴死</h2>
<p>凡人涎潮於心，卒然倒僕，急扶人暖室，用火炭沃醋，使醋氣衝入病人鼻中，良久自蘇。或搗韭汁灌鼻中，或用皂角研末吹鼻中，得嚏即醒。或倉卒無藥，急於人中穴及兩足大拇趾離甲二分，各灸三、五壯即活。</p>
<p>凡人卒然昏倒、身冷無痰，此名氣厥，亦名葉氣，身溫有痰者，則名中風。俱用上法治之，令得醒轉。</p>
<p>又須分別閉與脫二症明白。如牙關緊閉、兩手握固，即是閉症，可用蘇合丸、牛黃丸之類灌之；若口開手撤、眼合遺尿，汗出如珠，即是脫症，須用大劑理中湯灌之，及灸臍下一寸穴，可救十中一、二。若誤服「蘇合」等丸，必不救矣。</p>
<p>賈似道《悅生隨鈔》云：凡中風者，用荊芥穗三錢為末，以酒調下立愈。</p>

<h2>中寒</h2>
<p>凡冬月中寒，卒倒、身強口噤，手足厥冷，當濃煎薑湯灌之。凡凍死有氣者，以灰炒熱，盛囊中，熨其心頭，冷即易之，或用薑、熱酒各半溫服亦好。切忌遽以火烘，冷與熱爭必死，浴以熱湯亦死。</p>

<h2>中暑</h2>
<p>凡人暑月行路，中暑卒死，以路上熱土圍臍，令人溺尿其中即活。或薑湯，或童便，乘熱灌之；或置日中，或令近火，以熱湯灌之，即活。切勿飲以冷水及臥冷地，正如凍死人若速近火即死。</p>
<p><u>又方</u>　取路上熱土並大蒜同研爛，水調，去渣灌下。</p>

<h2>縊死</h2>
<p>急用手裹衣物，緊塞穀道，徐徐抱起解繩，切不可將繩索割斷，安被臥之。以一人用腳踏其兩肩，手攙其發，常令弦急，勿使緩縱。以一人揉其項痕，捻圓喉管，並按其胸上，數擊動之。以一人摩其手足屈伸之。若已強直，但漸屈之，並按其腹，以兩人用管吹氣入其兩耳中，又刺雞冠熱血滴其口中，男用雌雞，女用雄雞。若氣不接，將腰輕打三、四拳，或以皂角末擦鼻，雖得氣從口出，呼吸眼開，仍須如上按摩不住，俟灌湯能咽乃止。大抵自旦至暮，雖身冷皆可救活。若自暮至旦，或陰氣盛而難救些，然救之得法，亦可活也。</p>

<h2>溺死</h2>
<p>急倒提出水，用牛一頭令橫臥，以腹合牛背上，牽牛徐行，使吐出腹中之水，以老薑擦牙即活。口噤者攪開，橫一筷於牙間，使水得出。如一時無牛，以鍋覆地，將溺人臍對鍋臍俯臥，以手略托其頭，使水流出即活。或俯臥凳上，腳後稍高，蘸鹽擦其臍，待其水自流出。或用皂角研末，綿裹塞其糞門。須臾出水即活。切忌火烘，逼寒入內不救。凡冬月落水凍死，微有氣者，即脫去濕衣，解活人熱衣包之，用大米炒熱熨心上，冷即換之，以熱酒、薑湯灌之即活。</p>

<h2>魘死</h2>
<p>凡夜睡魘死者，如原有燈則可，如原無燈。切不可點燈去照，但痛咬其腳跟，或咬大拇指，多唾其面。初聞時，切不可遽前呼喚，但少移動其臥處，徐徐喚之。或用皂角研末，吹入鼻中，得嚏即醒。</p>

<h2>論諸毒</h2>
<p>《風俗通》曰：禽獸自死者，俱有毒，不可食，而牛為尤甚。豬羊心肝有孔者，大毒。狗懸蹄者，食之立死。兔死而閉眼者，食之害人。魚無腮者有毒，腮大者亦有毒。鱉目凹、獨目、頭足不能縮、赤足、三足者，俱大毒；腹下有紅紋者，皆火練蛇所變，最毒。桃、杏雙仁者，大毒。雞養至年久者，其頭甚毒，不宜食。鰻昂首無腮、背有黑點，重二、三斤者，食之殺人。蝦無須、肚下通黑，煮之反白，不彎而直者，食之令人生疔不救。鱔項下有白點、通身浮水面並黑色者，食之立死。蟹獨螫獨目、腹下有毛、背有星點者，食之令人眼生翳膜，內障外障。夏月，酒在銅、錫器停久則有毒。夏月飲食過宿，防有毒蟲食之，則飲食亦毒。昔有食過夜炒雞而驟死者，遂成命案，幸遇廉明之官，再以炒雞試放原處，夜有尺余長蜈蚣來食，方知驟死由此，命案得白，故夏月宜謹防之。炊湯過夜，飲之有毒。屋漏水有毒，令人腹脹。荷花缸中水大毒。昔有留客過夜，客醉後發渴，不欲驚主索茶，而暢飲荷花缸中水，遂至驟死，亦成命案，幸遇博物之官，素之此水能殺人，究出原由而命案得釋。澤中死水有毒，飲之令人生瘕。土菌上有毛，下面無，仰卷赤色者，大毒。</p>

<h2>治中毒</h2>
<p>凡中蠱毒，令嘗白礬，不澀而反甘，嚼黑豆不腥氣，即是中蠱毒。可濃煎石榴皮汁飲之，當吐出惡蟲而愈，或米飲調鬱金末三錢下，亦好。</p>
<p><u>一方</u>　明礬，芽茶等分為末，水調服三錢。</p>
<p><u>解毒散</u>　治蠱毒及一切蛇蟲惡毒所傷。重者毒氣入腹，則眼黑口噤、手足強直，此藥平易，不傷元氣，大有神效，不可以易而忽之也。</p>
<p>用明礬、甘草為末，每服二錢，冷水下，亦可敷患處。</p>
<p>凡中砒霜毒，急飲以人溺及人糞汁，或刺羊血或鴨血熱服；或以生綠豆半升擂粉，入新汲水攪和，去渣取汁飲之最良。又或以地漿水頓服，若吐出又服。所謂洗盡腹中毒，全憑地上漿也。其法掘地成坑，以水灌注，攪成混水，是謂地漿。或稍澄片時服。</p>
<p>凡中鹽滷毒，宜縱飲生豆腐漿以解之。若婦女服多垂危者，急取活鴨或雞，斬去頭，將頸塞其人口中，使活血灌入可解，或一隻不足，須用至數只。</p>
<p>凡食牛、馬中毒，用甘草擂碎，酒服。當吐瀉，或渴者不可飲水，飲水必死。</p>
<p><u>一方</u>　淡豆豉擂人乳服之即解。</p>
<p>解食鱔、鱉、龜、蝦蟆等毒：淡豆豉半升，新汲水濃煎，溫服可解。然如前所云異形鱔、鱉等，恐不可解也。</p>
<p><u>解食魚毒</u>　用陳皮濃煎汁，服之即解。</p>
<p><u>解河豚毒</u>　五倍子、白礬等分為細末，水調服之。若一時困殆，倉卒無藥，急以清油多灌之，使毒盡吐出即愈。</p>
<p><u>解蟹毒</u>　用紫蘇葉濃煮汁飲之，或用蘇子亦可。或搗藕汁，或搗蒜汁飲之俱可。</p>
<p>解面毒：以生蘿蔔搗汁服之。或用大蒜，亦善解面毒。</p>
<p>解章毒：用忍冬葉（即金銀花），生啖之，或煎濃汁飲之。</p>

<h2>治人咬傷</h2>
<p>凡被人咬，人牙最毒，不可忽視，甚或至於腐爛，痛徹連心。初咬一日，宜多用熱小便浸傷處，洗淨牙黃、瘀血，隨用龜板燒灰為末，麻油調塗，或用鱉板亦可。若初咬失治至於膿血淋漓、臭穢腐爛，則須以蔥白二兩、甘草五錢，濃煎湯，每日洗盡傷處膿血，然後以龜板灰調塗，或用玉紅膏搽之更好。</p>

<h2>治虎傷</h2>
<p>解虎傷毒：麻油一碗，飲之即無妨。仍用葛根湯洗傷處，綿拭於，麻油調明礬塗之。再以青布作條，燃火入竹筒中，放煙熏傷處。口渴者，砂糖調水飲之。或以生冬瓜瓤敷傷處，時刻換之亦好。</p>

<h2>瘋狗咬傷</h2>
<p>傷得重者，九死一生之症，急於無風之處令人吮出瘡口惡血。如無血，則以針刺出血，用小便洗淨，用麻油調雄黃、少加麝香敷之，內服糯米散。用番木鱉半個切碎，斑蝥七個去頭、翅，足，若過一日，加一個，糯米一撮，三件慢火同炒至略焦，以米出赤煙為度。去斑蝥、木鱉，取米研末，冷水入麻油少許調服，以二便利下惡物為度。多日凶者，頭上有紅髮三根，拔去之。若仍凶，腹內有狗聲者，再加木鱉一個、斑蝥甘一個，如前製法，取米與服，後以黃連甘草湯解之。百日不可聽鑼鼓聲，終身不得食羊、犬肉及近苧麻地，犯之再發則不治。</p>
<p><u>一方</u>　斑蝥與糯米炒黃同服。張景岳曰：每見犯諸忌而復發者不救，又見服斑蝥而死者亦有之。蓋斑蝥至毒，止用糯米同炒，以取其氣，猶宜預備黃連、甘草以解其毒。若競服斑蝥，豈不危險，慎之。</p>
<p><u>又方</u>　天南星、防風、烏糖等分，煎水洗咬處，又將南星，防風為末敷上，又將二味多服煎即愈。切勿輕服斑蝥等藥。</p>
<p>凡遇惡犬傷，如倉卒無藥，即以百草霜，麻油調敷，或用蔥搗爛貼之，或以牛糞敷之，或蚯蚓糞敷之，或用米泔水洗淨，虎骨煅灰敷之，或口嚼杏仁極爛敷之，皆可救急。若稍延緩，恐毒氣入經為害。此段敷法，遇常犬咬亦可用。</p>

<h2>惡蛇傷</h2>
<p>急於傷處上下扎縛，使毒不散走，隨用針刺傷處出血，用雄黃等藥敷之，仍須中留一孔，使毒氣得泄，乃內服解毒散（方見前）。</p>
<p><u>又方</u>　五靈脂一兩、雄黃五錢，共為末，酒調服三錢，又以敷患處。</p>
<p><u>又方</u>　貝母三錢為末，盡醉飲之。少頃，酒自傷處為水流出，候水盡，再以貝母末敷瘡上，垂死可活。</p>
<p><u>又方</u>　細辛、白芷各二錢，雄黃、麝香各少許，共為末，以好酒調服二錢。</p>
<p><u>又方</u>　用青木香煎服，其痛即止。</p>
<p><u>又方</u>　用三七搗爛置之，毒即消散，神效無比。</p>

<h2>諸傷灸法</h2>
<p>凡惡犬、蛇、蠍、蜈蚣諸傷痛極危急，或因傷受風而牙關緊急、腰背反張，不省人事者，速切蒜搗爛，置傷處，隔蒜灸之，或二、三十壯，或四、五十壯，無不應手而愈，取效多矣。故《本草》謂蒜療瘡毒，有回生之功也。夫積在腸胃尚為難療，況四肢受患，經絡隔遠，藥不易及。古人有淋洗、灸刺等法，正為通經逐邪、導引氣血而設耳。</p>

<h2>馬咬傷</h2>
<p>毒氣入心則危。馬齒莧搗爛，煎湯服，外以粟子嚼敷。</p>

<h2>蜈蚣毒</h2>
<p>以鹽擦咬處，或鹽湯洗傷處，痛即止，再以雞涎或雞糞塗之。若覺毒重者，取大蜘蛛放傷處，自能吸去其毒。覺吸去畢，即投蜘蛛於水中，以全其命。</p>

<h2>壁虎咬</h2>
<p>用桑柴灰水煎數沸，濾濃汁，調白礬末塗之。</p>

<h2>蠍子螫</h2>
<p>用自礬、半夏等分為末，醋調塗之。</p>
<p>又：蠍怕膽礬，被螫腫痛，用膽礬擦之立消。《外臺》曰：凡遇一切毒物，不得起惡念向之，尤不得殺之，若輒殺之，後必受此物之害，慎之。</p>

<h2>鼠咬</h2>
<p>貓毛燒存性，入麝香少許，麻油調敷傷處，即不害。</p>

<h2>蜘蛛咬毒</h2>
<p>薑汁調胡粉敷瘡口，或用清油塗之。重者宜內飲羊乳。《本草》云：蜘蛛咬人，令人一身生絲，惟飲羊乳可解。昔有人被咬，腹大如孕，有僧教飲羊乳，數日而平。</p>

<h2>中蚯蚓毒</h2>
<p>石灰泡熱水，俟涼洗患處，久浸之則愈。小兒多受蚯蚓毒則陰囊腫如水泡，用鴨血塗之，或以鴨口含少時即消。</p>
<p><u>一方</u>　用鹽湯溫洗之亦效。</p>

<h2>誤吞水蛭</h2>
<p>昔一人夜間飲水，誤吞水蛭入腹，經停日久，內生水蛭，食人肝血，腹痛不可忍、面目黃瘦、不能進食幾死。傳得一方，用田中泥一塊，小魚三尾，同豬膏溶，搗勻，再用巴豆十粒去油，同上搗勻，為丸如綠豆大。用田中冷水吞下，大人五、七丸，小人三丸。須臾瀉下，水蛭盡，卻用八珍湯調理。</p>
<p><u>又方</u>　初吞時，食蜜，即化為水。</p>

<h2>誤吞銅鐵金銀</h2>
<p>但多食肥肉或青菜，自從大便出。服金屑未死者，以鴨血灌之可活。誤吞銅者，食荸薺、茨菰即化。誤吞針者，煮蠶豆同韭菜食，針自與韭同從大便出。</p>
<p><u>又方</u>　取田雞眼烏珠一對，冷水囫圇吞下，少頃嘔出，其針兩頭穿珠，立驗。</p>

<h2>骨鯁</h2>
<p>凡魚骨鯁，食橄欖即下。如無鮮者，用橄欖核磨水飲之（橄欖木作舟揖，魚觸著即死，物之相畏，有如此者）。</p>
<p>又：貓涎亦能下魚骨鯁。</p>
<p>凡雞骨鯁，用野苧麻根搗爛，如龍眼大，雞湯化下。</p>
<p>諸骨鯁，用犬吊一足，取其涎，徐徐嚥下。或用硼砂，井水化下。或醋煎威靈仙嚥下，或雞冠子煎湯嚥下（凡治鯁之法，可以類推，如獺掌治魚鯁，磁石治針鯁，虎、犬肉治骨鯁，發灰治發鯁，皆各從其類也）。</p>

<h2>竹刺鯁喉</h2>
<p>用老絲瓜灰三錢，酒下立消。</p>

<h2>吞發繞喉不出</h2>
<p>取自己亂髮燒灰，白湯調下一錢即消。</p>

<h2>針刺折肉內</h2>
<p>凡針刺折在肉內，用瓜蔞根搗爛敷上，一日換三次立效。</p>

<h2>竹木刺深入</h2>
<p>凡竹木刺深入難出者，用牛膝搗爛罨之即出。縱瘡口合，刺猶自出。</p>
<p>又方用螻蛄搗爛，塗刺處一時許，自然吐出。</p>

<h2>頰車開不能合</h2>
<p>醉之，睡中用皂角末吹其鼻，嚏透自合。</p>

<h2>治跌打損傷</h2>
<p>蘇木（槌碎）　紅花　當歸稍（各三錢）</p>
<p>用酒三碗，煎碗半，空心服，散其瘀血即無後患。跌重者，須服此方二、三帖。蘇木細條誤入喉間，最難得出，須細絹濾淨方妙。</p>
<p><u>天下第一神方</u>　治打傷筋骨、遍身青腫、紫血不行。欲死不救、諸藥不效，服此立愈。</p>
<p>白芷（一兩）　甘松（三錢）　三奈（一錢）　麝香（三分）</p>
<p>上共為末，每服三錢，好酒下。儘量一醉，臥一夜渾身皆安。</p>
<p><u>復元活血湯</u>　治跌打損傷，瘀血流於脅下作痛，或小腹作痛，或痞悶。</p>
<p>柴胡（一錢半）　花粉　穿山甲（炒）　當歸（酒拌）　大黃（酒炒，各一錢）　紅花　甘草（各七分）　桃仁（二十個，去皮尖，研碎）</p>
<p>上水鍾盅，入酒半盅，煎八分，食前服之，以利為度。</p>
<p>薛立齋曰：凡打撲墜墮，皮肉不破，肚腸作痛者，必有瘀血在內，宜以復元活血湯攻之。老弱者，四物湯加紅花、桃仁、穿山甲，補而行之。若血已去多而煩躁，此血虛也，宜補其血。如不應，當以獨參湯補之，不可概行攻下，致成敗症。凡損傷不問老弱及瘀血有無，俱宜服熱童便加韭汁，以酒佐之，推陳致新，其功甚大。若脅脹作痛，或發熱煩躁，惟飲熱童便一甌，勝服他藥。他藥雖亦可取效，但瘀血有無，恐不能盡識，反致誤人，惟童便不動臟腑，不傷氣血，萬無一失。嘗見覆車被傷者七、八人，仆地呻吟，甚者或至暈去，予俱令以熱童便灌之，皆得無恙。又嘗問諸營操軍有墜馬被傷者，何以治之？俱曰：惟服熱童便。此其屢試之驗亦明矣，惟胃虛作嘔及中寒泄瀉者不可服。</p>
<p><u>花蕊石散</u>　治打撲損傷，腹中瘀血、脹痛欲死。服之血化為水，其功不能盡述。</p>
<p>硫黃（明者，四兩）　花蕊石（一兩）</p>
<p>共為末，和勻入一瓦罐中，用紙筋和鹽泥將瓦罐四圍上下封固，約半寸厚。俟泥乾燥，將罐安在磚上，虛書八卦方位，用炭三十斤煅之。煅畢，俟罐冷將藥取出，再研細末。每服一錢。童便調下。</p>
<p>薛立齋曰：凡被傷已甚，元氣虧損，內有瘀血，不勝疏導者，用此藥一服，其血內化又不動臟腑，甚妙，甚妙。</p>
<p>罨跌閃腫痛用生薑、蔥白同搗爛，和麵炒熱罨之。如熱而痛者，用梔子研碎加麵炒熱罨之。</p>
<p><u>一方</u>　專用蔥白細切、搗爛、炒熱敷患處，蔥冷再易，神效。</p>
<p><u>一方</u>　以三七搗爛罨之，神效。</p>
<p><u>一方</u>　生薑、陳酒糟各半斤，同搗爛、炒熱罨傷處，神效（此方兼可罨夾棍傷）。</p>
<p>損傷敷夾法凡損防折骨者，先須整骨使正，隨用川烏、草烏等分為末，以生薑汁調貼之，夾定，然後服藥，庶可再續。</p>

<h2>治杖瘡</h2>
<p>凡杖後肉不破者，須用針刺出膿血，然後用藥敷之。</p>
<p>生半夏、松香等分為末，蜜水調成膏貼之，勿令見風。如干燥去，再換一個即愈。</p>
<p><u>又方</u>　川大黃一兩為末，加冰片二分另研細和勻，涼水調如糊，攤杖處，即時止痛，一日後換膏藥貼之。此方或加甘草一兩亦可。</p>
<p><u>又方</u>　紫霞膏（方見治瘰癧門）治新久棒瘡，疼痛不已，甚效。</p>
<p><u>又方</u>　大黃、白芷、生半夏各七錢，共為末，以薑汁調敷。干即再敷，以黑處血紅為度，即換貼膏藥。</p>
<p><u>大成湯</u>　治杖後瘀血內攻，肚腹膨脹、噁心便閉。</p>
<p>陳皮　當歸　蘇木　木通　紅花　厚朴　甘草（各一錢）　枳殼（二錢）　大黃（三錢）　朴硝（二錢）</p>
<p>上水二盅，煎八分服。服後二個時辰不行，渣再煎服，入蜜三匙亦妙。</p>

<h2>治拶傷</h2>
<p>凡拶傷手指者，用皂礬二兩，水四，五碗，砂鍋內熬滾，將手熏洗良久即止痛活血，不致潰爛。熬水忌銅鐵器。</p>

<h2>治夾棍傷</h2>
<p>白松香二兩、豆腐一塊共煮熟，搗如泥，敷上即愈。</p>

<h2>預治夾打</h2>
<p><u>預治夾打血不奔心方</u>　木耳炒黑存性，為末，酒調三錢服之，任其夾打無恙。</p>
<p><u>鐵布衫丸</u>　治事出無奈，度來重刑不免，預服此丸可以受刑不甚痛，保全性命。</p>
<p>自然銅（煅，紅醋淬七次）　當歸（酒洗）　無名異（洗去浮土）　木鱉子（麻油塗殼上，焙燥，用肉）　乳香　沒藥　蘇木　地龍（去土曬乾）</p>
<p>上八味等分為細末，煉蜜丸如雞豆子大。每服三丸，酒調下，雖重刑可保無虞。</p>

<h2>治金瘡</h2>
<p><u>桃花散</u>　治刀斧所傷，出血不止。</p>
<p>用石灰半升，將大黃一兩五錢切片同炒，至石灰變桃紅色為度。去大黃，將石灰篩細摻傷處，紙蓋絹扎，其血自止。</p>
<p><u>又方</u>　用石灰入牛膽內研勻，摻之即止。</p>
<p><u>又方</u>　用石膏（煅過）、大黃等分研勻，摻傷處。</p>
<p><u>又方</u>　用石膏（煅過）、黃丹等分研勻，摻傷處。二方皆甚佳，兼治一切惡瘡。</p>
<p><u>又方</u>　單用三七搗爛，敷之神效。</p>
<p><u>又方</u>　用荔枝核研細末，干敷上即止痛生肌，屢試驗。</p>
<p><u>又方</u>　用蔥白、砂糖等分研爛，敷之疼立止，且無痕。</p>
<p><u>又方</u>　用五倍子為末，干敷上，甚效。</p>
<p>箭傷並頭折在肉內，象牙屑以水和敷之即出。</p>

<h2>治火燒湯泡</h2>
<p>凡被火燒切不可用冷水激，恐使火氣內攻，必致潰爛。饒後即取酒洗之，以拔其毒，或用冷燒酒澆淋更妙。內服童便半碗，燒重者一碗，然後以麻油調石膏細末敷之，即止痛不爛，湯泡亦然。</p>
<p><u>又方</u>　初被湯火所傷，速用冷柴草灰一、二升，入鹽少許，以水調如稀糊，厚攤傷處，覺熱則易之。連易數次，則火毒皆拔於灰中，必腫痛隨散，易於結痂，誠妙方也。</p>
<p><u>又方</u>　大黃、芒硝等分為末，用雞子清攪勻調敷之，即止痛結痂矣。或用黃柏為末亦可。</p>
<p><u>又方</u>　取牆上青苔烘燥研末，用麻油調敷，止痛即愈。</p>
<p><u>又方</u>　側柏葉燒存性研末，用雞子清調敷，甚妙。</p>
<p><u>又方</u>　治傷重肉爛赤痛。</p>
<p>赤石脂、寒水石、大黃等分為末，麻油調敷。</p>
<p><u>又方</u>　治傷重危急。</p>
<p>昔有錦衣楊永興，廚下夜間回祿，凡睡此房者或已死，或將死，灌以生蘿蔔汁，良久悉愈。此誠救急神方，百發百中，不可不知。</p>
<p><u>四順清涼飲</u>　治火燒湯泡，熱極逼毒入內，或外被涼水所激，火毒內攻，致生煩躁內熱、口乾、大便閉實。</p>
<p>連翹　赤芍　羌活　防風　當歸　梔子（炒）　甘草（各一錢）　大黃（炒，二錢）</p>
<p>水二盅、燈心二十根，煎八分，食遠服。</p>

<h1>續編</h1>
<p>同志君子惠示良方，不敢自私，謹為續入。</p>
<p><u>孫真人五汁膏</u>　治老年痰火神效。</p>
<p>蔗汁　梨汁　藕汁　蘿蔔汁（各一碗）　薑汁（半碗）</p>
<p>上五味共煎成膏，加白蜜三兩再煎片時，加川貝母一兩、薄荷葉三錢，俱研為極細末，拌入膏中，磁器收藏，勿令出氣，服時用白沸湯調下。火重者，薑汁可再減半。畏寒者，薑汁增至一碗。</p>
<p><u>透頂神功散</u>　治楊梅毒瘡，初起已結毒者，服此藥七、八日即愈；未結毒者，服此藥半月即從手、足心發出痘瘡數粒，兩、三日乾淨，永無後患。</p>
<p>鹿茸（蜜炙，一錢）　穿山甲（蛤粉炒成珠，一錢）　貝母（四錢）　白芷（四錢）　殭蠶（三錢）　大黃（先用五錢同前藥煎熟，再加五錢，只煎一、二滾）</p>
<p>上藥七味用好酒二大碗、水二大碗，煎至二小碗，去渣，露一宿，後加乳香（去油）一錢、沒藥（用箬葉焙乾）一錢、麝香一分，三味攪勻溫服。俟大便二、三次，其毒即盡（其大便處須於空地掘坑，便後即用土掩之，恐他人聞此毒氣而受害也）。</p>
<p><u>治腸風下血神效方</u>　六味地黃丸加地榆、槐角、當歸各一錢，白芍七分，水煎服。</p>
<p><u>治刀瘡方</u>　風化石灰二斤、韭菜一斤，拌勻搗爛，曬乾研末，用之神效。</p>
<p><u>八仙丹</u>　治暑天沙肚痛及腹松等症。</p>
<p>紫蘇　菁蒿　薄荷　大蒜子　生薑　青梅（並取自然汁，等盅）　甘草（一兩）　滑石（六兩，並研極細末）</p>
<p>以前六汁浸丸如蠶豆大，每服二，三丸，冷茶送下（可先嚼碎）。此丹須於端午日或夏至日辦之，用銀黃或硃砂為衣尤佳，每歲辦送最善。</p>

<h2>衛生歌</h2>
<p>天地之間人為貴，頭象大兮足象地，父母遺體宜保之，箕疇五福壽為最。衛生切要知三戒，大怒大欲井大醉，三者若還有一焉，須防損失真元氣。欲求長生先戒性，火不出兮神自定，木還去火不成灰，人能戒性還延命。貪欲無窮亡卻精，用心不已走元神，勞神散盡中和氣，更復何能保此身。心若太費費則竭，形若太勞勞則歇，神若太傷傷則虛，氣若太損損則絕。世人慾識衛生道，喜怒有常嗔怒少，悲哀無熱思慮除，因事莫驚生煩惱。春噓明目夏呵心，秋呬冬吹肺腎寧，四季常呼脾化食，三焦喜卻熱難停。發宜多梳氣宜煉，齒宜頻叩津宜咽。子欲不死修崑崙，雙手揩摩常在面。春月少酸宜食甘，冬月宜苦不宜咸，夏要增辛聊減苦，秋辛可省但加酸，季月少鹽略戒甘，自然五臟保平安。若能全減身康健，滋味過多無病難。春寒宜放綿衣薄，夏月汗多宜換著，秋冬衣冷漸加添，莫待病生才服藥。惟有夏月難調理，內有伏陰忌冰水，瓜桃生冷宜少餐，兔致秋來生瘧痢。心旺腎衰切宜忌，君子之人守齋戒，常令充實勿空虛，日食須當去油膩。大飽傷神肌傷胃，大渴傷血多傷氣，飢餐渴飲莫失過，免致膨亨損心肺。醉後強飲飽強食，未有此生不生疾，人資飲食以養生，去其甚者將安逸，食後徐行百步多，手摩臍腹食消磨。夜半靈臺濯清水，丹田濁氣切須呵。飲酒可以陶性情，太飲過多防有病。肺為華蓋倘受傷，咳嗽勞神能損命。慎勿將鹽去點茶，分明引賊入人家。下焦虛冷令人瘦，傷腎傷脾防病加。坐臥切防風入腦，腦內入風人不壽，更兼醉飽臥風中，風才一入成災咎。雁有序兮大有義，黑鯉朝北知臣禮，人無禮義反食之，天地水官俱不喜。養體須當節五辛，五辛不節善傷身。莫教引動虛陽發，精竭容枯疾痛縈。不問在家並在外，若遇迅雷風雨至，急須端肅敬天威，淨幾焚香宜少避。恩愛牽纏不自由，利名牽絆幾時休，放寬些子自家福，免致中年早白頭。頂天立地非容易，飽食暖衣寧不愧，思量無以報洪恩，早晚焚香謝天地。長生不老事如何，胸中平兮積善多。惜氣惜身兼惜命，請君熟玩衛生歌。</p>
<p><u>蕭山桃源汪元字錄</u></p>

<h2>《心經本義》約參</h2>
<p><u>蕭山孔迥亭原注</u></p>
<p>般若（般般若是，皆也）波羅（如波之清、如羅之張，天也）蜜多（無物不有，無時不然，理也）心經（人心常道，皆天理也）觀（洞覺）自在（在己不在人）菩薩（釋稱君子，作者隱釋，故云），行（躬行）深（深造）般若波羅蜜多時（功至皆天理時），照（昭著）見（發見）五蘊（五內）皆空（私欲淨盡），度（超脫）一切苦厄（私欲累心，無非苦厄，能皆天理，超脫一切。此段作經大旨）。舍利子（無欲之人），色不異空（不滯於有），空不異色（不淪於無），色即是空（費而隱也），空即是色（微之顯也），受（取受）想（思想）行（行事）識（識見），亦復如是（一以貫之。此段言心之用）。舍利子，是諸法空相（喜、怒，哀、樂之未發），不生不滅（無形無影），不垢不淨（無非無是），不增不減（無過無不及。此段言心之體）。是故空中無色，無受、想、行，識（寂然不動，二句存養），無眼、耳、鼻、舌、身、意（不為氣稟所拘），無色、聲、香、味、觸法（不為物欲所蔽，二句省察），無眼界（不為眼、耳等所域也，獨言眼者，省文，抑諸緣多從眼起，此省察之深），乃至無意識界（不自知其所以然也，此存養之密）。無無明（無不明也），亦無無明盡（無不盡明也，二句知之至），乃至無老死（不知老之將至，修身以候死），亦無老死盡（加倍言之，二句，行之盡）。無苦集滅道（慎無苦求彙集寂滅之道），無知（無知之人），亦無得（無得於心），以無所得故（滅道無得於天道也。四句勉眾人戒異說。凡十六個「無」字，一氣貫注，其中靜存動察、致知力行、先後淺深、警戒勸勉，無所不包，真化工也，功夫全在此段）。菩提薩（即菩薩）捶（鑄金之器，象形惟肖，以心印心，有模範也）依（不違之謂）般若波羅蜜多，故心無窒礙（無所執滯）無窒礙，故無有恐怖（自無憂懼）、遠《道不遠人人自遠之）離（道不可離，人自離之）顛倒（反復錯亂）夢想（癡心妄想）。究竟涅槃（漆皂之器，黑暗之象，言終生不明也。君子不敢遠離，反言以明之。此段言君子之學）。三世諸佛（三代聖人），依般若波羅蜜多，故得阿（語辭）耨（指地）多羅（指天）三藐（指人與天地參，藐然中處）三菩提（即三世諸佛，聖人依乎天理，故得與天地參，而為成位乎中之聖人，此段言聖人之德，兩段與前舍利子兩段文體相配）。故知般若波羅蜜多是大神（神化之極），咒（語也）是大明咒（明通之至），是無上咒（無以復加），是無等等咒（莫可等倫），能除一切苦（應度一切苦厄），真實不虛（至誠無妄，非虛語也，總結上文）。故說般若波羅蜜多咒（作經繼咒猶作賦繼詩，長言不足而嗟嘆之），即說咒曰：揭（舉也）諦（真詮）揭諦（疊舉真義而詮解之），波羅揭諦（言天道也），波羅僧（民也，大民也）揭諦（言人道也），菩提薩婆（婆心，即仁心）訶（訓責君子有救世婆心，故作經以訓責），摩（漸摩）河般若波羅蜜多（君子於天理漸摩既熟，然後作經訓責，有諸己而後求諸人，亦即上文「捶」字之義，經以此始，咒以此終，始終皆天理，其旨深矣）。</p>
<p>一片好心，萬全良藥。有原起，有前偶，有中幅，有後偶，有總結，有詠歎，絕妙一篇文法，而字句奇特，意思深切，道理圓足，氣魄渾成，三代下不多得之藝也。迥亭先生，諱傅遠，字友尚，蕭山學貧生。年十四失估恃，越二年，訓蒙富陽範如也，每夜夢侍老人講，月餘不輟乃悟。老人曰：汝功名在四六。後果驗（乾隆乙已入洋，年四十六歲）。又曰：為我注《心經》（自後不復夢見）。先生素不信佛，閱《心經》恍然知為隱者之言，注凡五千餘字，號曰《心經本義》。自為序，韓湘陽為跋，余為後序，茲特約參之（夢聲附識）。</p>
<p>聞先生之父葬先人，遇古擴，止而埋好，故老人報德，托注《經》時曰：無有恐怖句，宜留心。後以內省不疚，夫「何憂何懼」題入泮。又先生善醫，亦有神助（並識）。</p>

<h2>戒口過文</h2>
<p>自福善禍淫之理明，而積德累功之士出，固已人皆好德，世有善人矣。然而香山還帶，事出偶然，豈盡拾遺金於道左？閉門卻婢，原非邀譽，何須遇暗室之雲鬟？惟有現前陰騭，貧賤能為，不費金錢，福緣最大者，莫如戒口過。犯口過者，於己無益，而損人最多；戒口過者，於己無損，而益我不淺。乃油淡毒謔既市井之習成，而嬉笑詼諧亦通人之切病，彼不過快一時之便捷，不知造百世之孽根。諢名出而子孫受其羞，隱惡彰而終生露其恥。高談風月，聽者因而導淫；妄論閨門，好事從而吠影。說貧窮人之陋態，如芒刺其心胸，談富貴人之微時，似刀削其皮面。聆兩人憤訴之詞，一涉論而爭端我起；當彼此不知之事，一相聞而嫌隙我開。好談滋味之美，是教天下之殺機；喜言逞惡之能，明引人心之刻薄。一詈人而辱及其先世，殊太毒矣；一怒人而咒藝及其子孫，何太忍乎？凡言說之出入，即禍福之攸關，苟在我為快心，即在人為拂意。神說云：淫殺口過，絲粟有報，舌鋒所及，怒觸鬼神。人何苦以俄頃之虛談，積終身之罪累乎？至於偶然謔浪，似謂大德無虧，不至各鬥機鋒，常至微言起釁。甚有以翁媳夫妻為戲談，弟兄姊妹為取笑，習者既已不覺，試想得無可羞？非為雅道有虧，抑且倫理有愧。若夫離骨肉、唆爭訟、陷成功，仁人君子諒屬口不忍言；而編淫書、譜豔曲、造歌謠，學士文人亦望心為共鑑。更能推類及微，反是加勉，垂救世之書、開活人之口，表揚忠孝、廣勸賢愚，為德愈深，獲福愈大矣。</p>
<p>余讀《勉行集》得此文，不忍去手，其意切，其詞顯，其文法更宜古宜今，錄而刻之醫書後，人謂不倫。余曰：病從口入，禍從口出。入者治之，出者尤須救之，此不倫而倫，且服藥於未病也，識者鑑焉（備跋）。</p>

<h2>俞淨意公遇灶神記</h2>
<p>明嘉靖時，江西俞公，諱都，字良臣，多才博學。十八歲為諸生，每試必高等。年及壯，家貧授徒，與同庠生十餘入結文昌社。惜字放生，戒淫、殺，口過，行之有年。前後應試七科，皆不中。生五子，四子並夭。其第三子甚聰秀，左足底有雙痣，夫婦寶之。八歲戲於裡中，遂失去，不知所之。生四女，僅存其一。妻認哭兒女故，兩目皆盲。公潦倒終年，貧窘益甚，自反無大過，慘膺天罰。年四十外，每歲臘月自寫黃疏，禱於灶神，求其上達。如是有年，亦無報應。至四十七歲，時除夕，與替妻一女夜坐，舉室蕭然，淒涼相吊。忽聞叩門聲，公秉燭視之，見一角中皂服之士，鬚髮半蒼，長揖就坐，口稱姓張，自遠路而歸，聞君家愁嘆，特來相尉。公心異其人，執禮甚恭。因言平生讀書積行，至今功名不遂，妻子不全，衣食不繼，且以歷焚灶疏為張誦之。張曰：余知君家事久矣，君意惡太重，專務虛名，滿紙怨尤，瀆陳上帝，恐受罰不止此也。公大驚曰：聞冥冥之中，纖善必錄。余誓行善事，烙奉規條久矣，豈盡屬虛名名乎？張曰：即如君規條中惜字一款，君之生徒與知交輩，多用詩文、舊冊裹物糊窗，甚至以之拭桌。且藉口曰：旋汙而旋焚之。君日日親見，略不戒渝一語，但遇途間字紙拾歸付火，有何益哉？社中每月放生，君隨班奔逐，因人成事，倘諸人不舉，君亦浮沉而已。其實慈悲之念，並未動於中也。且君家蝦蟹之類，亦登於庖，彼獨非生命耶？若口過一節，君語言敏妙，談者多傾倒於君，君彼時出口，心亦自知傷厚，但朋談圓熟中，隨風汕笑，不能禁止。舌鋒所及，怒觸鬼神，陰惡之注，不知凡幾。乃猶以簡厚自居，吾誰欺，欺天乎？淫邪雖無實跡，君見人家美子女，必熟視之，心即搖搖不能遣，但無邪緣相湊耳。君自反身當其境，能如魯男子乎？遂謂終身無邪色，可對天地鬼神，真妄也。此君之條規誓行者尚如此，何況其它！君連歲所焚之疏，悉陳於天。上帝命日遊使者察君善惡，數年無一實善可紀。但於私居獨處中，見君主貪念、淫念、妒嫉念、偏急念、高己卑人念、憶往期來唸、恩仇報復念，憧憧於胸，不可紀極。此謂種種意惡，固結於中，神注已多，天罰日甚，君逃禍不暇，何猶祈福哉？公驚愕惶悚，伏地流涕曰：君既通幽事，定系尊神，願垂救度。張曰：君讀書明理，亦知慕善為樂。當其聞一善言時，不勝激勸；見一善事時，不勝鼓舞。但旋過旋忘，信根原自不深，恆性是以不固。故生平善言善行，都是敷衍浮沉，何曾有一事著實。且滿腔意惡，起伏纏綿，猶欲責天美報，如種遍地荊棘，癡癡然望收嘉禾，豈不謬哉！君從今後，凡有貪、淫、客氣、妄想諸雜念，先具猛力？一切屏除。收拾乾乾淨淨一個念頭，只理會善一邊去。若有力量能行的不圖報，不務名，不論大小、難易，實實落落耐心去行。若力量不能行的亦要勤勤懇懇，使此善意圓滿。第一要忍耐心，第二要永遠心，切不可自情，切不可自欺，久久行之，自有不測效驗。君家事我，甚見虔潔，特以此意極之，速速勉持，可迴天意。言畢即進公內室，公急起隨之，至灶下忽不見，方悟為司命之神，因焚香叩謝畢。即於次日元旦拜禱大地，誓改前非，實行善事。自別其號曰淨意道人，志除諸妄也。初行之日，雜念紛乘，非疑則情，忽忽日時，依舊浮沉。因於家堂所供觀音大士前，叩頭流血，敬發誓願：善念真純，善力精進，倘有絲粟自寬，永墮地獄。每日清晨，虔誦大慈大悲寶號一百聲，以祈陰相。從此一言一動、一念一時，皆如鬼神在旁，不敢欺肆。凡一切有濟於人、有利於物者，不論事之鉅細、身之忙閒、人之知不知、力之繼不繼，皆歡喜行持，委曲成就而後止。隨緣方便，廣植陰功，而且以敦倫勤學，守藏忍辱。與夫因果報應之言，逢人化導，惟日不足。每月晦日，即計一月所言所行者，就灶神處為疏以告之。持之既熟，動則萬善相隨，靜則一念不起，如是三年。年五十歲，乃萬曆二年。甲戌會試，張江陵為首輔。撤闈後，訪於同鄉，為子擇師。人交口薦公，遂聘赴京師，公摯眷以行。張敬公品德，為援例入國學。丙子赴京鄉試，遂登科，次年中進士。一日謁內監楊公，楊令五子出拜，皆其覓諸四方以娛老者。內一子，年十六，公若熟其貌。問其籍，曰：江右人，小時誤入糧船，猶依稀記姓氏、閭里。公甚訝之，命脫左足，雙痣宛然。公大呼曰：是我兒也！楊亦驚愕，即送其子隨公還寓。公奔告夫人，夫人撫子大慟，血淚進流。子亦啼，捧母之面面舔其目，其母雙目復明。公悲喜交集，遂不願為官，辭江陵回籍。張高其義，厚贈而還。公居鄉，為善益力。其子娶妻，連生七子皆育，悉嗣書香焉。公手書遇灶神並實行改過事，以示子孫，身享康壽八十八歲。人皆以為實行善事，迴天之報云。</p>
<p>雖曰意惡大重，若非有意為善，何能感格神明，活現至此，讀之令人毛骨俱竦。口過為陽症，意惡為陰症。裘南章兄既刊《戒口過文》，俞錦章兄又刊此記，尤足起人膏育。其淨意道人之遺意與！夫醫者意也，意深哉夢岩附識。</p>

<h1>附《胎產要訣》</h1>
<p><u>山陰天樂張岱宗先先生原本</u></p>
<p>張暘谷公所著，公之弟宏所公五世孫岱宗先生手錄，前經蕭山俞文起先生校閱，周翰林石公先生撰公本傳，具言公通歧黃，制產科書。傳曰：</p>
<p>公諱日初，字暘谷，世居天樂，有名所謂岳山張也（即杜家弄）。</p>
<p>公性至孝，自幼喪母，及長哀號，時廬於墓側。家素豐，好施與；兼通歧黃，制產科書。有求治者不拒，亦不受所酬。種德讀書，世其家。配陳太君，舉丈夫子三。幼君以目疾廢學，其兩君皆登文學，名噪諸生。至文孫特起科第，聯綿歷膺，內外顯要。曾元英英秀露，玉潤珠含，其所就又局可量也！（余與公之諸孫蘭岑。進士公。同舉丁西鄉薦，及余先售南宮與修史館，公之諸孫云生太守公適任刑部郎官，官餘暇日，每敘世誼，頌世德，必三覆於公之為人。余因喟然嘆曰：人不能側身修行而欲冀熾昌其後也，曷不以暘谷先先為鑑！公事事可傳，而余輩所服膺者，尤在至性過人，治謀不匱焉爾。</p>
<p>公墓在清化小甲山，余嘗登臨，聞為公所自築，郁蔥佳氣，其鍾靈未有艾云。</p>
<p>賜進士翰林院日講官通政司參議年家眷世侄孫周之麟拜</p>

<h1>卷之上</h1>

<h2>總論</h2>
<p>男女異形而同體，飲食起居，寒暑痛癢，婦人與男子無異，惟胎產、崩淋、經帶有不同耳。大抵婦人鬱氣偏重，比男子似難調理，故曰莫治一婦人也。</p>
<p>蓋婦人衝任之脈，為十二經之會海。苟能謹於調護，則衝任和平，氣血宣行，月水如期而孕。若脾胃虛弱，衝任虧損，則榮衛不足，月水不調，而難於子息。甚者帶下、崩淋，致有癥癖之患。縱或成孕，難免墮產之憂。</p>
<p>衝脈起於二陰之中，直衝上面至胸，為十二經脈之海；任主胞胎。婦人系胎於腎心，胞胎虛則風寒乘之，故不孕。腹痛曰疝，塊痛曰癥，聚散無常曰瘕，皆血病也。</p>
<p>脈之難明，古今所病也。至虛亦有盛候，大實亦有贏狀，疑似之間，便有死生之異。故凡欲診病者，當問病人從來氣稟盛衰、居處苦樂、所傷何物。若產後，須問坐草難易、飲食遲早、惡露多少、生子存亡。蓋傷形傷血之不同，補氣補血而有異。飲食失節宜調中，生子不存兼開鬱。</p>
<p>婦女尺脈盛而右手脈大，皆其常也。若有腎脈微澀，或左手關後尺內脈浮，或肝脈沉而急，或尺脈滑而繼續不勻，皆經閉不調之候也。</p>
<p>婦人之脈，三部浮滑，而別無它病不行經者，孕也。又尺數而旺者亦然。左尺洪大為男，右尺洪大為女（一曰右尺沉實為女）。</p>
<p>凡女子天癸未至之時，屬少陰；既行，屬厥陰；已絕，屬太陰。故胎產之病，皆從厥陰。</p>
<p>婦人寸、關脈皆調而尺脈絕不至者，或來而斷續者，皆主月水不利。常患小腹以至腰痛、氣滯，上攻胸臆也。</p>
<p>婦人崩漏血下，脈來急數者死，遲緩者生。</p>
<p>婦人癥瘕積聚，脈來弦急者生，虛微者死。</p>
<p>胎前六、七個月，脈來實大、牢強者生，沉細者死。</p>

<h2>論經血</h2>
<p>經，常候也；血者，水穀之精氣也。飲食入胃，精氣輸之於脾，脾氣上歸之於肺，調和五臟、灑陳六腑。在男子則化為精，在女子上為乳汁，下為月水。脈屬衝任，沖為血海，任主胞胎，二脈流通，經血漸盈，應時而下，三旬一見，以象月盈則虧也。太過、不及，俱為不調。</p>
<p>行經之際，最宜謹護，一有鬱抑，宿血必停。走於腰脅，注於腿膝，遇新血繫縛則疼痛不已。散於四肢則麻木不仁，入於血室則寒熱不定，或怔忡而眩暈，或煩悶而狂言，或湧上出，或歸大腸，諸病雜出矣。如先期而至者，血之熱也。後期而至者，血虛也。將行作痛者，氣滯也。行後作痛者，血虛也。紫者為風，黑者為熱，淡者多痰，如煙塵水者血不足也。大要不出肝脾兩經，肝藏血，脾統血，恚怒傷肝，勞役傷脾，經水所由病也。</p>
<p>臨經之際，切不可用苦寒、辛散之劑。</p>
<p><u>逍遙散</u>　治脾經血熱，或往來潮熱等症。</p>
<p>當歸（五錢）　芍藥　茯苓　白朮（各一錢）　柴胡（八分）　甘草（六分）</p>
<p>加丹皮、陳皮、梔子即加味逍遙散，治血熱發熱，或潮熱、晡熱、自汗、頭痛、口乾、腹癰，或水道澀痛等症。</p>
<p><u>歸脾湯</u>　治脾經鬱火，或失血，盜汗，或驚悸怔忡，或肢體作痛等症。</p>
<p>人參　白朮　黃耆　茯苓　當歸　遠志　龍眼　棗仁　木香　甘草</p>
<p>加柴胡、山梔即加味歸脾湯，治失血過多、發熱有汗，或怔忡驚悸、妄言妄見、睡臥不安等症。</p>
<p><u>小柴胡湯</u>　治怒火傷肝等症，或發熱，或結核腫痛，或晡熱。</p>
<p>柴胡　黃芩　人參　半夏　甘草</p>
<p>加丹皮、梔子即加味小柴胡湯。</p>
<p><u>加味四物湯</u>　治血分有熱等症。</p>
<p>當歸　川芎　芍藥　熟地　柴胡　梔子　丹皮</p>
<p><u>補中益氣湯</u>　治元氣虛損，惡寒發熱、倦怠少食、煩渴等症。</p>
<p>黃耆（二錢）　甘草（五分）　陳皮（七分）　柴胡（三分）　升麻同白朮（一錢）　當歸（二錢）</p>
<p>薑、棗、人參煎服。</p>
<p><u>人參養榮湯</u>　治脾經血虛，兼治潰瘍寒熱、少食短氣。</p>
<p>人參　白朮　陳皮　黃耆　當歸　白芍　甘草　茯苓　熟地　遠志　肉掛　五味　姜　棗</p>
<p><u>六味地黃湯</u>　此壯水制火之良劑，治腎虛發熱作渴、小便淋秘、痰壅失音、咳嗽吐血、眩暈、眼花耳聾，咽口瘡、自汗盜汗、便血。幾肝經不足之症，尤當用之，蓋水能生木故也。此水泛為痰之聖藥，血虛而熱之神劑電。</p>
<p>熟地（八兩）　萸肉（四兩）　山藥（同）茯苓（三兩）　丹皮　澤瀉（同）</p>
<p>加肉桂能補腎，引火歸源。加附子即「八味」，治命門火衰，不能生土，以至腎胃虛寒而患流注等症。《經》云：益火之源，以消陰翳。即此方也。再加當歸、生地，五味子即腎氣丸，治熱渴、月經不調等症（附子用童便浸數日，火煨透，切開無白星為度）。</p>
<p><u>桂枝桃仁湯</u>　治氣血鬱滯、經水不行、腸中作痛，漸積成塊，臍下如覆缽。</p>
<p>桂子　生地（各二錢）　芍藥（一錢）　桃仁（七粒）　甘草（七分）</p>
<p><u>溫經湯</u>　治風冷客於血室，以致凝結作痛，其脈沉緊。</p>
<p>當歸　川芎　桂心　蓬朮　芍藥　丹皮　牛膝　人參　甘草</p>
<p><u>交加丸</u>　治經水不調、血塊氣痞、肚腹腫痛。</p>
<p>生地（一斤）　川芎（一兩）　延胡（同）　當歸（二兩）　芍藥（一兩）　木香（五錢）　沒藥（一兩）　香甜（四兩，醋煮）　老薑（一斤）</p>
<p>生地、老薑各搗汁，以薑汁浸生地，以生地汁浸姜渣，汁盡為度。同諸藥為末，米醋糊為丸，空心，薑湯下。</p>
<p><u>八珍湯</u>　治氣血虛弱、脾胃虧損、惡寒發熱、煩躁作渴等症。其湯即「四物」合「四君子」。</p>
<p>一婦人行經，色淡如黃漿，心腹嘈雜汪洋，此脾胃濕痰故也。以「二陳」合「四物」加細辛、蒼朮，數服而愈。</p>
<p>一婦人經事欲行，臍腹絞痛，臨行血澀。以四物加延胡、檳榔、香附、青皮，數服而愈。</p>
<p>一行經後小腹作痛，此氣血俱虛也。用八珍湯加砂仁、延胡，數服而愈。</p>
<p>一經水下如黑豆汁，此絡中風熱也。以「四物加黃芩、川連、荊芥穗、蔓荊子，數服血清色轉。</p>
<p>一行經時著惱，瘀血作痛。以「四物」加桃仁，紅花、延胡、莪朮、青皮，數服血通而愈。若以氣治而用香燥止痛之劑，非也。</p>
<p>一經水適來適斷，寒熱往來。以小柴胡湯二服，寒熱即止。後以「四物」調理而安。</p>
<p>一少婦行經時，因飲食多汗，用冷水抹身，即得傷寒似瘧，譫語狂亂。醫投雙解散，汗如雨，反如風狀，脈弦而大。不知此症因冷水外閉其汗，內阻其血，邪熱入血室，經血未盡、血得邪熱，乍靜乍亂、寒熱譫語，掉眩類風。用玉燭散下之，譫語即定，次以四物、小柴胡湯而愈。</p>
<p>一婦人氣盛血少、火旺痰多，因事不遂意，得怔忡之患，心惕然而驚，時發時止。每服鎮心金石之藥，愈不安，左手脈弦而大，右手浮滑不勻，此是血少火旺，氣盛痰多故也。須用溫膽湯加蘇子、海粉，數服而安。後用安神丸全愈。</p>
<p>一經水過時，行後復行，面色痿黃。身倦無力。用「四物」加荊芥、續斷（炒）、乾薑、炙草而愈。</p>
<p>一錯經妄行，上出於口鼻者，火載血上，氣之逆也，當治以滋陰降火、順氣調經。此症脈必芤澀，久則成癆，宜用「四物」加丹皮、犀角、阿膠、茯苓、黃耆、梔子、麥冬之類。</p>
<p>一經水先期而來者，血虛有熱也。治當補血清熱，「四物，加黃芩、黃連、知母、黃柏、阿膠、甘草之類。</p>
<p>一經水過期不來作痛者，血虛有寒也。治當溫經養血，宜「四物」加桃仁、紅花、香附、肉桂、莪朮、木通之類。</p>
<p>一經水將來作痛者，血實氣滯也。治當行經順氣，「四物」加香附、桃仁、延胡、丹皮、紅花、莪朮、黃連之類。</p>
<p>一經水久不行發腫者，瘀血滲入脾經也，治當活血、健脾、行氣，「四物」加桃仁、紅花、丹皮、肉桂、厚朴、木香、牛膝、乾薑、玄胡、香附之類。</p>
<p>一若脾胃無虧，暴怒氣逆，或生冷所傷，陰血凝滯，月水不通者，宜用通經丸。若脾胃虛弱，不能自生血者，宜用「六君子」。若脾火內郁，損耗其血者，宜用歸脾湯。若肝脾虛熱，氣血受傷，而經水不通者，宜加味逍遙散。若脾胃虛寒，陰血不足，氣逆發熱，月經不調，至胎氣不成者，宜用艾葉丸。若肝腎虧損，陰虛發熱，月經不調，或崩漏帶下，或便血吐衄，小便淋瀝，或晡熱內熱，寒熱往來，或盜汗自汗，不對發熱，宜用六味丸。若兼氣不足，飲食不思，佐以「六君子」。若脾經血燥發熱，月經不調，宜用四物湯。若脾經虛熱，為肝經怒火所致，宜「四君子」，佐以加味逍遙散。若脾經氣虛血弱，兼晡熱內熱者，宜八珍湯加柴胡、丹皮。若元氣下陷而致有諸症，又宜補中益氣湯。</p>
<p>一胎動不安，元氣無虧者，宜用參蘇飲。若脾氣虛弱，宜用「六君子」加紫蘇。鬱結傷脾，宜「四君子」加柴胡、梔子、蘇梗。若鬱怒傷肝脾者，宜「六君子」加柴胡、梔子、枳殼。</p>
<p>一達生散，厚味安逸者宜用，芻蕘勞役者不宜。</p>

<h2>論經閉</h2>
<p>女子十四，腎氣方足，衝任流通，血經應期而下。其或稟氣不足，陰血猶未充，月水不行者，只宜養血益精，其經自行。若或欲速效，而用通經等丸，乃剽悍之劑，陰血得之雖妄行，而脾腎得之則愈耗，漸致減少，延綿不收者有矣。他如室女，積思過想，以致血逆，月水漸閉。夫過思則傷心，傷心則脾失所養，脾虛則肺無所滋。自此而發嗽，腎水竭，木氣衰，四肢干痿，遂成癆怯。此等切莫用涼血、行血之藥，只益陰血以制虛火為主。若產後乳子，周歲經不通者，其常也；半載而經行者，血有餘也。一、二年之間，經血不行，無病，不必服藥。如肢體稍瘦，飲食減少、口吐清沫、腹中脹滿、日夜寒熱，是血病也。或因勞役傷脾，或因恚怒傷肝，或因思慮傷心，或腎竭不能生肝，或肺虛不能生血，或誤食生冷，感觸而致，皆令經閉。然有血枯。、隔之分。血枯者，宜養其血，大補陰虧也；血隔者，宜通其血，消補兼行也。不然血積於內，變為癥瘕；血水相併，變為水腫，禍不淺矣。</p>
<p>脾胃虛，宜「六君子」。鬱火所傷，宜歸脾湯。怒火傷肝，宜「四物」合小柴胡湯。肺虛者，補脾胃，宜「六君子」。腎虛者，補脾肺，宜補中益氣湯。</p>
<p>壽碧溪室，經不行者三月，疑為孕，漸見肢體消瘦、面色痿黃、食欲減少。陳一愚以血隔治之，不效。予用八珍湯大補陰虛，數十貼復孕。</p>

<h2>論血崩</h2>
<p>婦人血崩，與血淋不同，只與小產少異，脈來浮動、虛細者生，實數者重。經曰：陰虛陽搏謂之崩。陽絡傷，則血外溢；陰絡傷，則血內溢。此症，有虛，有寒，只大補氣血為主。或因勞役過度。脾胃虛損，不能約束而崩。或因肝火熾盛，經血沸騰，忽然暴下而崩。小腹急滿者難治，內有瘀血故也。他如腹脅作痛、手足俱冷者，脾胃虛寒也；飲食不進、發熱煩悶，氣血煩燥也；急宜溫補，緩則不救。大抵虛寒必用參、耆調攝，血熱必須涼血、補血，若泥痛無補法，而純用上血降火之劑，誤矣。</p>
<p>壽生甫室患血崩，其脈弦而數，乃血分之熱也。余用當歸、川芎、芍藥、懷生、黃芩、梔子、升麻、甘草、丹皮。二帖而愈，如痰，加竹瀝、薑汁。</p>
<p>周青陽女，血崩，其脈微沉幾絕，是血脫而氣隨之脫也。余用人參（七分）　麥冬（一錢）　五味子（十五粒）　當歸（二錢）　芍藥（一錢）　升麻（八分）　棗仁（一錢）　川芎（一錢）　圓眼肉（七個），數十貼而愈。</p>
<p>又有王魁門室、周定吾室俱患血崩，其脈微弱，余用前方而愈，人參只用一錢。</p>
<p>崩漏有新久、虛實不同，初起屬熱，治宜涼血；稍久屬虛熱，治宜養血、清火；日久屬虛寒，治宜溫補。</p>

<h2>論腫脹</h2>
<p>腫脹有血分、水分之候，蓋腎與膀胱相為表裡，腎主水，而膀胱主津液。婦人飲食起居失宜，六淫七情相感，以致風濕客於皮膚、傳於膀胱，則津液壅滯、腎水停蓄，脾土衰而不能御之，流入肌肉，遂成腫脹。先小便不利、四肢浮腫，後至經水不通者，水化為血，名曰水分，腫消經自行矣；若經水先閉，後至小便不通、四肢浮腫者，此血化為水，名曰血分，經通腫自消。</p>
<p><u>人參丸</u>　治月水不利，血化為水，四肢浮腫。</p>
<p>人參　當歸　大黃　桂心　瞿麥　赤芍　白茯苓　葶藶</p>
<p>蜜丸，米飲下。</p>
<p><u>葶藶丸</u>　治小便不利，水化為血，身面浮腫。</p>
<p>葶藶（炒，研，五錢）　續隨子（去殼，五錢）　干筍末（一兩）</p>
<p>各為末，棗肉為丸如桐子大。每服七丸。煎匾竹湯下。大便利者，續隨、葶藶各只一錢，加白朮五錢。</p>

<h2>論血淋</h2>
<p>婦人月水不斷，淋瀝腹痛者，或因氣血勞傷而損衝任；或因臨經不謹，以致外邪滯於血海；或肝脾虧損，無以生髮元氣，或鬱悶傷脾，不能攝血歸源。大抵此症，非血分之熱，則脾氣之虛故也。治者只調養元氣，則病邪自愈。若攻其邪，則元氣損矣，慎之。</p>
<p>白荷花　藕節　粟梗（去皮）　當歸　芍藥　白雞冠花（治血淋）　石榴皮（酒炒）</p>
<p>老年及虛弱人，加人參、蒲黃。血淋不止，加鸛柞樹根（洗淨曬乾，每帖一兩）；又不止，加槿樹花一握（酒煎）。</p>

<h2>論血瘕</h2>
<p>婦人臟腑調和，經脈循環，月水以時，受孕之象也。若飲食失調，血氣勞傷，或胎產、行經風寒相搏，或恚怒傷肝，或鬱結傷脾，以致月經不行，積聚成塊，久則瘀滯盤牢，腹脅作痛，而為癥瘕矣。治法當專扶脾胃，佐以消導，則元不損而病可去。古云：養正積自除也。倘求速效，妄投峻劑，鮮不失矣。又《方經》曰：凡遺溺閉癃、陰痿浮痹、積滑白淫，皆男子之疝也。血痼月事不行，小腹有塊，或時移動，前陰突出，後陰痔核，皆女子之疝也。但女子不謂之疝，謂之瘕，小便不利謂閉癃。又經曰：氣主噓之，血主濡之，血不流則凝而為瘕也。瘕者，中雖硬而忽聚忽散，多因六淫七情、起居飲食，動傷臟腑而成，治者切不可復傷元氣。大凡腹痛，手不可按者，內有瘀血也。其形體如常，是病氣、元氣俱實，可用桃仁承氣湯下之。</p>
<p>一痛而肢體倦怠者，脾胃受傷也。是病氣有餘，元氣不足，當用當歸散調之。</p>
<p>一痛而手可按腹，形體怠倦者，是病氣、元氣俱不足，宜用六君子湯加炙薑、川芎、當歸補之。</p>
<p><u>桃仁承氣湯</u>　治瘀血，小便急痛，大便不利、發熱譫語，或血結胸中，痛不可逆。</p>
<p>桃仁（五錢）　大黃（一兩）　甘草（二錢）　肉桂（一錢）　姜（二片）</p>
<p>水煎。</p>
<p><u>當歸散</u>　治血積，小腹瘀痛，或氣逆，月水不行等症。</p>
<p>當歸　赤芍　沒藥　枳殼　延胡　劉寄奴</p>
<p>為末，酒下一錢。</p>
<p><u>又方</u>　治經水日久不行，腹脅有塊作痛。</p>
<p>當歸　川芎　砂仁　木香　小茴香　乳香　枳實　厚朴　桃仁　紅花　丹皮　牛膝　延胡　肉桂　香附</p>
<p>加人參服之，萬全無失。</p>

<h2>論帶下</h2>
<p>婦人帶下，或因六淫七情，或醉飽房勞，或因膏粱厚味，或因多服燥劑，以致脾胃虧損，陽氣下陷，或濕痰下注，滲入膀胱而成也。治法當壯脾胃、升氣血為主。古方謂白屬氣而寒，赤屬血而熱。於理未通。丹溪論帶，總是血化而成痰也。若經水同來包痰者，必腰痠目昏，可兼痰治；或夾經水紫黑而來，小腹必冷，喜食熱物，可治以辛溫之藥；若胃濁下陷，須補胃升提；若是濕熱，須清涼解利；若是虛損，須兼補氣血，不可如淋瀝，用止澀之劑也。</p>
<p><u>升陽勝濕湯</u>　柴胡　羌活　蒼朮　黃耆　防風　升麻　獨活　當歸　蒿本　甘草</p>
<p><u>雙白丸</u>　治白帶。</p>
<p>陳石灰（一兩）　白茯苓（二兩）</p>
<p>為末，水丸如桐子大。空心，白滾水下三十九丸。</p>
<p><u>止帶丸</u>　當歸　川芎　白朮　人參　山藥　杜仲　牡蠣　續斷　破故紙　椿根皮（滔炒，此味大治白帶）　香附　青黛</p>
<p>蜜丸如桐子大。空心，米飲下，每服六十丸。冬加炙草，乾薑，夏加黃柏。腹痛及飽悶，去參加砂仁。</p>
<p><u>收帶六合丸</u>　治赤白帶下、肚腹疼痛，和脾胃，燥中宮之濕，提下陷之氣，化痰清火。</p>
<p>白朮（米泔浸，炒）　蒼朮（如前制）　當歸　白芍（酒炒）　熟地　白茯苓（各二兩）　陳皮（去白）　甘草（各一兩）　半夏　椿根皮（酒焙，各一兩五錢）　丹皮　黃柏（各一兩二錢）　防風　升麻（各八錢）</p>
<p><u>加味五積散</u>　治帶下屬虛寒者。</p>
<p>五積散加香附、小茴香、萸肉。</p>
<p><u>固精丸</u>　治帶下屬虛熱者。</p>
<p>白朮　白芍（酒炒，各七錢半）　敗龜板（二兩，酒炙）　黃柏（一兩，酒炒）　萸肉（五錢，酒蒸）</p>
<p>米糊丸，桐子大。空心，清湯下七、八十丸。如濕重者，加椿根皮（酒炒）、苦參各五錢、貝母，乾薑（炒，各二錢）</p>
<p><u>加味八物湯</u>　治帶下屬氣血虛者。</p>
<p>「八物」加山藥、杜仲、香附，薑棗煎。肥人，加半夏。腹痛，加玄明、小茴香。腹飽，去人參。茴香性燥，補腎、命門，治寒疝。</p>
<p><u>加味二陳湯</u>　治帶下屬濕痰者。</p>
<p>「二陳」加蒼朮三錢、白芷、黃芩各二錢、黃連、黃柏各錢半、白芍、椿根皮（炒）、萸肉各二錢半。</p>

<h2>論種子</h2>
<p>世俗種子方，以香附為主。不知香附性燥，用之則橫行胸臆間，大損氣血。久之令人氣少腰痛，反成痼疾，終身不育。間有服交加散而偶孕者，亦因少壯之婦多恚怒，服此抑氣諧榮，幸中耳。凡婦人無子，多由少血不能攝元，或犯墮胎失血，或犯行經作痛，或子宮虛寒之故。必須修制大造丸，以扶助陰血。孕成，按月服安胎飲。</p>
<p><u>濟坤大造丸</u>　益氣血，溫子宮，種子神方也（男亦可服）。</p>
<p>紫河車（兒胞也，取諸壯婦無病者，水洗血盡，用砂罐盛酒一碗，先格蔑數片，置胞不著酒，蒸熟）　當歸（二兩）　人參　山藥　杜仲　天冬　麥冬（各一兩）　熟地（二兩）　黃柏（八錢，酒炒）　或加五味子（五錢）</p>
<p>行經腹痛，加牛膝一兩（酒浸，炒）、玄明五錢。脾弱，加白朮一兩，或再加蓮肉二兩（二味兼治瀉）。潮熱或汗，加黃耆、知母各一兩、地骨皮八錢。血少驚悸，加棗仁一兩（炒）、龍眼肉一兩，或二兩。</p>
<p>上各為末，同紫河車搗勻為丸。</p>
<p>凡人無子，多是氣血清冷，或稟賦薄弱。間有壯盛者，亦是房勞過度，以致腎水欠旺，不能直射子宮，豈可徒咎母血之不足哉？當服固本丸，兼之寡欲養神，不患其無子也。</p>
<p><u>固本丸</u>　菟絲子　蛇床子（炒，去殼）　續斷（各兩半）　鹿茸（一對，蜜制）　山藥　白茯苓　牛膝（酒洗）　杜仲（薑汁炒）　當歸　五味子　蓯蓉（酒蒸）　遠志（甘草湯浸，去心）　益智仁（各一兩）　熟地　萸肉（酒蒸）　枸杞（各三兩）　巴戟（二兩，酒浸，去骨）　人參（二錢）</p>
<p>各為末，蜜丸，淡鹽湯下，</p>

<h2>論受胎</h2>
<p>乾道成男，坤道成女，父精母血，因感而會。子宮兩歧，精勝於血，受氣於左，則成男胎；精不勝血，受氣於右，則成女胎，受胎之初，曰胚，屬足厥陰肝經。二月為胎，屬足少陽經。三月血脈成，屬手厥陰心包絡經。四月形體具，屬手陽明三焦經。五月筋骨立，屬足太陰脾經。六月毛髮生，屬足陽明胃經。七月動左手，屬手太陰肺經。八月動右手，屬手陽明大腸經。九月三轉身，屬足少陰腎經。十月百神備，屬足太陽膀胱經（受氣於左，男精從左注也，受氣於右，男精從右注也，此雖自然之數，然其中亦有妙術，人工可以為之）。</p>
<p>婦人經水三月不行，欲驗有胎，用川芎二錢為末（不見火），濃煎艾葉湯（方名探胎飲），空心送下，腹中微動，知有胎也（臍之下動者，血瘕也；不動者，血凝也，病也）。</p>

<h2>論胎漏</h2>
<p>氣因勞乏，血因耗損，衝任脈虛，經不依時，孕後月水淋瀝，名曰胎漏。蓋孕婦經血，蓄以養胎，若下淋，則本氣衰而不能約於經也，胎干則子損矣。若因血熱，用逍遙散。肝火，用柴胡山梔散。脾火，則加味歸脾湯。又有脾氣虛而不能攝血者，宜補中益氣湯。</p>
<p><u>柴胡山梔散</u>　丹皮　柴胡　山梔　川芎　當歸　芍藥　甘草　牛蒡子　白朮</p>
<p>婦人漏血，面黃或赤，時覺腰間、臍下痛、四肢困倦、兩脅如刺，脾胃虧損、元氣下陷，與相火、濕熱下迫所致。用補中益氣湯加防風、芍藥炒黑、黃柏，兼服歸脾湯而愈。</p>
<p>通貞子曰：胎之漏者，或食動胎之物，或熱毒之氣侵損，或入房勞。損輕則漏輕，損重則漏重，血盡則死。王叔和云：血下如同月水來，須用加減保元丸。</p>
<p><u>加減保元丸</u>　當歸（三兩）　川芎　陳皮（各一兩）　熟地　白朮　杜仲（各四兩）　阿膠　條芩　益母草　續斷　香附（酒、醋、鹽水、童便各浸三日，各二兩）</p>
<p>各為末，棗肉丸，米飲下。</p>
<p>凡受胎三月而墮者，雖因氣血不足，乃中衝脈有傷。衝脈即陽明胃經，供應胎孕。至此時，必須節飲食、戒怒、絕欲，庶免小產之患。</p>

<h2>論墮胎</h2>
<p>墮胎之症，皆因氣血不足。氣不足則胎無所榮，血不足則胎無所養，榮養失宜，猶枝枯而果落也。不寧唯是，婦人性偏恣欲，或縱口辛熱，暴傷衝任，亦致墮胎。醫者不明氣血虛實、熱冷之因，妄投芎、歸、膠、艾之劑，則墮胎之患永為定例，可勝言哉！治法只以安胎飲，按月隨症加減，而孕婦當自避忌，庶可保耳。至濟陰保靈丹、艾附丸是溫熱之藥，助火消陰之劑，凡安胎者，斷不可用。</p>
<p><u>千金保命方</u>　杜仲（黏米飲浸過，炒，去絲，八兩）　續斷（酒浸，三兩）　山藥（六兩）</p>
<p>糊為丸，米飲下。</p>
<p><u>十聖散</u>　治婦人氣血兩虛，妊娠無所榮養，或有墮胎之患者。</p>
<p>人參　白朮　黃耆（炙）　川芎　白芍　續斷（各一錢）　熟地　當歸（各二錢）　砂仁（四分）</p>
<p>按：小產重於正產，而人多輕忽，死於是者眾矣。治法與正產同。凡孕婦胎氣逼下，升舉即安，如落胎則損母矣，非正治也。因母病以動胎，但治母病，其胎自安矣。因胎動以致母病，但治胎則母自痊。</p>

<h2>胎前調理</h2>
<p>大抵後天之修短，本於先天之厚薄。故凡男女，脾胃壯而精血充，不但受妊而胎安，抑且生子而多壽，若脾胃弱而精血衰，則不但孕成數墮，且生子而不壽，非用藥扶之不可也。故老夫得壯婦，須寡欲以候經期；壯陽遇衰陰，必頻藥以全胎力，正為此耳。丹溪安胎飲方，專治元氣不足、胎氣不安等症，隨症加減，皆可按方取用。初受胎有惡阻者，非因胃氣怯弱，則或中脘停痰。果出稟弱，本方酌量增入參橘飲；若系稟厚，再加竹瀝、薑汁。下血不止，名胎漏，胎漏宜涼，須兼用生、熟地；小便墜痛，名胎痛，胎痛宜溫，少加殼砂。跌僕動胎下血，膠、艾為佐；怒氣衝胎上逆，木香為使。小便淋瀝，乃子瀝之症，安榮湯治之固宜；小便出血，乃膀胱之熱，逍遙散療之則可。全生白朮散治遍身浮脹之子腫，竹葉茯苓湯治心驚膽怯之子煩。兩足浮腫，病名子氣，天仙藤散可醫，虛人偌加人參；項強筋搐，病名子癇，羚羊角散可療，痰盛再加竹瀝。小便淋閉，乃脾胃氣虛而胎壓尿胞也。法適探吐、升提，可服安胎飲。胎氣上攻，心腹脹滿。乃子懸之候，非紫蘇湯治之不可；便秘、胸滿，遍身作脹，乃胎水不利也，必鯉魚湯治之始安。柴胡、梅、連，療骨蒸之勞熱；當歸、六黃，治盜汗之虛煩。孕在六月之前，其胎尚未轉運，茯苓性降，豈宜多用？黃耆肥胎，不可常加。香附能降氣定喘，虛人用之反害，砂仁可止嘔定痛，多則動血行胎。丹溪安胎飲方，以補為主，而佐以順氣、清涼之味，不易之方也。</p>
<p><u>安胎飲</u>　治孕婦胎氣不安，或腹痛、腰痛，或飲食不羨等症。又治孕婦屢產，生子無氣，或生而不壽，或妊而數墮者，俱照前症，按月服之。</p>
<p>人參（二錢）　當歸　白朮　熟地（同）　川芎（八分）　甘草（四分）　紫蘇　陳皮（同）　條芩（一錢）</p>
<p>加棗煎。如泄瀉，減熟地加蓮肉十粒、殼砂數分。如渴，加麥冬一錢。如驚悸，加棗仁、益智仁各一錢。如怒氣，磨木香三分。</p>
<p><u>加味大造丸</u>　治婦人血弱，不能攝元，或成胎屢墮，或孕後虛熱、盜汗，少食，帶多等症。</p>
<p>紫河車　人參　山藥　當歸　熟地　天冬　麥冬　五味子　杜仲　牛膝（灑浸一宿，炒）　黃柏（鹽水炒，泄瀉不用）　蜜丸。</p>
<p>一惡阻者，噁心阻其飲也，須用參橘飲。</p>
<p><u>參橘飲</u>　治成孕兩、三月，惡阻嘔逆、惡食、頭眩、倦怠等症。</p>
<p>人參　橘紅　白朮　半夏　當歸　藿香（五分）　甘草　砂仁（四分）　加茹香（一分）</p>
<p>肥人加竹瀝四、五匙、薑汁二匙，水煎。</p>
<p>一子淋者，小便短澀，心煩意悶，乃膀胱、小腸虛熱也。虛則不能制水，熱則不能通利，故淋。心與小腸相表裡，故煩悶。亦有因房勞，內傷胞門，衝任虛者，宜八珍湯並腎氣丸。</p>
<p><u>子淋安榮丸</u>　此手太陰，足太陽、少陰藥也。陳來章曰：虛熱宜補，故用人參。淋悶宜通，故用木通、燈心之滲。肺燥則天氣不降，而麥冬能清之；腎燥則地氣不升，細辛能潤之，血燥則溝讀不濡，當歸能滋之也。</p>
<p>人參　白朮　茯苓　麥冬　通草　燈心（一團）</p>
<p>有痰宜清肺，加黃芩。</p>
<p>一子腫者，兩目虛浮也。胎中挾濕，水與血搏，濕氣流溢，故令面目、肢體浮腫，亦名曰胎水。原因煩渴，引飲過多；或泄瀉損傷脾胃，脾虛則不能制水。五、六個月多有之，此屬足太陽、太陰也。水病當令上、下分消，蘇葉、陳皮，辛而能散，使水從毛竅而出；腹皮、苓皮，淡而能泄，使水從溺竅而出。水盛由於土衰，故用土木之甘溫，以扶脾土而提防之，不致氾濫也。</p>
<p><u>全生白朮散</u>　治孕婦面目虛浮、四肢有水氣。</p>
<p>土白朮　人參　當歸　川芎　蘇葉　甘草　大腹皮　陳皮　茯苓皮</p>
<p>一子煩者，心神悶亂也。心驚膽怯，受胎四、五個月，相火用事，或盛夏君火大行，俱能乘肺，以致煩躁，胎動不安。亦有停痰積飲滯於胸膈，致令煩躁。此必用太陰、少陰藥也。竹葉清煩，黃芩消熱，麥冬涼肺，茯苓寧心，人參補虛。妊娠心悶，固多虛也。</p>
<p><u>竹葉茯苓湯</u>　此是治心肺虛熱也；或積痰於中，宜用二陳湯加白朮、枳殼。</p>
<p>茯苓　條芩　麥冬　防風　人參　竹葉</p>
<p>一子氣者，兩足浮腫也。婦人衝任素受血風，因妊娠而足腫，喘煩妨食，甚則腳趾出黃水，病名子氣，非水也，此必用手足太陰藥也。天仙藤之苦溫，疏氣活血，能解血中之風氣。烏藥、香附、陳皮之辛溫，以行鬱氣。紫蘇、生薑之辛溫，以疏表氣。甘草之甘緩，以和正氣。加以木瓜，消除濕熱，利筋骨，調榮衛也。</p>
<p><u>天仙藤散</u>　治足趾縫出水。</p>
<p>天仙藤（即青木香藤，洗淨，略炒）　香附（炒）　陳皮　甘草　烏藥　木瓜　紫蘇　姜皮</p>
<p>虛人，加人參、當歸、白朮。脾氣虛弱，宜補中益氣湯。</p>
<p>一子病者，目吊口噤也。陰主靜，陽主動，風陽邪也。諸風眩掉，皆屬肝木，故有搐溺、眩冒、反張之症。</p>
<p><u>羚羊角散</u>　治孕婦口噤項強、手足攣搐、語言蹇澀、痰涎壅盛、不省人事，真中風邪等症。若無痰，言語如常，又有血燥類風，不可概以中風治之。</p>
<p>羚羊角　川獨活　川芎　薏苡仁　棗仁　茯神（各一錢）　防風（五分）　當歸（二錢）　杏仁（十粒）　木香（二分）　五加皮（八分）　甘草（四分）</p>
<p>虛人，加人參一錢。有痰，加竹瀝、薑汁。脾弱，加白朮。蓋此足厥陰之藥也。羚羊之辛涼，以平膽火。防風、獨活之辛溫，以散風邪。茯苓、棗仁以寧神，當歸，川芎以活血，杏仁、木香以利氣，薏仁、甘草以調脾也。</p>
<p>一子懸者，心胸脹滿也。由下焦氣實，相火旺盛，舉胎而上，上逼心胸也。胎氣不和，湊上胸腹，腹滿頭痛，故名子懸。紫蘇湯宜之，此蓋手足太陰、厥陰藥也。陳來章曰：芎、歸、芍藥以和其血，蘇、橘、大腹以順其氣，氣順血和，則胎安矣。既利其氣，復以人參、甘草養其氣，順則順其邪逆之氣，養則養其沖和之氣也。</p>
<p><u>紫蘇湯</u>　治孕婦胎沖腹痛，面不赤、舌不青者，子懸也。</p>
<p>紫蘇　人參　當歸　川芎　白芍（炒，各一錢）　大腹皮（黑豆水浸，同）　甘草（五分）　陳皮（八分）</p>
<p>如孕婦坐草太早，心懷憂懼，累日不下者，乃氣結而血不行也，一服便產。</p>
<p><u>鯉魚湯</u>　治胎水不利</p>
<p>白朮　茯苓　當歸　芍藥</p>
<p>先用鯉魚汁兩盞入藥，加姜七片，陳皮幾分，水煎服，脾胃弱，加人參。</p>
<p><u>加味安胎飲</u>　治孕婦脾胃氣虛，而胎壓水胞，或臍腹作痛、小便淋瀝。</p>
<p>人參　白朮　陳皮　甘草　川芎　當歸　柴胡　升麻　半夏　生地</p>
<p><u>當歸六黃湯</u>　當歸　生地　黃耆　黃柏　黃芩　黃連盜汗，加人參、白朮。血不足，加棗仁。</p>
<p><u>加味逍遙散</u>　治孕婦過食炙、爆等物，大小便帶血，宜清膀胱之火。</p>
<p>當歸（二錢）　芍藥　茯苓　柴胡　丹皮　山梔（各一錢）　白朮（錢半）　炙草（五分）</p>
<p>一孕婦元氣壯實，受孕後尚有血來，無妨，乃血盛也。若腰腿不痠痛，不必眼藥。如過慮，可用安胎飲</p>
<p>一孕婦瘧疾，寒多熱少。</p>
<p>半夏（七分）　草果（三分）　青皮（同）　烏梅（一個）　人參（一錢）　白朮　當歸（各二錢）　黃芩　蘇葉　甘草（各四分）　藿香（五分）</p>
<p>一孕婦熱壅，心煩口渴。</p>
<p>人參　知母　麥冬　梔子（炒）　甘草　條芩　犀角　天花粉</p>
<p>夏加竹瀝、薑、棗，水煎。</p>
<p>一孕婦患失血、口噤、項強、背直，類中風症。</p>
<p>人參　當歸　白朮　熟地　陳皮　甘草　條芩　天麻　麥冬　防風　荊芥</p>
<p>一孕婦骨節疼痛，不急治則落胎。</p>
<p>安胎飲加葛根、石膏、升麻、前胡、青黛。如有痰，加竹瀝、薑汁。</p>
<p>一孕婦胎動不安，兼漏血，宜膠艾湯治之。</p>
<p><u>膠艾湯</u>　當歸（五錢）　芍藥（炒）　地榆（炒，各一錢）　熟地（八錢）　川芎（二錢）　阿膠（炒，三錢）　艾葉（五分）　甘草（四分）</p>
<p>一孕婦熱病，嘔吐、胸中煩躁。</p>
<p>以膠艾湯加葛根、蘆根、梔子、知母、麥冬、人參、竹茹一丸，蔥白三寸。</p>

<h2>臨產調理</h2>
<p>孕婦臨月，當安神靜慮，時常步履，不可多睡、飽食、過飲。若見胞水來，腰腹痛甚，是胎離其經也。必使產母仰臥，令兒順轉。見有不順，令穩婆輕輕推人，候兒自順，方可用藥催生。勿早服催生藥，及產婦用力過之，致貽橫產、偏產之禍。</p>
<p>凡胞胎早破，血水先干，交骨不開，停胎不下者，急煎大助氣湯，不時與服，以協濟之，其胎自下。又有盤腸難產，或子腸先出，產後不收者，急用噴面搐鼻之法（見後）。蓋產戶不閉，子宮不收，皆元氣不足之故。先服生化湯，後加參以補之，斂之。</p>
<p>臨盆時，痛陣未緊，交骨未開，胞水未破，不可輕用穩婆試水，產戶雖開，兒頭未正，總不可早服催生月並滑胎、敗血等方。</p>
<p>臨盆時，穩婆須擇老練。倘有生息不順，只說未產；或是雙胎，只說胞衣未下，恐驚則氣散，愈難生息故也。小兒落地，有無氣者，臍帶不可剪，以油紙燃燒斷，接補其陽氣可也。兒下而胞衣不下，宜生化湯送益母丸，外用熱衣暖腹。</p>
<p>胞衣不下，由產母才送兒出，無力送衣；或經時久，冷氣外乘，則血道凝澀而胎不下；或胎前素弱，血氣枯涸而衣停，三者速服大料生化湯兩貼，斯血旺腹和而衣自下也。產婦不可睡倒，須先斷臍帶，以草鞋帶墜之；寒月火籠被中，時換熱衣暖腹。至朴硝雖下胞神效，弱人慎之。又濟坤丹，一名回生丹，取其催生、下胞、消血塊也。但多用醋煮大黃、蘇木豆汁為主。雖有落胎、下胞、定痛之捷，其產婦新生之血，豈得寧留耶？服之而成虛症者固矣。</p>
<p>臨盆產母，面赤舌青者，子死，面青舌赤、吐沫者，母死；唇、口俱青，兩邊沫出者，子母俱死。</p>
<p>王叔和云：欲產之婦脈離經（臨產脈六至，號離經），沉細而滑也同名，夜半覺痛應分娩，來日日午定知生。身重體寒舌又頻，舌下之脈黑復青，反舌上冷子當死，腹中還遣母歸陰。面赤舌青細尋看，母活子死愈應難。唇口俱青沫又出，母子俱死總不失。面青舌青沫出頻，母死子活定知真。</p>
<p>露腳為逆生，露手為橫生（皆產婦用力預逼之故，故臨產切不可預逼），當以鏽針微刺兒手足心，用鹽略擦，輕輕送入，兒痛縮轉，便即回順。若產門已露頭髮而兒未得下者，恐是臍帶絆住兒肩，令穩婆分開即生。</p>
<p>盤腸獻花者，分娩時產腸先出，兒即隨下。俗用冷水噀面，恐虛弱人因驚成病，或即脫絕，舊以蓖麻子四十粒，研塗腦頂，自然收上，收即以水洗去麻子。又有久而腸為風吹乾，不能收者，可將糯米泔水或磨刀水，火上溫過，以潤養之，自收。</p>
<p>臨盆，胞水來數斗，痛聲開口者危。</p>
<p>小兒落地後，產母口、鼻黑如塵垢，及鼻衄不止，內熱陰燥，冷汗如油、喘息不休者，乃氣虛血散，胃絕肺敗，不治之症也。急用參蘇飲，間有生者（鼻準屬脾土，胃脈夾口，鼻孔屬肺金，繞承漿）。</p>
<p>產畢未可上床，且兩人扶住，一人從心下輕輕按揉至臍腹間，五、六次。此後雖睡，時時按之，庶惡露不滯，腹中常換熱衣暖之。雖暑月，不可單被。</p>
<p><u>滋榮易產湯</u>（即滑胎方）　臨月服。</p>
<p>川芎　當歸　人參　茯苓　甘草　陳皮　白朮　懷生大腹皮</p>
<p><u>大助氣血湯</u>　治胞水來而產門不開、停胎不下者。</p>
<p>當歸（四兩）　川芎　人參　熟地　益母草（各一兩）　甘草（一錢）　滑石（二錢）　茯苓（五錢）</p>
<p><u>催生散</u>　治橫產、逆產。候兒順產門方煎服，若未正先服，反催偏生。</p>
<p>百草霜　白芷　滑石（各等分，為末）</p>
<p>煎芎歸湯送下二錢。</p>
<p><u>催生兔腦丸</u>　治橫、逆難產，神效。</p>
<p>臘月兔腦髓　丁香（一錢）　乳香　麝香（各三分）</p>
<p>和兔髓為丸如芡實大，陰乾、蜜封，用時溫酒化一丸。</p>
<p>橫生、逆產，用伏龍肝為細末，酒調下一錢。</p>
<p><u>益母丸</u>　治孕婦諸症，可以常服。</p>
<p>益母草（四兩）　白朮（一兩）　條芩（八錢）</p>
<p>有氣，加木香。胸膈不舒，加紫蘇，陳皮。蜜丸，彈子大，清湯下。虛人，安胎飲下。</p>
<p><u>益母佛手散</u>　臨月之時可常服。</p>
<p>川芎（一錢）　益母草（忌鐵器，二錢）　白歸身（酒洗，去蘆，七錢）</p>
<p>虛，加人參。</p>
<p><u>霹靂奪命丹</u>　臨產未產時，目翻口噤、面黑唇青、口中沫出，命在順臾。若兩臉微紅，子死母活，急用此方。</p>
<p>蛇蛻（瓶煅）　蠶故紙（燒灰）　發灰（胎髮更好）</p>
<p>乳香湯下。</p>
<p><u>加味芎歸湯</u>　治產門不開、子宮不收。</p>
<p>人參　當歸（各二錢）　川芎　白朮　黃耆（各一錢）　五味子（十五粒）　升麻（八分）　甘草（四分）</p>
<p>再不收，加芍藥（醋炒）、半夏（各八分）</p>
<p>噴面法：用醋半盞、水半盞、和勻，噴產婦面。</p>
<p>搐鼻法：用大紙燃潤麻油，點燈吹滅，以煙燻產婦鼻。</p>
<p><u>下死胎方</u>　用麝香五分、官桂一錢為末，酒下；或紅花，酒煎服；或伏龍肝為末，酒下；或朴硝、童便和酒下二錢。</p>
<p>才產不可多飲酒，酒能散血入四肢，且臟虛，力不勝也。</p>

<h1>卷之下</h1>

<h2>產後總論</h2>
<p>王叔和云：新產之脈緩滑吉，實大弦急死來侵，若得重沉小者吉，忽若堅牢命不停；寸口澀疾不調死，沉細附骨不絕生；審看此候分明識，常須誦唸此心經。</p>
<p>凡婦人新產，榮衛俱虛，一有感觸，俱能發寒熱，身疼腹痛，不可妄投發散退熱之劑。又如產後脾胃虛，遂成停食，以致身熱、氣口脈盛，世人因見身熱，便為外感，遽然行涼發汗，胃氣轉傷，速其死矣。</p>
<p>凡病起於血氣之衰、脾胃之虛，而產後之血氣、脾胃虛衰尤甚，是以丹溪論產，必當大補氣血為主，雖有他症，以末治之。此三言者，深得醫產之旨矣。夫產後氣血暴虛，腠理不密，或冒風寒，或傷飲食，或惡露欠通，或血行過度，諸病百出，醫者不可不審於用藥也。如有氣，無專耗散；有食，無專消導。熱不可用芩、連，寒不可多桂、附。寒則血塊停滯，熱則新血流崩。至若虛中外感，見三陽表證之多，似可汗也，然產後而用麻黃，則大虛元氣；多食傷脾，致痞塊滿悶之症，似可下也，然產後而用「承氣」，則重亡陰血。耳聾脅痛，乃腎虛惡露之停，休用柴胡；譫語汗出，乃元弱似邪之症，毋同胃實。厥由陽氣之衰，難分寒熱，非大補不能回陽而起弱；痙因陰血之虧，毋論剛柔，非滋榮不能舒筋而活絡。乍寒乍熱，發作有期，症類瘧也，若以瘧治，遷延難愈；神不守舍，言語無倫，病似邪也，若以邪治，危亡立待。去血多而大便燥結，蓯蓉加於「生化」，非潤腸「承氣」之能通；妄汗多而小便短澀，「六君」倍用參、耆，必生津助液而可療。「加參生化」頻灌，救產後之危，「長生活命」屢用，蘇絕谷之症。陰疝脫肛，多是氣虛下陷，「補中益氣」無疑；口噤拳攣，乃系血燥類風，「加參生化」則可。產戶入風而痛甚，服宜羌獨養榮湯；產門傷冷而不閉，洗須床、兔、萸、硫黃。怔忡驚悸，生化湯加定志藥；似邪恍惚，安神丸與歸脾湯。因氣而滿悶虛煩，「生化」加木香為佐；因食而噯酸惡食，「六君」加曲麥為良。蘇木、稜蓬大能破血，青皮、枳殼最消脹滿。一應耗氣破血之味，汗吐宣下之方，止可施於少壯，豈宜用於胎產？大抵產後用藥，先問血塊何如。塊痛未除，漫用耆、參、白朮；腹中痛止，「補中益氣」無疑。至若陽亡脫汗，氣虛喘促，頻灌「加參生化」是從權也，陰亡大熱，血崩厥逆，速煎「生化」原方乃救急也。此雖未盡產證之詳，亦未必無小補云爾。雖然生產有難易，血氣有盛衰，不可執一論也。</p>
<p><u>生化湯</u>　因藥性、功用而立名也。產後血塊當消，新血當生。考諸藥性，芎、歸、桃仁三者，善破舊血，能生新血，佐以炙黑薑炭，引三品入於肺肝，則行中有補，化中有生，產後之聖藥也。</p>
<p>當歸（八錢）　川芎（三錢）　桃仁（去皮尖，十粒）　薑炭（四分）</p>
<p>水二盅，煎七分，加酒六、七匙，兩貼共三煎。胞水一破，速煎一帖，候兒下地即服。在一、二時辰之內，未進飲食之先，相繼頻服，則下焦惡露行而新血驟長，無暈厥之患矣。</p>
<p>生化湯治產後危症，妙在頻服。若感寒，血塊凝結作痛，加肉桂三、五分。</p>

<h2>產後危急十症</h2>
<p>一兒下血暈，連服生化湯兩、三帖即安。</p>
<p>一胎婦產前虛症，產畢昏脫，急服生化湯一帖，第二帖就加人參二、三錢以救其危。</p>
<p>一分娩後汗出、氣短神昏，速服生化湯一帖，就加人參以救其急。</p>
<p>一產後血崩、昏脫，其身、心溫暖，挖開口，急灌生化湯救之。</p>
<p>一產後氣脫，煩躁不寧、目瞋似邪、言語不正，急服生化湯一帖，隨服益氣滋榮定志湯。</p>
<p>一產後日久不食、服藥即吐，須獨參二，三錢，米一大撮，姜三片煎服。</p>
<p>一七日內未服生化湯，血塊未除，不可遽加人參，耆、術，仍用生化湯以捎血塊。</p>
<p>一兒下而胞不下，要蓋護產母下部。冬月，火籠被中，常用熱衣暖腹。凡產後血塊痛時，生化湯為主；血塊不痛，加參生化湯為主。大抵產後，宜先補血，次加氣分，無失。若偏補氣而專重參、耆，非治之善也。</p>
<p>一暑月產後，照前服生化湯，以除血塊，外用熱衣暖腹。若失蓋護，塊不易消矣。</p>
<p>一凡產後血暈血崩、形脫汗脫、足厥冷、氣短促、作渴煩躁等症，俱可以生化湯加人參。或三、四錢，危症加至一兩，從權以救其急也。</p>
<p>汗，加黃耆、麻黃根，冷厥，加附子。胃氣寒，加肉桂三分。肌肉傷，加山楂或獨用，酒煎服。渴，加麥冬、五味子。煩躁，加竹茹。飽悶，加廣皮四分，痰，加竹瀝、薑汁、天花粉。大便燥結，加肉蓯蓉。</p>

<h2>產後用藥十誤</h2>
<p>一因氣不舒而誤用耗氣、順氣等藥，反增飽悶。陳皮不可用至五分。</p>
<p>一因傷食而多用消導，反損胃氣，甚至絕谷。</p>
<p>一因身熱而誤用芩，連、梔、柏，必致損胃增熱。</p>
<p>一三日內未曾服生化湯，毋用人參、耆、術以致塊痛不消。</p>
<p>一毋即用地黃以滯惡露。</p>
<p>一毋獨用枳殼、牛膝、枳實以消血塊。</p>
<p>一便秘，毋用大黃、芒硝以起瀉，或成臌脹。</p>
<p>一毋用蘇木、稜蓬以行塊，而反損新血。芍藥酸寒，能伐發生之氣，故亦不用。</p>
<p>一毋輕用濟坤丹以下胞、下胎。</p>
<p>一毋獨用山楂湯以攻塊定痛。</p>

<h2>產後血暈</h2>
<p>分娩兒下，眼見黑花，眩暈不省人事，謂之血暈。其因有三：一因勞倦甚而氣竭神昏，二因血大脫而氣欲絕，三因痰火乘產泛上面神不清。三者皆魂不隨神往來而機運幾息也。當急服生化湯以化舊生新，即時血漸長而氣轉神清，心有主矣，始見芎、歸有化生之功也。若誤為惡血搶心，而徑用散劑，認為痰火當消而不行補法，鮮不失之。</p>
<p>勞倦甚而暈、血崩氣脫而暈，並宜速灌生化湯兩帖。如見形脫、汗脫，即加人參兩，三錢，決不可疑參為補而緩之也。痰火泛上而暈者，生化湯加橘皮四分。虛人亦加人參，肥人不加參，但加竹瀝、薑汁。以上三症切不可用破血之劑，如不脫，不須用參。</p>
<p>臨盆時，預燒稱錘，候兒下地，急服生化湯兩帖，共三煎，枕邊行投錘醋瓶之法，保無暈症（預燒稱錘通紅，候兒下地，即投錘醋瓶中，使產母鼻聞酸氣）。產後暈厥，牙關緊，此血崩氣脫而昏亂將絕也，速煎生化湯灌之。如氣欲絕，灌藥不下，將鵝毛插喉，用酒盞盛而灌之。如灌下而腹漸溫暖，不拘帖數，可活。外用熱手，在單衣上從心揉至腹，常換熱衣暖之。</p>
<p><u>清神返魂湯</u>　治產後血暈。</p>
<p>川芎（二錢）　當歸（四錢）　桃仁（十粒）　薑炭（四分）　荊芥阿人參（一錢）　肉桂（三分）</p>
<p>汗多，加黃耆。兩手脈伏，加麥冬、五味。灌藥得蘇而塊痛未除，減參、耆，仍服生化湯；塊痛除，加參、耆、減桃仁、肉桂。</p>

<h2>產後血塊</h2>
<p>產後惡露，有塊作痛，名曰兒枕，乃孕成余血之所積也。產兒下地，氣血暴虛，無力送胞，送塊；或調護之際，腹欠溫暖，故致凝結成塊，留滯作痛。若補之則瘀血反滯，攻之則新血不寧，必行中帶補，能化能生可也。須頻服生化湯幾帖，以助血行血。外用熱衣暖腹，則自然塊消痛止而神復矣。若妄論血上搶心而誤投峻劑，或多飲姜椒艾酒，則過傷、太熱而新血之損失者多矣。</p>
<p>嘗觀時俗，其治血塊，有用紅花、生地以行之，蘇木、牛膝以攻之。其治氣脹，有用烏藥、香附以順之，枳殼、厚朴以舒之。甚有用枳實、青皮、蘇子以降氣定喘，芩、連、梔、柏以退熱除煩。至於血枯、便實，反用「承氣」下之而愈結。汗多溺澀，反用「五苓」通之而愈秘。所謂實實虛虛者，正此類也。</p>
<p>產後補虛，用參、耆、芎、歸、白朮、陳皮、炙甘草。如發熱，輕則以茯苓淡滲之，其熱自除，重則加乾薑。或云：大熱而用姜，何也？曰：此熱非有餘之邪熱，乃陰虛生內熱耳。蓋乾薑能入肺分、利肺氣，又能入肝分，引眾藥生血，然必與補陰血藥同用之。</p>
<p>產後惡寒發熱、腹痛者，當去惡血；若腹不滿者，非惡血也。</p>
<p>產後發熱惡寒、或口眼歪斜等症，皆血氣虛甚，當以大補為主。如左手脈不足，補血藥多於補氣藥；右手脈不足，樸氣藥多於補血藥，切不可用「小續命」等表散之劑。</p>

<h2>產後厥</h2>
<p>產後用力過多，勞倦傷脾，孤臟脾也不能注於四傍心、肝、肺、腎也，致足逆冷而厥也。《經》曰：陽氣衰於下，則為寒厥是也。非急方不能舉氣以歸源，非大補不能回陽而復神，豈錢數參、歸照常一日一帖而能救耶？必生化湯倍參連服，斯血旺而神安矣。若服而又渴，另煎生脈散，多參以代茶，助津液而救臟燥也。雖四肢逆冷，類傷寒陰症，決不可用四逆湯，必用「加參生化」少加附子，以回陽止逆，行參、歸之功也。</p>
<p><u>加參生化湯</u>　塊痛未除時用（寒厥不可用四逆湯，熱厥不可用白虎湯）。</p>
<p><u>滋榮益氣復神湯</u>　塊痛已去時用。</p>
<p>人參　當歸　川芎　甘草　白朮　黃耆　麥冬　米仁　懷生　陳皮　五味</p>
<p>手足冷厥，加附子（制）四分、乾薑（炙）四分。妄言見，加益智仁、柏子仁、龍眼肉。汗，加麻黃根、浮小麥。大便閉，加蓯蓉、麻仁（切不可用大黃）。瀉，加肉果，茯苓。傷食，加麥芽。飯面，加山楂、砂仁。肉食多痰，加竹瀝、薑汁。渴甚，煎獨參湯以代茶。</p>

<h2>產後暈厥</h2>
<p>產後暈、厥，二症相類，皆氣血暴竭而元神幾息者。但暈在臨盆，一時血脫而氣不能主，急症尤甚於厥，宜頻灌生化湯，先補血分之虧，則血旺而神安矣。若無形脫（手足冷）、汗脫（汗多）、氣脫（氣喘急）等狀，參，耆不必加也。厥在娩後，氣血兩竭，宜用倍參生化湯兼補氣血之乏，止厥而神復焉，又非偏補血分之可療也。暈當塊痛之時，耆、術末可遽用，厥在塊消之後，耆、術地黃並用無疑。</p>
<p>產後氣喘此孤陽絕陰，十死一生之候。</p>
<p>肺受脾土之養而運氣、生血脈、通水道、順呼吸、肅清上下、和調榮衛者也。產後血大崩而形氣脫、呼吸短促、言語不相接續，蓋危症也。難論塊痛，從權速煎加參生化湯以救危急。若妄認痰火而用散氣化痰之方。誤矣。雖外感風邪，有頭痛、發熱、惡寒等症，惟當重產，大補氣血為主。</p>
<p><u>加參生化湯</u>　孩兒下地即患氣喘者，棗水加酒煎，連服兩、三帖。</p>
<p>人參　川芎（各二錢）　當歸（四錢）　桃仁（去皮尖，十粒）　乾薑（炙，四分）　炙甘草（五分）</p>
<p>有血塊，不加耆、術。</p>
<p><u>續氣養榮湯</u>　血塊不痛可服。</p>
<p>當歸（四錢）　人參（三錢）　川芎　懷熟（各二錢）　黃耆　白朮（各一錢）　炙草　陳皮　薑炭（各四分）</p>
<p>渴，加麥冬一錢，五味十粒。汗，加麻黃根一錢、浮小麥一撮。傷面飯，加神麯炒，一錢、麥芽炒，五分。傷肉食，加砂仁五分、山楂五個。大便不通，加麻仁一錢、蓯蓉二錢。</p>
<p>竹林寺僧以火痰治產後氣喘，而用枳殼，青皮、香附、芩、柏等藥，誤人多矣。</p>
<p>產婦昏亂將絕，或暈厥、牙關緊，速煎清神返魂湯灌之。如氣欲絕，灌藥不下，急將鵝毛插喉，漸漸灌之，不拘黏數可活。</p>
<p><u>清神返魂湯</u>　當歸（四錢）　川芎（二錢）　人參（一錢）　桃仁（十粒）　炙草　荊芥　焦姜（各四分）　肉桂（三分，兩服即去）　棗（二枚）</p>
<p>如兩手脈伏，或右手脈絕，加麥冬，五味子。</p>

<h2>產後妄言見</h2>
<p>人心藏神主血，而言乃心之聲也。心有血而神存，則口不妄言。肝藏魂、藏血，而目乃肝之竅也。目得血而司視，則眼不妄見。產後氣血大虛而精奪神昏，故心神失守，言語無倫，肝魂無依，目昏妄見。輕則睡中呢喃，重則醒亦恍惚。夫心為一身之主，目乃百脈之宗，虛證見於心、目，則十二官各失其職矣。治法當論產期血塊有無，如血塊未除，先服寧神生化湯。塊痛既除，即當加人參，或補中益氣湯，或安神定志丸。屢治此病，用藥至十餘帖方效。若認為邪崇，噴以法水，驚以法尺，多至不救。</p>
<p><u>寧神生化湯</u>　血塊痛時服，後用滋榮益氣復神湯（詳產後厥）。</p>
<p>川芎　當歸　桃仁　乾薑　甘草　茯神　益智仁　陳皮　柏子仁　人參　棗（二枚）</p>

<h2>產後血崩等症</h2>
<p>產後血崩則血脫，氣喘則氣脫，妄言見則神脫，三者雖有血陰氣陽之分，其精神之散去則一也。凡此危症，非急方頻服，失之者多矣。如血塊不痛，去血不止，宜升舉大補湯，少佐黃連降心火，以治血脫，寧血歸經也。如氣急喘促，宜補中益氣湯，少加附子以治氣脫，攝氣歸源也。如妄言見，宜滋榮益氣復神湯，少佐痰劑以清心火，寧君主之官。若誤用氣實、痰火等藥，禍不旋踵矣。</p>
<p>此症虛極，服藥但宜平穩，未易見速效，俟藥力足，二十帖後自然頓除諸症。朱乃欽室患此，人參加至一兩五錢。</p>

<h2>產後汗（附產後盜汗）</h2>
<p>汗本亡陰。陰亡則陽亦隨之而亡，故曰：汗多亡陽。汗乃心之液，榮於內為濺血，發於外為汗。產婦失血之後，神虛不能鎮守其液，故濺然而出也。經曰：陽加於陰則發汗，陽偏勝也。汗多則形色俱脫，不須即加斂汗之劑，只宜健脾胃而散水穀之精幹肺，益榮衛而噓臟腑之血歸源，則神寧而汗自止矣。雜症雖有自汗、盜汗之分，其當歸六黃湯不可治產後之盜汗也，宜加參生化湯，或補中益氣湯。若服參、耆而汗多不止，或出頭汗而不至腰足則危。又云：汗出兩手，拭不及者不治。產後汗出、氣喘等症，虛之極也，不受補者難治。</p>
<p><u>麻黃根湯</u>　當歸　人參（各二錢）　黃耆（錢半）　白朮（無塊，方用）　牡蠣（各二錢）　甘草（炙）　桂枝（各四分）　麻黃根（一錢）　浮麥（一撮）</p>
<p>虛脫，手足冷，加附子、乾薑炙，四分。渴，加麥冬一錢、五味子十粒，熟地二錢（血塊不痛，方可加入）。痰，加竹瀝、薑汁。小便不通，因汗多而亡津液也，毋用利水藥。寒熱往來，不可用柴胡。頭痛發熱，不可用麻黃、芩、柏，毋多用風藥。熱而多渴，禁用半夏、生薑。</p>
<p><u>八味地黃丸</u>　山茱萸　茯苓　山藥　澤瀉　丹皮　懷生　五味子　黃耆</p>
<p><u>又方</u>　治產後盜汗。</p>
<p>人參　當歸（各二錢）　麻黃根（錢半）　懷熟（三錢）　黃連（酒炒，四分）　浮麥（一大攝）</p>

<h2>產後發熱類傷寒</h2>
<p>產後七日，內外發熱、頭痛、惡寒，類傷寒太陽症；發熱、頭痛、脅痛、類傷寒少陽症。不知二者，皆因氣血兩虛、陰陽不和而類外感者。治者慎勿用麻黃湯以治太陽症，勿用柴胡湯以治少陽症。蓋產婦失血之後而重發其汗則虛，虛之禍有不可勝言者。仲景云：亡血家不可汗。丹溪云：產後不可發表。兩先生非謂產婦真無傷寒也，非謂柴胡、麻黃等湯真不對病也，誠恐後學輕產而發表耳。亡血禁汗，雖明知感冒風寒，不可發表，只生化湯中芎、姜亦能散之。</p>
<p><u>加味生化湯</u>　川芎（錢半）　當歸（二錢）　桃仁（十粒）　乾薑（炙）　甘草（炙）　防風　羌活（各四分）</p>
<p>兩帖未安，加白芷八分、細辛五分。頭痛如破，加連須蔥頭五根。</p>

<h2>產後潮熱有汗、大便不通等症</h2>
<p>產後潮熱有汗，大便不通，類傷寒陽明症：口燥、咽乾而渴，類傷寒少陰症；腹滿干大便秘，類傷寒太陰症。三者皆由勞倦傷脾而運化稽遲，氣血枯竭而腸液涸燥，乃虛症類實，當補之症也。治者不可妄用「三承氣」，以治類三阻之症。蓋亡血禁下，世有因妄下而反成臌脹者，豈勝後日之悔哉。</p>
<p><u>養正通幽湯</u>　川芎　當歸　桃仁　麻仁　蓯蓉　甘草　陳皮</p>
<p>汗，加人參，黃耆、麻黃根。渴，加人參、麥冬。便實、腹滿、嗌乾，加枳殼、麥冬、人參。汗出、譫語、便實，宜養血安神，加棗仁、柏子仁、遠志、黃耆、人參。</p>
<p>以上三等大便不通之症，俱宜大料芎，歸以補血。</p>

<h2>產後大便久不通</h2>
<p>產後大便日久不通，用芝麻一升研末，和米二合，煮粥食之，腸潤即通。</p>
<p><u>麻仁丸</u>　產後去血過多，津液枯竭，不能傳送，大便秘結，宜多服生化湯，加麻仁丸以潤之。</p>
<p>麻仁　人參　枳殼　杏仁</p>
<p>研末，蜜丸，米飲下。</p>
<p>丹溪云：產後不可汗下，叔和以仲景治傷寒法，用承氣、小柴胡等方，欲退產後之熱，恐非至到可法之語。</p>
<p>《婦人良方》云：產後大便秘，若計其日期，飲食數多，即用藥通之，禍在反掌，必待腹滿覺脹，欲去不能者，乃結在直腸，宜用豬膽汁潤之。若日期雖久，飲食如常，腹中如故，亦只用補劑而已；若服苦寒以疏通之，反傷中氣，通而不止，或成痞滿，誤矣。</p>

<h2>產後敗血不散</h2>
<p>產後敗血不散，亦能作寒作熱，何以辨之，曰：時有刺痛者，敗血也；但寒無他症者，陰陽不和也。治血刺痛，用當歸，乃和血之藥。若因積血而刺痛者，用桃仁、紅花、歸尾之類。</p>

<h2>產後類瘧</h2>
<p>產後寒熱，每日應期而發，寒來股慄，湯火不能溫；熱如燔炭，冰水不能寒；或日輕夜重，或當晡往來，准所見症與瘧疾同，切不可用截瘧方治之也。經曰：陽不足，則先寒後熱；陰不足，則先熱後寒。產後氣血兩虛，則陰陽俱乏而寒熱並作。柴胡青皮飲等方，不宜輕用，惟調補氣血，則寒熱自除。如有汗，急當止汗，若頭出汗而不及腰足，乃孤陽絕陰，危症也，難治。須用地黃、當歸之劑。其或真感風寒，頭痛無汗，又宜生化湯加羌活、防風、連須蔥根、老薑以散之。</p>
<p><u>滋榮益氣扶正湯</u>　治產後寒熱，每日午後發者，兼有汗。</p>
<p>當歸　川芎　人參　甘草　黃耆　白朮　懷生　麥冬　陳皮　麻黃根</p>
<p><u>加減養胃湯</u>　治產後寒熱、頭痛。</p>
<p>川芎　當歸　藿香　甘草　茯苓　蒼朮　人參　半夏</p>
<p><u>參朮膏</u>　治久瘧。</p>
<p>白朮（一斤，泔浸一宿，剿焙）　人參（一兩，用水六碗，煎汁二碗，如法再煎二次，共計六碗，再熬至一碗，則成膏矣）</p>
<p>空心，米湯化半酒盅，（一說用陳酒化下）。</p>
<p>婦人胎前，或患傷寒，或患瘧疾，熱久必至墮胎，墮後愈加增熱。蓋初因熱消陰血，而又繼產失血故也。治者慎勿妄謂傷寒、瘧疾未除，誤投芩、連、柴胡等藥。雖往來潮熱，大小便秘，五芩、承氣等方斷不可用，只重產輕邪，大補氣血，頻服生化湯。如形脫、汗脫、氣脫，加生脈散以防暈厥。蓋川芎味辛散邪，乾薑能除陰虛大熱，雖有便秘、煩渴等候，只多服生化湯，自然津液生而二便通矣。若執用寒劑，愈虛中氣，誤之甚也。</p>

<h2>產後渴、小便不利</h2>
<p>日用水、谷納諸胃，而脾肺則散至精之氣為津液，其氣通於心，受火色則化為血，下行膀胱而為小便；婦人產後失血，而又多汗，且勞倦傷脾，不能為胃行津液。是以生化之氣不運，滲泄之令不行，上無津液而有咽乾之患，下氣不和而有閉澀之若。治當助脾益肺，升舉氣血，則氣化流行，陰升陽降，自然津液足而小便利矣。若認咽乾為火升，而用芩，連、梔、柏以降之；認便澀為水滯，而用五苓等方以通之，皆非也。</p>
<p><u>生津利水飲</u>　人參　麥冬　黃耆　懷生　五味　當歸　葛根　升麻　甘草　茯苓</p>
<p>渴甚，以生脈散代茶，無用利水藥。</p>
<p><u>又治渴方</u></p>
<p>人參　麥冬　茯苓　天花粉　竹葉　小麥（一撮）　大棗（二枚）</p>
<p>如大渴，加蘆根。痰，加竹瀝。禁用半夏。</p>

<h2>產後食傷</h2>
<p>新產勞倦，脾胃俱傷，必須損膏梁、節厚味，食粥茹蔬，乃切務也。不善調攝之家，惟慮產婦之虛，本不思而強與，饜足而復傷，以致脾運稽遲，停食痞塞，反噯酸而惡食矣。治當健脾助胃，以溫補元氣；審傷何物，佐以消導。如神麯，麥芽以消面飯之傷，山楂、砂仁以消肉食之傷，茱萸，肉桂以消冷物之傷。如此消補並行，無有不安。若不重產虛而專用消導，則反傷其氣，益增滿悶，甚至絕谷者有之。如塊痛未除，只以生化湯去桃仁，加消食藥。</p>
<p><u>健脾生化湯</u>　塊不痛用。</p>
<p>川芎（一錢）　當歸　人參（各三錢）　白朮（錢半）　甘草（五分）</p>
<p>加消食藥。</p>
<p><u>長生活命丹</u>　治誤服消導而絕谷者。</p>
<p>人參（名長生草，用二、三錢）　飯鍋焦（名活命丹，研粉，五、六匙）</p>
<p>水二盅，煎參汁一盅，調鍋焦粉，漸漸服之，引開胃口（煎參不可藥罐，以胃氣虛，聞藥氣要嘔）。</p>

<h2>產後怒傷</h2>
<p>產後憤怒氣逆、胸膈不舒、血塊又痛，宜生化湯磨木香三分服之，則塊消而氣散矣。若輕產而重氣，偏用烏藥、香附、枳殼、砂仁等藥，則元氣反損、滿悶愈增，非善治產者也。又如怒後即食，胃弱停滯，當審何物，用藥消之，無有不安；決不可用木香檳榔丸，流氣飲等方，以重虛產婦也。蓋順氣調氣，則鬱怒散而元不損；健脾消導，則停食行而胃思谷，此洽產後怒傷，食傷之正法也。若疑人參大補而多服耗散之劑，必致絕谷，慎哉。</p>
<p><u>健脾化食散氣湯</u>　當歸　白朮　陳皮　炙姜　炙草　人參　川芎</p>
<p>如傷面飯，加神麯、麥芽。傷肉食，加山楂、砂仁。傷冷物，加吳茱萸、肉桂。如塊痛未除，只服生化湯加木香、陳皮。</p>

<h2>產後怔忡驚悸</h2>
<p>心得血而養，故血氣充足則心神安靜。產後勞倦傷血，所以神氣不守，心中躁動不寧而怔忡，惕然如人來捕而驚悸。二者惟當調養心血。如三日內、血塊未除，只用生化湯以助血行塊，則血旺而神寧；如三日外，塊消痛止，則加減養榮湯、安神定心丸皆可用矣。</p>
<p><u>加減養榮湯</u>　川芎　當歸　茯神　棗仁　人參　麥冬　遠志　黃耆　白朮　陳皮　炙草　龍眼肉</p>
<p>虛煩，加竹茹。痰，加竹瀝、薑汁。</p>
<p><u>安神丸</u>　黃連（酒炒）　淮生（各二錢）　當歸（三錢）　炙草（五分）</p>
<p>蒸餅糊丸，辰砂為衣。</p>

<h2>產後瀉</h2>
<p>飲食入胃，必因於脾，方散於肺而通調水道、乃能致氣於四臟。產後勞倦傷脾，則脾失輪輸之職，而沖和之氣不運。是以或成餐瀉、洞瀉、寒瀉、熱瀉，諸症出焉。大率氣虛、食積與濕也，虛宜補之，積宜消之，濕宜燥之。但血塊未除不可遽加耆、術。血塊不痛，可用參、耆、白朮以補氣，砂仁、肉蔻以溫胃，蒼朮以勝濕，茯苓，澤瀉以利水，升麻、柴胡以引胃中之清氣，斯上策也。</p>
<p>血塊末消，生化湯加茯苓、蓮肉。小水不利，瀉亡津液也，毋利水。</p>
<p><u>健脾利水湯</u>　白朮　茯苓　澤瀉　肉果　陳皮　甘草　川芎　當歸</p>
<p>寒痛瀉水，加砂仁、炙姜。熱痛瀉，加黃連。瀉久脫肛，加升麻。水瀉、完穀不化，加砂仁、麥芽。積食而瀉，加山楂、砂仁、麥芽。</p>
<p><u>加味生化湯</u>　治產畢即瀉。</p>
<p>當歸　人參（各二錢）　川芎　茯苓（各錢半）　桃仁　蓮子（各十粒）　炙乾姜（五分）　制肉果（一個）　訶子皮（一錢）　糯米（一撮）</p>
<p>血塊不痛，加白朮二錢，陳皮三分。</p>

<h2>產後痢</h2>
<p>產後痢疾，最為難治。欲調氣行血而推蕩痢邪，誠恐產後之元虛；欲蓋氣滋榮而大補產弱，又恐痢初之邪盛。其行不損元，補不助邪，惟生化湯減乾薑而加木香、茯苓，則善消惡露，兼行痢積，並治而不悖也。再服加味香連丸可保無虞。產至七日外患虛痢，即當加補至二十日外。如稟厚者，芩、連、厚朴等藥可並用矣。</p>
<p><u>加味香連丸</u>　治痢疾，赤白膿血，裡急後重、腹痛。</p>
<p>黃連（五兩，切片，用吳茱萸七錢，水二盅，煎汁一盅，浸黃連，炒燥用）　厚朴（薑製，六錢）　陳皮（六錢）　木香（一兩）　甘草（四錢）</p>
<p>各研勻，米醋糊丸，米飲下。如患腹痛後重，先服兩次，復將合成之末分二兩，加生大黃六錢，研末，酣糊丸，服之痢減即止。</p>

<h2>產後臌脹</h2>
<p>產後臌脹者，大率因傷食而誤專消導，因氣鬱而誤專順散，或多食冷物而停滯惡露，或血枯便秘而誤下愈脹。蓋產婦素稟既弱，臨產又勞，氣血兩虛之地，中氣多不足，胸臆多不舒，胃雖納穀，脾運稽遲之時也。俗醫但知傷食當消，氣鬱當散，惡露當攻，便秘當下，是以誤投耗劑，胃氣反傷，愈增滿悶，氣不升降，濕熱助積，久之遂成臌脹。若佐消導於補湯中內。則脾胃強而積鬱自散，大便通而惡露亦行矣。屢見誤服耗藥以致絕谷者，用長生活命丹救之立驗。</p>
<p><u>誤耗益氣湯</u>　治中氣不足微滿，或受氣作飽，二症誤服耗藥，致成臌脹者。</p>
<p>人參（二錢，虛人四錢）　白朮（二錢）　茯苓（錢半）　川芎　大腹皮（各八分）　當歸（三錢）　陳皮　厚朴（各四分）　木通　蘇梗　萊菔子（各五分）　木香（磨，二分）</p>
<p><u>誤消健脾湯</u>　治產後傷食，誤消成臌脹者。</p>
<p>白朮　人參（各二錢）　茯苓　芍藥　川芎（各八分）　陳皮　大腹皮（各四分）　當歸（錢半）　神麯（一錢）　砂仁（腹脅痛用五分）</p>
<p><u>養生化滯湯</u>　治產後便秘，誤用大黃下之成臌脹者。</p>
<p>當歸（四錢）　川芎　人參（各二錢）　芍藥（一錢）　桃仁（十粒）　蓯蓉（錢半，灑洗）　白朮（三錢，脹甚五錢）　陳皮（四分）　香附　大腹皮（各五分）</p>
<p>誤用大黃多者，參、歸服至半斤，而後大便通，腫脹除也。</p>
<p>以上三方，俱遵丹溪治脹加減，可以通用。</p>

<h2>產後水腫</h2>
<p>《經》曰：諸濕腫滿，皆屬於脾。產後脾土衰弱，運化失職，所以清濁混淆，鬱而為水，滲透經絡，濁郁之氣窒礙津液，久久灌入隧道，血亦化水而成腫矣。治法只宜補養脾土，使全運化之職，然後肺氣下降，滲道開通，導其敗濁之氣。稍清者，復轉而力氣、為血、為津液；其敗濁者，上而為汗，下而為溺，各漸分消矣。</p>
<p><u>健脾利水補中湯</u>　人參　白朮　茯苓　白芍　陳皮　木瓜　紫蘇　蒼朮　厚朴　大腹皮</p>
<p>若因寒邪、濕氣傷表，無汗而腫，宜用姜皮、半夏，紫蘇加於補中湯內表汗。</p>
<p>胎前水腫不須治，產後大補氣血為主。</p>
<p><u>五皮散</u>　治風濕客傷脾經，氣血凝滯，以致面目虛浮、四肢腫脹、氣喘。</p>
<p>五加皮　地骨皮　大腹皮　茯苓皮　生薑皮（各二錢）</p>
<p>水煎。</p>
<p>一云：產後惡露不盡，停留包絡，致令浮腫。若以水氣治之，投以甘遂等藥誤矣，但服調經散，則血行而腫自消也。</p>
<p><u>調經散</u>　沒藥　琥珀（各一錢，俱另研）　當歸（酒洗）　赤芍（各一兩）　肉桂（不見火）　炙草（二錢）　麝香　細辛（各五）</p>
<p>分上為細末，每服半錢，薑汁、溫酒各少許調服。</p>

<h2>產後霍亂（附嘔逆不食）</h2>
<p>產後勞傷氣血，臟腑虛損，不能運化飲食，及觸冒風冷，以致陰陽升降不順，而清濁亂於腸胃，冷熱不調，正邪相搏，上吐下瀉，名霍亂也。</p>
<p><u>生化六和湯</u>　塊痛時服。</p>
<p>川芎　當歸　乾薑　甘草　砂仁　陳皮　霍香　茯苓</p>
<p>姜水煎。</p>
<p><u>附子散</u>　治霍亂，手足逆冷、塊不痛用。</p>
<p>丁香（四分）　當歸（二錢）　乾薑　附子（各五分）　白朮　人參　甘草（各一錢）</p>
<p>為末，米飲下。</p>
<p><u>藿香正氣散</u>　治外感風寒，內傷飲食，寒熱頭痛，霍亂吐瀉。</p>
<p>茯苓　白朮　甘草　陳皮　厚朴　白芷　藿香　桔梗　紫蘇　半夏曲　大腹皮</p>
<p>薑、棗水煎。</p>
<p><u>理中丸</u>　治脾胃虛寒，吐瀉腹脹。</p>
<p>人參　白朮　乾薑　甘草</p>
<p>米糊丸如彈子大，白湯下一丸。</p>
<p><u>安胃行血湯</u>　治產後七日內，胃氣不和，嘔逆不食者，當重血塊，生化湯加人參、藿香、砂仁。</p>
<p><u>加減六和湯</u>　治產後血塊、嘔吐不止、不納穀食。</p>
<p>川芎　當歸　乾薑　扁豆　藿香　山藥　陳皮　白豆蔻　茯苓　甘草　人參</p>

<h2>產後脅痛</h2>
<p>脅痛屬肝經，在產後乃血虛氣滯之故。氣滯，用「四君」加青皮、柴胡。血虛，用「四物」加柴胡、參、術。若概用香燥之劑，則反傷清和之氣而血益無所主矣。</p>
<p><u>補肝散</u>　治脅痛。</p>
<p>山萊萸　當歸　五味　山藥　黃耆　川芎　熟地　木瓜　白朮　獨活　棗仁</p>

<h2>產後小腹痛、頭痛、腰痛</h2>
<p>小腹痛乃惡露停滯或血虛之故，若惡露停滯，用延胡索做。痛可按揉而止者，血虛也，生化湯加熟地。</p>
<p><u>延胡索散</u>　延胡索　肉桂（各一錢）</p>
<p>為末。酒送下。</p>
<p><u>茶調散</u>　治偏正頭痛。</p>
<p>薄荷　川芎　荊芥　防風　甘草　細辛　羌活</p>
<p>為末，食後茶調下。</p>
<p><u>青娥丸</u>　治腰痛。</p>
<p>胡桃仁（廿枚）　破故紙（八兩，酒浸，炒）　杜仲（一斤，薑汁炒，去絲）</p>
<p>為末，蜜丸。空心，酸醋湯下。</p>

<h2>產後惡露日久不散</h2>
<p>分娩兒下而惡露隨下，則腹不痛而產自安。若腹欠溫暖，或傷寒冷物，以致惡露凝結成塊，日久不散，則虛症百出矣。或身熱骨蒸、食少贏瘦，或五心煩熱、月水不行，其塊在兩脅、動作雷鳴，嘈雜眩暈，發熱似瘧，時止時作等症。治法，丹溪云：欲瀉其邪，先補其虛。必用補中益氣湯兼送三消丸，則元不損而惡露可消。</p>
<p><u>加味補中益氣湯</u>　人參　當歸　白朮　黃耆　芍藥　陳皮　甘草</p>
<p><u>三消丸</u>　治婦人死血，食積痰飲。</p>
<p>黃連（一兩，內五錢，用吳茱萸三錢煎汁浸，炒燥。又五錢，用益智仁五錢同炒，揀去益智仁）　萊菔子（一兩五錢，炒）　川芎　桃仁　山梔子　麥曲（並酌用）　莪朮（醋煮）　三稜（醋炙，各五錢）　香附（童便浸，炒）　山楂（各一兩）</p>
<p>蒸餅糊丸，食遠，補中湯送。</p>

<h2>產後流注</h2>
<p>產後勞役，損傷氣血，以致惡露流於腰腎、腿足之間，或漫腫，或結塊，久則腫起作痛，肢體倦怠。急用蔥熨方以治外，內服參歸湯以散滯血，則末成者自消，已成者自潰。若腫起作痛，起居飲食如常，是病氣有餘，形氣未損，易治。若漫腫微痛，即起居倦怠、飲食少思，是形氣、病氣俱不足，最為難治。未成膿，或成膿不潰，氣血虛也，宜八珍湯。憎寒畏寒，陽氣虛也，宜「十全大補」。晡熱內熱，陰血虛也，宜「四物」加參、術。嘔逆，胃氣虛也，宜「六君」加焦姜。食少體倦，脾氣虛也，宜「補中益氣」加茯苓、半夏。四肢逆冷、小便頻數，腎氣虛也，宜「補中」加益智仁。此症若不補氣血，不慎起居，不節飲食，末有得生者。</p>
<p>蔥熨法　蔥一握，炙熱，搗爛作餅。貼患處，上用厚布兩、三層，以熨斗火熨之。</p>
<p><u>益氣養榮湯</u>　治郁痰流注，日晡發熱。</p>
<p>人參　黃耆　白朮　茯苓　當歸　芍藥　貝母　熟地　川芎　香附　陳皮　桔梗　甘草</p>
<p><u>參歸生化湯</u>　當歸　川芎　人參　黃耆　肉桂　馬蹄香　甘草</p>

<h2>產後乳瘋、吹乳、生癰</h2>
<p>乳頭屬足厥陰肝經，乳房屬足陽明胃經。若乳房忽壅腫、結核、色紅，數日外，痛潰稠膿，膿盡而愈，此膽胃熱毒、氣血壅滯，名曰乳癰，易治。若初起內結小核，不紅不痛，積之歲月，漸大而巉巖，崩破如石榴，或內潰而深洞，血水滴瀝，此肝脾鬱怒，氣血虧損，名曰乳岩，難療。治法：腫痛寒熱，宜發表邪。痛甚，宜疏肝清胃。膿成不潰，用托裡散。肌肉不生、膿水清稀，宜補脾胃。膿出反痛、惡寒發熱，宜補氣血。飲食不迸，或作嘔吐，宜補胃氣。乳岩初起，用益氣養榮湯，或加味歸脾湯，間可內消。若用行氣破血之劑，則速其亡矣。</p>
<p><u>瓜蔞散</u>　乳癰未成膿時服，兼治一切癰疽並胎前乳癰。</p>
<p>瓜蔞（一個，研爛）　生粉草　乳香　沒藥　青皮（各五分）　白芷（一錢）　當歸　金銀花（各三錢）</p>
<p>加酒煎服。</p>
<p><u>回毒散</u>　乳癰未潰時服，毒從大便出，虛人不宜用。</p>
<p>大黃（三錢）　白芷（六錢）　木香　沒藥　穿山甲（拌蛤粉炒）　木香（各五分，另研）　人參（二錢，煎湯，調前藥末下）</p>
<p>切不可輕用外科，攻擊太過。</p>
<p><u>十全大補湯</u>　治乳癰潰後虛甚者。</p>
<p>「四君」、「四物」加黃耆、金銀花。泄瀉，加蓮子、肉果。渴，加麥冬、五味子。</p>
<p>一單方</p>
<p>香附（一兩，研末）　麝香（三分）　蒲公英（三兩）</p>
<p>酒水煎，服完自消散。其渣仍以酒調敷患處。</p>
<p>草藥方　遍地香　三白草根</p>
<p>陳酒煎服。</p>
<p>初起乳瘋方　白芷　貝母（各三錢）</p>
<p>研細，作二服。食飽後，酒送下。未愈可再三服，成毒則不必服。</p>
<p>吹乳乃小兒飲乳口氣所吹，乳汁不通，壅結作痛，不急治則成癰。速服瓜蔞散，更以手揉散之（外以南星末敷之）。</p>
<p>產後生癰，寒熱類瘧，只作虛治。</p>

<h2>產後嗽</h2>
<p>產七日內外，感風冒冷，以至鼻塞聲重、惡寒，乃真外感也，不可用麻黃以動汗；或嗽而脅下痛，不可用柴胡以疏肝。蓋半月之前，只宜重產；半月之後，如有痰火，方可用寒涼也。</p>
<p><u>寧肺生化湯</u>　治產半月內，感風寒而嗽、鼻塞聲重。</p>
<p>川芎（一錢）　當歸（二錢）　杏仁（十粒）　知母（六分）　甘草　乾薑（炙）　桔梗（各四分）</p>
<p>痰，加大花粉八分。虛人有汗，加人參一錢。不可偏重散寒之藥。</p>
<p><u>加味四物湯</u>　治產半月外，干嗽、有聲無痰。</p>
<p>當歸　生地（各二錢）　川芎　芍藥　訶子皮　瓜蔞仁（各一錢）　知母（八分）　款冬花（六分）　桔梗　兜鈴　甘草（各四分）</p>

<h2>產後不語</h2>
<p>產後惡血停蓄於心，故心氣閉塞，舌強不語也，用七珍散。</p>
<p>人參　石菖蒲　川芎　懷熟（各一兩）　細辛（一錢）　防風（五錢）</p>
<p>上為末，每服一錢，薄荷湯調送。</p>
<p>如因痰氣鬱滯，閉目不語者，用好明礬一錢，沸湯調下。</p>

<h2>產後陰戶痛</h2>
<p>產後起居太早，陰戶感風作痛，衣被難近，用祛風定痛湯。</p>
<p>當歸（三錢）　生地（二錢）　川芎　茯苓（各一錢）　獨活　防風　肉桂　荊芥（各五分）　棗（二枚）</p>
<p><u>又方</u>　用蘿蔔種根煎洗，可愈。</p>

<h2>產後口鼻黑</h2>
<p>產後氣消血敗，榮衛不理，散亂入於諸經，不得還元，故口鼻黃起，乃變鼻衄。此因產後蘊熱，變成此症，胃絕肺敗，十不救一。</p>
<p>產後口鼻黑氣起，兼鼻衄者，胃絕肺敗，虛熱所致也，不可治療。急取紅線兩條系產婦頂心發，兩條系兩中指上節即止，亦厭禳之法也</p>

<h2>陰蝕五疳</h2>
<p>婦人陰戶中生瘡，名曰慝瘡，或痛或癢，如蟲行走，膿淋不止，陰蝕幾盡。由心腎煩郁，胃氣虛弱，致氣留滯而成。《經》曰：諸瘡痛癢，皆屬於心。宜補心養胃，以藥熏洗。</p>
<p>川芎　當歸　芍藥　地榆　甘草</p>
<p>以水五升，煎二升，去渣熏洗，日三夜一。</p>
<p><u>又方</u>　取東南向桃枝打碎頭，裹以綿，敷以硫黃末。另截竹筒，先納防戶，燃桃枝向筒口熏之。</p>
<p><u>附老雞丸</u>　治婦人五心煩熱、食少、下元氣虛、子宮冷、赤白帶下、經水不調。</p>
<p>胡黃連　銀柴胡　人參　黃耆　熟地　川芎　遠志　肉蓯蓉　秦艽　甘草　當歸（各一兩）　山藥　白朮　五味（各五錢）　天冬　麥冬（各一兩二錢）</p>
<p>上為末，用老雞一隻去油蒸爛，同藥搗千餘下，細極無骨渣，入煉蜜為丸如桐子大。每服八、九十九，空心，米飲下。</p>
<p><u>又方</u>　用老雞照前制，男子服。治元氣虛弱，精血不足，子息艱難者。</p>
<p><u>人參</u>　熟地　黃耆（各兩半）　當歸　枸杞（各二兩）　川芎　茯苓　牛膝　杜仲　黃柏　甘草　知母　萸肉　天冬（各一兩）　巴戟（去心）　陳皮（各五錢）</p>
